Document ID: 32011D0282
Publication Date: 2011-01-12

Content:
DEĊIŻJONI TAL-KUMMISSJONI
tat-12 ta’ Jannar 2011
dwar l-amortizzazzjoni tat-taxxa tal-avvjament finanzjarju għal akkwiżizzjonijiet ta’ ishma barranin Nru C 45/07 (ex NN 51/07, ex CP 9/07) implimentata minn Spanja
(notifikata bid-dokument numru C(2010) 9566)
(It-test Spanjol biss huwa awtentiku)
(Test b’relevanza għaż-ŻEE)
(2011/282/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,
Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,
Wara li sejħet lill-partijiet interessati sabiex jissottomettu l-kummenti tagħhom skont id-dispożizzjonijiet iċċitati hawn fuq (1) u wara li kkunsidrat il-kummenti tagħhom,
Billi:
I. PROĊEDURA
(1)
Permezz ta’ mistoqsijiet bil-miktub indirizzati lill-Kummissjoni (Nri E-4431/05, E-4772/05 u E-5800/06) diversi deputati tal-Parlament Ewropew indikaw li Spanja kienet stabbiliet skema speċjali li allegatament tipprovdi inċentiv inġust tat-taxxa għall-kumpaniji Spanjoli li jiksbu ishma sinifikanti f’kumpaniji barranin, skont l-Artikolu 12(5) tal-Att Spanjol dwar it-Taxxa Korporattiva (“Real Decreto Legislativo 4/2004, de 5 de marzo, por el que se aprueba el texto refundido de la Ley del Impuesto sobre Sociedades” (2), minn hawn ’il quddiem imsejjaħ “TRLIS”).
(2)
Permezz tal-mistoqsija bil-miktub Nru P-5509/06, id-deputat tal-PE David Martin ilmenta mal-Kummissjoni dwar offerti ta’ xiri ostili mill-produttur tal-enerġija Spanjol Iberdrola li tinvolvi x-xiri ta’ ishma tal-ġeneratur u distributur Britanniku tal-enerġija, Scottish Power Ltd. Skont is-Sur Martin, Iberdrola kien ibbenefika inġustament minn għajnuna mill-Istat fil-forma ta’ inċentiv tat-taxxa għall-akkwist. Is-Sur Martin talab lill-Kummissjoni biex teżamina l-kwistjonijiet kollha relatati mal-kompetizzjoni li joħorġu mill-akkwiżizzjoni, li kienet ġiet notifikata fit-12 ta’ Jannar 2007 għal eżami mill-Kummissjoni skont l-Artikolu 4 tar-Regolament tal-Kunsill (KE) Nru 139/2004 tal-20 ta’ Jannar 2004 dwar il-kontroll ta’ konċentrazzjonijiet bejn impriżi (3) (minn hawn ’il quddiem “ir-Regolament dwar l-Għaqdiet (fużjonijiet)”). Permezz tad-Deċiżjoni datata s-26 ta’ Marzu 2007 (Każ Nru COMP/M.4517 - Iberdrola/Scottishpower, SG-Greffe(2007) D/201696) (4), il-Kummissjoni ddeċidiet li ma topponix l-operat notifikat u li tiddikjarah kompatibbli mas-suq intern skont l-Artikolu 6(1)(b) tar-Regolament dwar l-Għaqdiet.
(3)
Permezz ta’ ittri datati l-15 ta’ Jannar u s-26 ta’ Marzu 2007, il-Kummissjoni talbet lill-awtoritajiet Spanjoli biex jipprovdu informazzjoni sabiex tevalwa l-ambitu u l-effetti tal-Artikolu 12(5) TRLIS fir-rigward tal-klassifikazzjoni possibbli tiegħu bħala għajnuna mill-Istat u l-kompatibbiltà tiegħu mas-suq intern.
(4)
Permezz ta’ ittri datati s-16 ta’ Frar u l-4 ta’ Ġunju 2007, l-awtoritajiet Spanjoli wieġbu dawn il-mistoqsijiet.
(5)
Permezz ta’ faks datata t-28 ta’ Awwissu 2007, il-Kummissjoni rċeviet ilment mingħand operatur privat li permezz tiegħu ġie allegat li l-iskema stabbilita mill-Artikolu 12(5) TRLIS kienet tikkostitwixxi għajnuna mill-Istat u ma kinitx kompatibbli mas-suq intern. Il-persuna li għamlet l-ilment talbet biex l-identità tagħha ma tiġix żvelata.
(6)
Permezz ta’ Deċiżjoni tal-10 ta’ Ottubru 2007 (minn hawn ’il quddiem “id-Deċiżjoni tal-Ftuħ”), il-Kummissjoni bdiet il-proċedura ta’ investigazzjoni formali stabbilita fl-Artikolu 108(2) tat-Trattat dwar il-Funzjonament tal-Unjoni Ewropea (minn hawn ’il quddiem “TFUE”) (li qabel kien l-Artikolu 88(2) tat-Trattat KE) fir-rigward tal-amortizzazzjoni tat-taxxa tal-avvjament finanzjarju provdut mill-Artikolu 12(5) TRLIS, għax kien jidher li kienet tissodisfa l-kundizzjonijiet kollha biex titqies bħala għajnuna mill-Istat skont l-Artikolu 107(1) TFUE. Il-Kummissjoni infurmat lil Spanja li kienet iddeċidiet li tibda l-proċedura stabbilita fl-Artikolu 108(2) TFUE. Id-Deċiżjoni tal-Ftuħ kienet ippubblikata f’Il-Ġurnal Uffiċjali tal-Unjoni Ewropea (5), u ssejjaħ lill-partijiet interessati biex jissottomettu l-kummenti tagħhom.
(7)
Permezz ta’ ittra datata l-5 ta’ Diċembru 2007, il-Kummissjoni rċeviet kummenti mingħand Spanja dwar id-Deċiżjoni tal-Ftuħ.
(8)
Bejn it-18 ta’ Jannar u s-16 ta’ Ġunju 2008, il-Kummissjoni rċeviet kummenti dwar id-Deċiżjoni tal-Ftuħ minn 32 parti terza. Il-partijiet terzi li ma talbux li jibqgħu anonimi huma mniżżla fl-Anness 1 ta’ ma’ din id-Deċiżjoni.
(9)
Permezz ta’ ittri datati d-9 ta’ April, il-15 ta’ Mejju u t-22 ta’ Mejju 2008 u s-27 ta’ Marzu 2009, il-Kummissjoni għaddiet il-kummenti hawn fuq imsemmija lill-awtoritajiet Spanjoli, sabiex tagħtihom l-opportunità li jagħtu r-reazzjonijiet tagħhom. Permezz ta’ ittri datati t-30 ta’ Ġunju 2008 u t-22 ta’ April 2009, l-awtoritajiet Spanjoli taw ir-reazzjonijiet tagħhom għall-kummenti tal-partijiet terzi.
(10)
Fit-18 ta’ Frar 2008, it-12 ta’ Mejju u t-8 ta’ Ġunju 2009, saru laqgħat tekniċi bejn l-awtoritajiet Spanjoli u r-rappreżentanti tal-Kummissjoni biex jiċċaraw, inter alia, ċerti aspetti tal-applikazzjoni tal-iskema inkwistjoni u l-interpretazzjoni tal-leġiżlazzjoni Spanjola rilevanti għall-analiżi tal-każ.
(11)
Fis-7 ta’ April 2008, saret laqgħa bejn ir-rappreżentanti tal-Kummissjoni u tal-Banco de Santander S.A.; fis-16 ta’ April 2008 saret laqgħa bejn ir-rappreżentanti tal-Kummissjoni u d-ditta legali J&A Garrigues S.L. li tirrapreżenta diversi partijiet terzi; fit-2 ta’ Lulju 2008 saret laqgħa bejn rappreżentanti tal-Kummissjoni u Altadis S.A.; fit-12 ta’ Frar 2009, saret laqgħa bejn rappreżentanti tal-Kummissjoni u Telefónica S.A.
(12)
Fl-14 ta’ Lulju 2008, l-awtoritajiet Spanjoli ssottomettew iżjed informazzjoni dwar il-miżura inkwistjoni, b’mod partikolari d-dejta estratta mid-dikjarazzjonijiet tat-taxxa tal-2006, li provdew deskrizzjoni tal-kontribwenti li kienu bbenefikaw mill-miżura inkwistjoni.
(13)
Permezz ta’ ittra elettronika datata s-16 ta’ Ġunju 2009, l-awtoritajiet Spanjoli pprovdew elementi oħra u argumentaw li l-kumpaniji Spanjoli xorta għadhom jiffaċċaw numru ta’ ostakli għal fużjonijiet transkonfinali fl-Unjoni Ewropea.
(14)
Fit-28 ta’ Ottubru 2009, il-Kummissjoni adottat deċiżjoni negattiva (6) b’ordni ta’ rkupru tal-għajnuna mogħtija lill-benefiċjarji fuq il-bażi tal-leġiżlazzjoni kkuntestata meta jsir xiri intern fl-UE (minn hawn ’il quddiem “id-Deċiżjoni preċedenti”). Kif indikat fil-premessa 119 ta’ din id-Deċiżjoni, il-Kummissjoni żammet il-proċedura, kif mibdija mid-Deċiżjoni tal-Ftuħ, miftuħa għal xiri barra mill-UE minħabba li l-awtoritajiet Spanjoli ħadu r-responsabbiltà li jipprovdu dettalji ġodda rigwarkd ostakli għal fużjonijiet transkonfinali barra mill-UE.
(15)
Fit-12, is-16 u l-20 ta’ Novembru 2009, l-awtoritajiet Spanjoli ppreżentaw informazzjoni qasira dwar l-investiment dirett mill-kumpaniji Spanjoli f’pajjiżi li mhumiex parti mill-UE.
(16)
Fis-16 ta’ Diċembru 2009, il-Kummissjoni bagħtet rikjesta għal informazzjoni lill-awtoritajiet Spanjoli dwar tranżazzjonijiet f’pajjiżi li mhumiex parti mill-UE li kienet tqis li huma meħtieġa sabiex tkun tista’ ssir il-valutazzjoni ta’ kemm l-iskema tinvolvi għajnuna mill-Istat skont il-linji ssuġġeriti mill-awtoritajiet Spanjoli.
(17)
Permezz tal-ittra datata t-3 ta’ Jannar 2010 l-awtoritajiet Spanjoli ppreżentaw informazzjoni dettaljata dwar 15-il pajjiż li mhumiex parti mill-UE fejn kienet tinstab il-maġġor parti (madwar 70 %) tal-investiment barrani dirett Spanjol. B’mod aktar preċiż, l-awtoritajiet Spanjoli ppreżentaw żewġ rapporti ppreparati mill-kumpanija legali Garrigues u minn KPMG, li jinkludu analiżi tal-allegati ostakli finanzjarji u legali f’dawn il-pajjiżi terzi.
(18)
B’ittra tas-27 ta’ Jannar 2010 l-Kummissjoni rċeviet kummenti mingħand Banesto, membru tal-Grupp Santander.
(19)
B’ittra elettronika tat-3 ta’ Marzu 2010, l-awtoritajiet Spanjoli rrispondew mistoqsija teknika indirizzata lilhom fis-26 ta’ Frar 2010.
(20)
B’ittra tad-9 ta’ Lulju 2010 l-Kummissjoni rċeviet kummenti migħand Banco Santander.
(21)
B’ittra tal-25 ta’ Novembru 2010 l-Kummissjoni rċeviet kummenti mingħand Telefónica.
(22)
Fis-27 ta’ Novembru 2009, is-16 ta’ Ġunju 2010 u d-29 ta’ Ġunju 2010, saru laqgħat tekniċi bejn il-Kummissjoni u l-awtoritajiet Spanjoli.
II. DESKRIZZJONI DETTALJATA TAL-MIŻURA KKUNTESTATA
(23)
Il-miżura inkwistjoni tinvolvi l-amortizzazzjoni tat-taxxa tal-avvjament finanzjarju li jirriżulta mill-akkwiżizzjoni ta’ ishma sinjifikanti f’kumpanija barranija fil-mira.
(24)
Il-miżura hija rregolata bl-Artikolu 12(5) TRLIS (minn hawn ’il quddiem “il-miżura kkuntestata”). B’mod partikolari, l-Artikolu 2(5) tal-Att 24/2001 tas-27 ta’ Diċembru 2001 emenda l-Att Spanjol dwar it-Taxxa Korporattiva Nru 43/1995 tas-27 ta’ Diċembru 1995, billi introduċa l-Artikolu 12(5). Id-Digriet Leġiżlattiv Irjali Nru 4/2004 tal-5 ta’ Marzu 2004 jipprovdi verżjoni kkonsolidata tal-Liġi Spanjola dwar it-Taxxa tal-Kumpaniji.
(25)
Il-Kummissjoni taf li l-leġiżlazzjoni Spanjola evolviet mid-data tad-Deċiżjoni tal-Ftuħ (7). Minkejja dan, hija tqis li l-aħħar emendi aktarx li mhux ser ikollhom effett jew jibdlu l-inċertezzi espressi fid-Deċiżjoni tal-Ftuħ. Għall-finijiet ta’ konsistenza, f’din id-Deċiżjoni, il-Kummissjoni ser tirreferi għan-numri mogħtija fil-leġiżlazzjoni Spanjola kif indikati fid-Deċiżjoni tal-Ftuħ, anke jekk din tkun għaddiet minn emendi oħra. Kwalunkwe dispożizzjoni legali ġdida ser tiġi identifikata bħala tali.
(26)
L-Artikolu 12(5) TRLIS, li huwa parti mill-Artikolu 12 “Aġġustamenti tal-valur: telfien ta’ valur tal-assi”, daħal fis-seħħ fl-1 ta’ Jannar 2002. Huwa essenzjalment jipprovdi li kumpanija li hija taxxabbli fi Spanja tista’ tnaqqas mill-introjtu taxxabbli tagħha l-avvjament finanzjarju li jkun ġej mill-akkwiżizzjoni ta’ ishma ta’ mill-inqas 5 % ta’ kumpanija barranija, fi ħlas perjodiku annwali, għal massimu ta’ 20 sena wara l-akkwist.
(27)
L-avvjament huwa mifhum li jirrappreżenta l-valur ta’ isem tan-negozju rispettat sew, relazzjonijiet tajbin ma’ klijenti, ħiliet tal-impjegati, u tali fatturi oħra li huma mistennija li jsarrfu fi qligħ ikbar milli evidenti fil-futur. Skont il-prinċipji tal-kontabilità Spanjoli (8), il-prezz imħallas għall-akkwiżizzjoni ta’ negozju li jaqbeż il-valur fis-suq tal-assi li jikkostitwixxu n-negozju huwa definit bħala “avvjament” u għandu jitniżżel fil-kotba bħala assi intanġibbli separat hekk kif il-kumpanija akkwirenti tieħu l-kontroll tal-kumpanija fil-mira (9).
(28)
Skont il-prinċipji tal-politika tat-taxxa Spanjola, bl-eċċezzjoni tal-miżura inkwistjoni, l-avvjament jista’ jiġi amortizzat biss wara kombinament tan-negozju li tqum jew minħabba akkwiżizzjoni jew b’kontribuzzjoni tal-assi miżmuma minn kumpaniji indipendenti jew wara operazzjoni ta’ fużjoni jew firda.
(29)
“Avvjament finanzjarju”, kif użat fis-sistema tat-taxxa Spanjola, huwa l-avvjament li kien jitniżżel fil-kotba kieku l-kumpanija li għandha l-ishma u l-kumpanija fil-mira kienu ngħaqdu. Il-kunċett ta’ avvjament finanzjarju skont l-Artikolu 12(5) TRLIS għaldaqstant jintroduċi fil-qasam tal-akkwiżizzjonijiet tal-ishma kunċett li normalment jintuża fit-trasferiment tal-assi jew tranżazzjonijiet ta’ kombinament tan-negozju. Skont l-Artikolu 12(5) TRLIS, l-avvjament finanzjarju jiġi determinat billi jitnaqqas il-valur tas-suq tal-assi tanġibbli u intanġibbli tal-kumpanija akkwiżita mill-prezz tal-akkwiżizzjoniimħallas għall-ishma.
(30)
L-Artikolu 12(5) TRLIS jipprovdi li l-amortizzazzjoni tal-avvjament finanzjarju huwa dipendenti fuq li jintlaħqu r-rekwiżiti li ġejjin, stabbiliti b’referenza għall-Artikolu 21 TRLIS:
(a)
Il-pussess dirett jew indirett fil-kumpanija barranija għandu ikun mill-inqas ta’ 5 % u għandu jinżamm għal perjodu mhux interrott ta’ mill-inqas sena (10);
(b)
Il-kumpanija barranija għandha tkun suġġetta għal taxxa simili għal dik applikabbli fi Spanja. Din il-kundizzjoni hija preżunta li tintlaħaq jekk il-pajjiż ta’ residenza tal-kumpanija fil-mira jkun iffirma konvenzjoni dwar it-taxxa ma’ Spanja biex jevita taxxa doppja internazzjonali u biex jipprevjeni l-evażjoni tat-taxxa (11) bi klawżola dwar l-iskambju tal-informazzjoni;
(ċ)
Id-dħul tal-kumpanija barranija għandu jkun ġej primarjament minn attivitajiet tan-negozju mwettqa barra l-pajjiż, jew dħul li jista’ jiġi ttrattat b’dan il-mod. Din il-kundizzjoni tintlaħaq meta mill-inqas 85 % tal-introjtu tal-kumpanija fil-mira:
(i)
mhuwiex inkluż fil-bażi taxxabbli taħt ir-regoli tat-trasparenza tat-taxxa internazzjonali fi Spanja u huwa ntaxxat bħala qligħ irċevut fi Spanja (12). L-introjtu jkun speċifikament meqjus li jilħaq dawn ir-rekwiżiti meta jkun ġej mill-attivitajiet li ġejjin:
-
kummerċ bl-ingrossa, meta l-oġġetti jiġu offruti lix-xerrejja fil-pajjiż jew it-territorju ta’ residenza tal-kumpanija fil-mira jew fi kwalunkwe pajjiż jew territorju ieħor barra Spanja,
-
servizzi provduti lil klijenti li ma għandhomx id-domiċilju tat-taxxa tagħhom fi Spanja,
-
servizzi finanzjarji provduti lil klijenti li ma għandhomx id-domiċilju tat-taxxa tagħhom fi Spanja,
-
servizzi ta’ assigurazzjoni relatati ma’ riskji li ma jinsabux fi Spanja.
(ii)
hu introjtu ta’ dividend, sakemm il-kundizzjonijiet dwar in-natura tal-introjtu mill-ishma provduti fl-Artikolu 21(1)(a) u l-livell tal-ishma diretti u indiretti tal-kumpanija Spanjola jintlaħqu (Artikolu 21(1)(c)(2) TRLIS) (13).
(31)
Flimkien mal-miżura kkontestata, huwa xieraq li jiġu deskritti fil-qasir id-dispożizzjonijiet tat-TRLIS li ġejjin li għalihom ser tirreferi din id-Deċiżjoni:
-
L-Artikolu 11(4) tat-TRLIS (14), (l-Artikolu 11 huwa ntitolat “Aġġustamenti tal-valur: amortizzazzjoni” u jinsab fil-Kapitolu IV tat-TRLIS, li jiddefinixxi l-bażi tat-taxxa) jipprovdi għal minimu ta’ 20 sena amortizzazzjoni tal-avvjament li jkun ġej minn akkwiżizzjoni taħt il-kundizzjonijiet li ġejjin: (i) l-avvjament ikun jirriżulta minn akkwiżizzjoni għal valur; (ii) il-bejjiegħ ma jkunx relatat mal-kumpanija akkwirenti. L-emendi li saru għal din id-dispożizzjoni sussegwenti għad-Deċiżjoni tal-Ftuħ u li ddaħħlu fl-Att Nru 16/2007 tal-4 ta’ Lulju 2007, iċċaraw ukoll li jekk il-kundizzjoni (ii) ma tkunx intlaħqet, il-prezz imħallas għall-kalkolu tal-avvjament ikun il-prezz imħallas għas-sehem miksub minn kumpanija relatata lill-bejjiegħ mhux relatat u jirrikjedi wkoll li (iii) ammont ta’ riserva ristrett ikun ġie stabbilit għal ammont li tal-anqas ikun ekwivalenti hħal dak imnaqqas taħt l-Artikolu 12(5) TRLIS.
-
L-Artikolu 12(3) TRLIS, li jinsab fil-Kapitolu IV TRLIS, jippermetti tnaqqis parzjali għal deprezzament tal-ishma domestiċi u barranin, li ma jkunux elenkati fuq is-suq sekondarju, sad-differenza bejn il-valur teoretiku tal-kontabilità fil-bidu u fl-aħħar tas-sena tat-taxxa. Il-miżura kkuntestata tista’ tiġi applikata flimkien ma’ dan l-Artikolu tat-TRLIS (15).
-
L-Artikolu 89(3) TRLIS (l-Artikolu 89 huwa ntitolat “Investimenti fil-kapital tal-entità trasferenti u l-entità akkwirenti”), jinsab fil-Kapitolu VIII tat-Taqsima VII dwar is-“Sistema speċjali għall-fużjonijiet, diviżjonijiet, trasferimenti tal-assi u skambji ta’ domiċilju ta’ kumpanija Ewropea jew Soċjetà Kooperattiva Ewropea minn Stat Membru tal-Unjoni Ewropea għal ieħor”. L-Artikolu 89(3) TRLIS jipprovdi għall-amortizzazzjoni tal-avvjament li toħroġ mir-ristrutturar tan-negozju. Taħt din id-dispożizzjoni, il-kundizzjonijiet li ġejjin għandhom jintlaħqu sabiex jiġi applikat l-Artikolu 11(4) TRLIS għall-avvjament li joħroġ minn kombinament tan-negozju: (i) ishma ta’ mill-inqas 5 % fil-kumpanija fil-mira qabel il-kombinament tan-negozju; (ii) ikollu jiġi pruvat li l-avvjament ġie intaxxat u l-ħlas ġie mitlub mill-bejjiegħ (iii) il-bejjiegħ ma jkunx marbut max-xerrej. Jekk il-kundizzjoni (iii) ma tintlaħaqx, l-ammont imnaqqas għandu jikkorrispondi ma’ deprezzament irriversibbli tal-assi intanġibbli.
-
L-Artikolu 21 TRLIS, intitolat “Eżenzjoni biex tiġi evitata tassazzjoni doppja internazzjonali fuq dividendi u introjtu minn sorsi barranin li joħorġu mit-trasferiment ta’ titoli li jirrappreżentaw l-ishma ta’ entitajiet mhux residenti fi Spanja”, jinsab fit-Titolu IV TRLIS. L-Artikolu 21 jistabbilixxi l-kundizzjonijiet li taħthom id-dividendi u l-introjtu minn kumpanija barranija huma eżentati mit-taxxa meta rċevuti minn kumpanija li hija domiċiljata fi Spanja għal finijiet ta’ taxxa.
-
L-Artikolu 22 TRLIS, intitolat “Eżenzjoni ta’ ċertu dħul miksub barra l-pajjiż permezz ta’ stabbiliment permanenti”, jinsab fil-Kapitolu IV TRLIS. L-Artikolu 22 TRLIS jistabbilixxi l-kundizzjonijiet li taħthom id-dħul iġġenerat barra l-pajjiż minn stabbiliment permanenti li ma jinsabx fi Spanja jkun eżentat mit-taxxa.
(32)
Għall-finijiet ta’ din id-Deċiżjoni:
-
trasferiment tal-assi għandha tfisser operazzjoni li permezz tagħha kumpanija tittrasferixxi, mingħajr ma tiġi xolta, il-fergħat kollha jew fergħa waħda jew iżjed tal-attività tagħha lil kumpanija oħra.
-
kombinament tan-negozju għandha tfisser operazzjoni fejn kumpanija waħda jew iżjed, meta tiġi xolta mingħajr ma tiġi stralċjata, titrasferixxi l-assi u r-responsabbiltajiet kollha tagħha lil kumpanija eżistenti oħra jew lil kumpanija li tiġi ffurmata b’kambju għall-ħruġ lill-azzjonisti tagħha ta’ titoli li jirrappreżentaw il-kapital ta’ dik il-kumpanija l-oħra.
-
l-akkwiżizzjoni tal-ishma għandha tfisser operazzjoni li permezz tagħha kumpanija waħda takkwista l-ishma fil-kapital ta’ kumpanija oħra mingħajr ma tikseb maġġoranza jew il-kontroll tad-drittijiet tal-vot tal-kumpanija fil-mira.
-
kumpanija fil-mira għandha tfisser kumpanija mhux residenti fi Spanja, li l-introjtu tagħha tissodisfa l-kundizzjonijiet deskritti fil-premessa 30(c) u li fiha jinkisbu l-ishma minn kumpanija residenti fi Spanja.
-
akkwiżizzjonijiet intra-Komunitarji għandha tfisser akkwiżizzjonijiet tal-ishma, li jissodisfaw il-kundizzjonijiet rilevanti kollha tal-Artikolu 12(5) TRLIS, f’kumpanija fil-mira li hija ffurmata skont il-liġi ta’ Stat Membru u li għandha l-uffiċċju rreġistrat, l-amministrazzjoni ċentrali jew il-post prinċipali tan-negozju fl-Unjoni.
-
akkwiżizzjonijiet ekstra-Komunitarji għandha tfisser akkwiżizzjonijiet ta’ ishma, li jilħqu l-kundizzjonijiet rilevanti kollha tal-Artikolu 12(5) TRLIS, f’kumpanija fil-mira li ma tkunx ġiet iffurmata skont il-liġi ta’ Stat Membru jew li ma jkollhiex l-uffiċċju rreġistrat, l-amministrazzjoni ċentrali jew il-post prinċipali tan-negozju fl-Unjoni.
III. RAĠUNIJIET GĦALL-BIDU TAL-PROĊEDURA
(33)
Fid-Deċiżjoni tal-Ftuħ, il-Kummissjoni fetħet il-proċedura ta’ investigazzjoni formali stabbilita fl-Artikolu 108(2) TFUE (preċedentement l-Artikolu 88(2) tat-Trattat KE) fir-rigward tal-miżura kkuntestata, għax kien jidher li din kienet tilħaq il-kundizzjonijiet kollha biex titqies bħala għajnuna mill-Istat skont l-Artikolu 107(1) TFUE. Il-Kummissjoni kellha wkoll dubji dwar jekk il-miżura inkwistjoni setgħetx titqies bħala kompatibbli mas-suq intern, għax l-ebda mill-eċċezzjonijiet provduti fl-Artikolu 107(2) u (3) ma dehru li huma applikabbli.
(34)
B’mod partikolari, il-Kummissjoni qieset li l-miżura kkuntestata telqet mill-ambitu ordinarju tas-sistema tat-taxxa korporattiva Spanjola, li hija s-sistema ta’ taxxa ta’ referenza. Il-Kummissjoni kkunsidrat ukoll li l-amortizzazzjoni tat-taxxa tal-avvjament finanzjarju mill-akkwiżizzjoni ta’ 5 % tal-ishma f’kumpanija fil-mira barranija dehret li kkostitwixxiet inċentiv eċċezzjonali.
(35)
Il-Kummissjoni osservat li l-amortizzazzjoni tat-taxxa kienet tapplika biss għal kategorija speċifika ta’ impriżi, prinċipalment impriżi li akkwistaw ċerti ishma, li jammontaw għal mill-inqas 5 % tal-kapital f’ishma ta’ kumpanija fil-mira, u rigwardanti biss kumpaniji fil-mira barranin soġġetti għall-kriterji skont l-Artikolu 21(1) TRLIS. Il-Kummissjoni ssottolineat ukoll li skont il-każistika tal-Qorti tal-Ġustizzja tal-Unjoni Ewropea, tnaqqis fit-taxxa li jiffavorixxi biss esportazzjonijiet ta’ prodotti nazzjonali jikkostitwixxi għajnuna mill-istat (16). Il-miżura inkwistjoni għaldaqstant dehret li hija waħda selettiva.
(36)
F’dan il-kuntest, il-Kummissjoni qieset ukoll li l-vantaġġ selettiv ma deherx li huwa ġustifikat min-natura inerenti tas-sistema tat-taxxa. B’mod partikolari, qieset li d-differenzjar maħluq mill-miżura inkwistjoni, li tbiegħed mir-regoli ġenerali tas-sistemi tal-kontabilità u tat-taxxa Spanjoli, ma setax jiġi ġustifikat b’raġunijiet konnessi ma’ teknikalitajiet tas-sistema tat-taxxa. Fil-fatt, l-avvjament jista’ jitnaqqas biss fil-każ ta’ kombinament tan-negozju jew trasferiment tal-assi, minbarra skont id-dispożizzjonijiet tal-miżura inkwistjoni. Il-Kummissjoni qieset ukoll li l-miżura kkuntestata kienet sproporzjonata fil-pretensjoni tagħha li ser tilħaq l-għanijiet ta’ newtralità mixtieqa mis-sistema Spanjola għax kienet limitata biss għall-akkwiżizzjoni ta’ ishma sinjifikanti f’kumpaniji barranin.
(37)
Barra minn hekk, il-Kummissjoni qieset li l-miżura kkuntestata kienet timplika l-użu ta’ riżorsi tal-Istat għax kienet tinvolvi d-dħul tat-taxxa msemmi mit-Teżor Spanjol. Finalment, il-miżura setgħet tgħawweġ il-kompetizzjoni fis-suq tal-akkwiżizzjoni tan-negozju Ewropew billi tipprovdi vantaġġ ekonomiku selettiv lil kumpaniji Spanjoli involuti fl-akkwiżizzjoni ta’ ishma sinjifikanti f’kumpaniji barranin. Il-Kummissjoni lanqas ma sabet raġunijiet għalxiex għandha tqis il-miżura kkuntestata kompatibbli mas-suq intern.
(38)
Għalhekk il-Kummissjoni kkonkludiet li l-miżura inkwistjoni setgħet tikkostitwixxi għajnuna inkompatibbli mill-Istat. F’dan il-każ, għandu jseħħ l-irkupru skont l-Artikolu 14 tar-Regolament tal-Kunsill (KE) Nru 659/1999 tat-22 ta’ Marzu 1999 li jistabbilixxi regoli dettaljati għall-applikazzjoni tal-Artikolu 93 tat-Trattat KE. Għaldaqstant il-Kummissjoni stiednet lill-awtoritajiet Spanjoli u l-partijiet interessati biex jissottomettu l-osservazzjonijiet tagħhom dwar il-preżenza possibbli ta’ aspettattivi leġittimi jew kwalunkwe prinċipju ġenerali ieħor tal-liġi tal-Unjoni li jippermetti lill-Kummissjoni tirrinunzja b’mod eċċezzjonali għall-irkupru skont it-tieni sentenza tal-Artikolu 14(1) tar-Regolament tal-Kunsill hawn fuq ikkwotat.
IV. L-EWWEL DEĊIŻJONI PARZJALI NEGATTIVA
(39)
Fi-Deċiżjoni preċedenti, il-Kummissjoni kkonkludiet li l-Artikolu 12(5) TRLIS jikkostitwixxi skema ta’ għajnuna fis-sens tal-Artikolu 107(1) TFUE meta dan japplika għal akkwiżizzjonijiet fl-UE.
(40)
Il-Kummissjoni sabet ukoll li, minħabba li l-miżura kkuntestata kienet ġiet implimentata bi ksur tal-Artikolu 108(3) TFUE, din kienet tikkostitwixxi skema ta’ għajnuna illegali safejn din kienet tapplika għal akkwiżizzjonijiet fl-UE.
(41)
Il-Kummissjoni sostniet il-proċedura, kif mibdija permezz tad-Deċiżjoni tal-Ftuħ tal-10 ta’ Ottubru 2007, miftuħa għal akkwiżizzjonijiet barra mill-UE fid-dawl tal-elementi l-ġodda li l-awtoritajiet Spanjoli ħadu r-responsabbiltà li jipprovdu fir-rigward tal-ostakli għal fużjonijiet transkonfinali barra mill-UE.
V. KUMMENTI MILL-AWTORITAJIET SPANJOLI U MINN PARTIJIET TERZI INTERESSATI
(42)
Il-Kummissjoni rċeviet kummenti mingħand l-awtoritajiet Spanjoli (17) u minn tnejn u tletin parti terza interessata (18), li tmienja minnhom kienu assoċjazzjonijiet.
(43)
Fil-qosor, l-awtoritajiet Spanjoli jqisu li l-Artikolu 12(5) TRLIS jikkostitwixxi miżura ġenerali u mhux eċċezzjoni għas-sistema tat-taxxa Spanjola peress li din id-dispożizzjoni tippermetti l-amortizzazzjoni ta’ assi intanġibbli, li tapplika għal kwalunkwe kontribwent tat-taxxa li jakkwista ishma sinjifikanti f’kumpanija barranija. Fid-dawl tal-prassi tal-Kummissjoni u l-każistika rilevanti, l-awtoritajiet Spanjoli jikkonkludu li l-miżuri kkontestati ma jistgħux jitqiesu bħala għajnuna mill-Istat skont it-tifsira tal-Artikolu 107 TFUE. Barra minn hekk, l-awtoritajiet Spanjoli jqisu li konklużjoni differenti tkun kuntrarja għall-prinċipju taċ-ċertezza legali. L-awtoritajiet Spanjoli jikkontestaw ukoll il-kompetenza tal-Kummissjoni li tisfida din il-miżura ġenerali għax iqisu li l-Kummissjoni ma tistax tuża r-regoli tal-għajnuna mill-Istat bħala l-bażi għall-armonizzazzjoni ta’ kwistjonijiet ta’ taxxa.
(44)
B’mod ġenerali, tletin parti interessata (minn hawn ’il quddiem “it-tletin parti interessata”) jappoġġjaw il-fehmiet tal-awtoritajiet Spanjoli, filwaqt li żewġ partijiet terzi oħra (minn hawn ’il quddiem “iż-żewġ partijiet”) iqisu li l-Artikolu 12(5) TRLIS jikkostitwixxi miżura ta’ għajnuna illegali mill-Istat li hija inkompatibbli mas-suq intern. Għaldaqstant l-argumenti tat-tletin parti interessata ser jiġu ppreżentati flimkien mal-pożizzjoni tal-awtoritajiet Spanjoli, filwaqt li l-argumenti taż-żewġ partijiet ser jiġu deskritti separatament.
A. Kummenti mill-awtoritajiet Spanjoli u mit-tletin parti interessata
(45)
Bħala kumment tal-bidu, l-awtoritajiet Spanjoli jisħqu li t-tassazzjoni diretta taqa’ taħt il-kompetenza tal-Istati Membri. Għaldaqstant, l-azzjoni tal-Kummissjoni f’dan il-qasam għandha tikkonforma mal-prinċipju tas-sussidjarjetà ddikjarat fl-Artikolu 5 tat-Trattat KE (issa sostitwit mill-Artikolu 5 TFUE). Barra minn hekk, l-awtoritajiet Spanjoli jfakkru li l-Artikolu 3 tat-Trattat KE (issa sostitwit mill-Artikoli 3 sa 6 TFUE) u l-Artikolu 58(1)(a) tat-Trattat KE (issa sostitwit mill-Artikolu 65 TFUE) jippermettu lill-Istati Membri jistabbilixxu sistemi tat-taxxa differenti skont il-lokazzjoni tal-investiment jew ir-residenza tat-taxxa tal-kontribwent, mingħajr ma’ dan jitqies bħala restrizzjoni fuq il-moviment ħieles tal-kapital.
(46)
It-tletin parti interessata jsostnu wkoll li deċiżjoni negattiva tal-Kummissjoni tkun tikser il-prinċipju tal-awtonomija fiskali nazzjonali stabbilita fit-TFUE, kif ukoll l-Artikolu 56 tat-Trattat KE (issa sostitwit mill-Artikolu 63 TFUE), li jipprojbixxi r-restrizzjonijiet fuq il-moviment ħieles tal-kapital.
A.1. Il-miżura kkuntestata ma tikkostitwixxix għajnuna mill-Istat
(47)
L-awtoritajiet Spanjoli u t-tletin parti interessata jqisu li l-miżura inkwistjoni ma tikkostitwixxix għajnuna mill-Istat fis-sens tal-Artikolu 107(1) TFUE peress li: (i) ma tagħtix vantaġġ ekonomiku; (ii) ma tiffavorixxix lil ċerti impriżi; u (iii) ma tfixkilx jew thedded li tfixkel il-kompetizzjoni bejn l-Istati Membri. B’konformità mal-loġika tas-sistema tat-taxxa Spanjola, huma jsostnu li l-miżura inkwistjoni għandha titqies bħala miżura ġenerali li tapplika b’mod mhux diskriminatorju għal kwalunkwe tip ta’ kumpanija u attività.
A.1.1. Il-miżura inkwistjoni ma tagħtix vantaġġ ekonomiku
(48)
Kuntrarju għall-pożizzjoni tal-Kummissjoni kif espressa fid-Deċiżjoni tal-Ftuħ, l-Artikolu 12(5) TRLIS ma jikkostitwixxix eċċezzjoni għas-sistema tat-taxxa korporattiva Spanjola peress li: (i) is-sistema tal-kontabilità Spanjola mhijiex punt ta’ referenza xierqa li fuqha għandha tiġi bbażata l-eżistenza ta’ eċċezzjoni għas-sistema tat-taxxa; u (ii) anke kieku kienet hekk, il-karatterizzazzjoni tal-avvjament finanzjarju bħala assi deprezzabbli matul iż-żmien storikament kienet karatteristika ġenerali tas-sistemi tal-kontabilità u tat-taxxa korporattiva Spanjola.
(49)
L-ewwel nett, minħabba n-nuqqas ta’ armonizzazzjoni tar-regoli tal-kontabilità, ir-riżultat tal-kontabilità ma jistax iservi bħala punt ta’ referenza sabiex tiġi stabbilita n-natura eċċezzjonali tal-miżura inkwistjoni. Fil-fatt, fi Spanja, il-bażi tat-taxxa hija kkalkulata fuq il-bażi tar-riżultat tal-kontabilità, aġġustat skont ir-regoli tat-taxxa. Għaldaqstant, f’dan il-każ, il-kunsiderazzjonijiet tal-kontabilità ma jistgħux, fil-fehma ta’ Spanja, iservu bħala punt ta’ referenza għal miżura ta’ taxxa.
(50)
It-tieni nett, mhuwiex korrett li l-amortizzazzjoni tal-avvjament titqies li ma taqax fil-loġika tas-sistema tal-kontabilità Spanjola għax kemm l-avvjament (19) kif ukoll l-avvjament finanzjarju (20) jistgħu jiġu amortizzati fuq perjodu massimu ta’ 20 sena. Dawn ir-regoli empiriċi jirriflettu t-telfien tal-valur tal-assi li jaqgħu taħthom, sew jekk tanġibbli u sew jekk le. Għaldaqstant, l-Artikolu 12(5) TRLIS ma jikkostitwixxix eċċezzjoni għax ma jitbiegħedx mir-regoli tal-amortizzazzjoni tal-avvjament stabbiliti fis-sistemi tal-kontabilità u tat-taxxa Spanjoli.
(51)
It-tielet nett, l-awtoritajiet Spanjoli jindikaw li l-miżura inkwistjoni ma tikkostitwixxix vantaġġ ekonomiku veru peress li, fil-każ tal-bejgħ tal-ishma akkwiżiti, l-ammont imnaqqas huwa rkuprat mit-tassazzjoni tal-qligħ kapitali, biex b’hekk il-kontribwent tat-taxxa jitpoġġa fl-istess sitwazzjoni daqslikieku l-Artikolu 12(5) TRLIS ma kienx ġie applikat.
(52)
Ir-raba’ nett, il-Kummissjoni inkorrettament tirreferi għall-Artikoli 11(4) u 89(3) TRLIS biex tistabbilixxi l-eżistenza ta’ vantaġġ. Fid-Deċiżjoni tal-Ftuħ, il-Kummissjoni tgħid li la kombinament tan-negozju u lanqas xiri tal-kumpanija fil-mira ma huma neċessarji biex wieħed jibbenefika mill-Artikolu 12(5) TRLIS. Din id-dikjarazzjoni tirrifletti fehim ħażin tas-sistema tat-taxxa Spanjola peress li dawn iż-żewġ Artikoli ma jipprevjenux li grupp ta’ kumpaniji li jakkwistaw konġuntament il-kontroll ta’ kumpanija fil-mira jnaqqsu frazzjoni korrispondenti tal-avvjament riżultanti mill-operazzjoni. Għaldaqstant, l-applikazzjoni ta’ dawn iż-żewġ Artikoli ma tirrikjedix kontroll individwali tal-kumpanija fil-mira sabiex jibbenefikaw mill-miżura inkwistjoni. F’dan il-kuntest, ma jkunx xieraq li jiġi kkunsidrat li l-Artikolu 12(5) TRLIS joffri trattament iżjed favorevoli mill-Artikoli 11(4) jew 89(3) TRLIS fir-rigward tal-pożizzjoni ta’ kontroll tal-benefiċjarji. Finalment, għandu jkun innotat li l-kriterju ta’ żamma tal-ishma ta’ 5 % huwa konsistenti mal-kundizzjonijiet stabbiliti fl-Artikolu 89(3) TRLIS u anke mal-linji gwida u l-prassi tal-Kummissjoni (21).
(53)
L-awtoritajiet Spanjoli jindikaw li l-Kummissjoni tirreferi inkorrettament ukoll għall-Artikolu 12(3) TRLIS biex tistabbilixxi vantaġġ allegat skont l-Artikolu 12(5) TRLIS: l-Artikolu 12(3) japplika għal sitwazzjonijiet ta’ deprezzament f’każ ta’ telfien oġġettiv irreġistrat mill-kumpanija fil-mira, fil-waqt li l-Artikolu 12(5) TRLIS jikkumplimenta din id-dispożizzjoni u jirrifletti t-telfien tal-valur attribwibbli għad-deprezzament tal-avvjament finanzjarju.
(54)
Il-ħames nett, l-Avviż tal-Kummissjoni dwar l-applikazzjoni tar-regoli tal-għajnuna mill-Istat għal miżuri relatati ma’ tassazzjoni diretta tan-negozju (22) (minn hawn ’il quddiem “l-Avviż tal-Kummissjoni”) b’mod espliċitu jgħid li r-regoli tal-amortizzazzjoni ma jimplikawx għajnuna mill-istat. Peress li l-koeffiċjent tal-amortizzazzjoni attwali għal avvjament finanzjarju fuq minimu ta’ 20 sena huwa l-istess bħall-koeffiċjent tal-amortizzazzjoni għall-avvjament, ir-regola ma tikkostitwixxix eċċezzjoni għas-sistema tat-taxxa ġenerali.
(55)
Finalment, it-tletin parti interessata jqisu wkoll li kieku l-miżuri inkwistjoni kienu jikkostitwixxu vantaġġ, il-benefiċjarji finali kienu jkunu l-azzjonisti tal-kumpanija fil-mira għax kienu jirċievu l-prezz imħallas mill-kumpanija akkwirenti li tibbenefika mill-miżura kkuntestata.
A.1.2. Il-miżura kkuntestata ma tiffavorixxix lil ċerti impriżi jew il-produzzjoni ta’ ċerti oġġetti
(56)
L-ewwel nett, Spanja tisħaq li l-Artikolu 12(5) TRLIS huwa miżura ġenerali għax huwa miftuħ għal kwalunkwe kumpanija Spanjola irrispettivament mill-attività, is-settur, id-daqs, il-forma jew karatteristiċi oħra. L-unika kundizzjoni biex kontribwent tat-taxxa jkun jista’ jibbenefika mill-miżura inkwistjoni hija li jkun residenti fi Spanja għall-finijiet tat-taxxa. Il-fatt li mhux il-kontribwenti tat-taxxa kollha jibbenefikaw mill-miżura inkwistjoni ma jagħmilhiex selettiva. Għaldaqsant, l-Artikolu 12(5) TRLIS mhuwiex selettiv la de facto u lanqas de jure fi-sens tal-Artikolu 107(1) TFUE. Għaldaqstant, b’ittra datata l-14 ta’ Lulju 2008 (23), l-awtoritajiet Spanjoli provdew dejta estratta mid-dikjarazzjonijiet tat-taxxa Spanjoli tal-2006 li turi li t-tipi kollha ta’ kumpaniji (SMEs u impriżi kbar), kif ukoll kumpaniji attivi f’setturi ekonomiċi differenti, kienu bbenefikaw mill-miżura inkwistjoni. L-awtoritajiet Spanjoli jisħqu wkoll li f’sentenza riċenti (24), il-Qorti tal-Prim Istanza indikat li numru limitat ta’ benefiċjarji mhuwiex biżżejjed fih innifsu biex jistabbilixxi s-selettività tal-miżura peress li dak il-grupp jista’ fil-fatt jirrappreżenta l-impriżi kollha f’sitwazzjoni legali u fattwali partikolari. B’mod partikolari, l-awtoritajiet Spanjoli jisħqu li l-miżura inkwistjoni għandha similaritajiet ma’ każ riċenti (25) li l-Kummissjoni qieset li huwa miżura ġenerali u għaldaqstant jitolbu l-istess trattament.
(57)
It-tieni nett, skont l-awtoritajiet Spanjoli u t-tletin parti interessata, fid-Deċiżjoni tal-Ftuħ tagħha l-Kummissjoni ħalltet il-kunċett tas-selettività u l-kundizzjonijiet oġġettivi tal-miżura inkwistjoni li jirreferu biss għal ċerti tranżazzjonijiet (i.e. ishma f’kumpanija barranija fil-mira). Fil-fatt, il-Kummissjoni allegat li l-Artikolu 12(5) TRLIS huwa selettiv peress li l-istess trattament mhux mogħti lil investimenti komparabbli f’kumpaniji Spanjoli. Madankollu, il-Kummissjoni tonqos milli tirrikonoxxi li l-kriterju tas-selettività mhuwiex determinat mill-fatt li l-benefiċjarju tal-miżura inkwistjoni huwa grupp ta’ kumpaniji jew kumpanija multinazzjonali li għandhom sehem f’kumpanija fil-mira. Il-fatt li miżura tagħti benefiċċji biss lill-kumpaniji li jikkonformaw mal-kriterju oġġettiv stabbilit fil-miżura inkwistjoni ma jagħmilhiex fiha nnifisha selettiva. Il-kriterju tas-selettività jimplika li għandhom jiġu imposti restrizzjonijiet soġġettivi fuq il-benefiċjarju tal-miżura inkwistjoni. Il-kriterju tas-selettività maħluq għal din il-proċedura huwa inkonsistenti mal-prassi preċedenti tal-Kummissjoni u huwa vag u wiesa’ wisq. Jekk wieħed iwessa’ iżjed dan il-kunċett jasal għall-konklużjoni żbaljata li l-biċċa l-kbira mill-ispejjeż li jistgħu jitnaqqsu jaqgħu taħt l-ambitu tal-Artikolu 107(1) TFUE.
(58)
L-awtoritajiet Spanjoli jżidu li l-fatt tal-limitazzjoni tal-avvjament finanzjarju għal dak li jirriżulta mill-akkwiżizzjoni ta’ ishma sinjifikanti f’kumpanija fil-mira mhuwiex biżżejjed biex jitneħħa l-karattru ġenerali tal-miżura inkwistjoni, għax japplika b’mod mhux diskriminatorju għal kwalunkwe kumpanija li hija residenti fi Spanja għall-finijiet tat-taxxa mingħajr rekwiżiti oħra. B’konformità mal-każistika tal-Qorti Ewropea tal-Ġustizzja (26), miżura li minnha jgawdu l-impriżi kollha fit-territorju nazzjonali, mingħajr distinzjoni, ma tistax titqies bħala li tikkostitwixxi għajnuna mill-istat.
(59)
It-tielet nett, fir-rigward tal-massimu ta’ 5 %, dan il-livell ma jistabbilixxi l-ebda ammont minimu li għandu jiġi investit u għaldaqstant il-miżura inkwistjoni ma jgawdux minnha biss l-impriżi l-kbar. Fir-rigward tal-fatt li ma hemmx rekwiżit għall-bejjiegħ li jħallas qligħ kapitali sabiex il-miżura inkwistjoni tkun tapplika, l-awtoritajiet Spanjoli jqisu li dan huwa irrilevanti għax il-kontroll tal-introjtu rċevut minn barra l-pajjiż minn bejjiegħ li mhuwiex taxxabbli fi Spanja jaqa’ lil hinn mill-qasam ta’ kompetenza tagħhom. Fl-aħħar nett, il-limitazzjoni tal-ambitu tal-miżura - għal raġunijiet ta’ teknika fiskali - għal akkwiżizzjonijiet tal-ishma f’kumpaniji fil-mira hija konsistenti mas-sitwazzjoni riżultanti mill-implimentazzjoni ta’ diversi Direttivi tal-Komunità.
(60)
Ir-raba’ nett, l-introduzzjoni tal-miżura inkwistjoni hija fi kwalunkwe każ ġustifikata bil-prinċipju tan-newtralità, li huwa l-bażi tal-leġiżlazzjoni Spanjola kollha fuq it-taxxa. Dan il-prinċipju jimplika li t-trattament tat-taxxa ta’ investiment għandu jkun newtrali irrispettivament mill-istrumenti użati, sew jekk trasferiment tal-assi, kombinament tan-negozju jew akkwiżizzjoni tal-ishma. Għaldaqstant, l-amortizzazzjoni tat-taxxa ta’ investiment għandha tkun identika jkun xi jkun l-istrument użat biex jitwettaq l-akkwiżizzjoni inkwistjoni. L-għan finali tal-miżura inkwistjoni, f’din il-perspettiva usa’, huwa li jiżgura l-moviment ħieles tal-kapital billi jiġi evitat trattament diskriminatorju tat-taxxa fi tranżazzjonijiet ma’ kumpaniji fil-mira u tranżazzjonijiet purament domestiċi. Peress li l-akkwiżizzjonijiet ta’ ishma sinjifikanti f’kumpaniji domestiċi jistgħu jwasslu għal kombinament tan-negozju tal-kumpaniji akkwirenti u li qed jiġu akkwiżiti mingħajr l-ebda ostakli legali jew fiskali, l-avvjament li jirriżulta għall-finijiet tat-taxxa b’konsegwenza tal-kombinament jista’ jiġi amortizzat (27). Madankollu, l-avvjament ta’ operazzjonijiet transkonfinali ma jistax iseħħ għax l-armonizzazzjoni fil-livell Komunitarju mhix kompluta jew - agħar minn hekk - għax ma hemmx armonizzazzjoni barra l-Unjoni Ewropea.
(61)
Barra minn dan, matul l-investigazzjoni, l-awtoritajiet Spanjoli u uħud mit-tletin parti interessata pprovdew deskrizzjoni tassew dettaljata tal-ostakli legali li kienu jeżistu fil-leġiżlazzjoni ta’ ħmistax-il pajjiż terz. L-informazzjoni teknika li kienet tinsab fis-sottomissjonijiet ippreżentati mill-awtoritajiet Spanjoli u mit-tletin parti interessata huma miġbura fl-Annessi 2 u 3 ta’ ma’ din id-Deċiżjoni (minn hawn ’il quddiem “ir-rapporti”). Dawn id-deskrizzjonijiet għandhom jinqraw b’mod usa’ fil-kuntest ta’ din id-dikjarazzjoni mill-awtoritajiet Spanjoli (28): “is-sistema tat-taxxa Spanjola għalhekk tipprovdi għal skemi differenti tat-taxxa, bħal fil-każ ta’ akkwiżizzjonijiet ta’ ishma f’kumpaniji barranin imqabbla mal-akkwiżizzjonijiet f’kumpaniji Spanjoli (impossibbli li jitwettqu operazzjonijiet ta’ fużjonijiet, teħid tar-riskju, eċċ.), sabiex tinkiseb in-newtralità tat-taxxa mfittxija mil-leġiżlazzjoni domestika Spanjola u mill-istess Dritt tal-UE, kif ukoll sabiex ikun żgurat li s-sistema tat-taxxa Spanjola tkun konsistenti u effiċjenti”. Skont dawk l-awtoritajiet u t-tletin parti interessata, il-kombinamenti tan-negozju bejn kumpaniji Stati Membri differenti huwa impossibbli minħabba l-ostakli deskritti fir-rapporti. Għalhekk, l-għan tal-miżura kkuntestata huwa li jitneħħa l-impatt negattiv ta’ dawn l-ostakli, li Spanja ma tistax tirrispondi għall-eżistenza tagħhom. B’konsegwenza ta’ dan, il-limitazzjoni tal-ambitu tal-miżura kkuntestata għal akkwiżizzjonijiet transkonfinali hija meħtieġa biex jiġi infurzat il-prinċipju ta’ newtralità. B’dan il-mod, skont l-awtoritajiet Spanjoli, is-sistema Spanjola tat-taxxa tittratta b’mod differenti lill-kontribwenti tat-taxxa li jinstabu f’sitwazzjonijiet differenti (29), u b’hekk jiġi żgurat li s-sistema tat-taxxa Spanjola tibqa’ newtrali kif jitolbu l-istess sistema Spanjola tat-taxxa u t-TFUE.
(62)
B’konklużjoni, il-miżura kkontestata hija ddisinjata biex tneħħi l-ostakli tat-taxxa li s-sistema tat-taxxa Spanjola tiġġenera fid-deċiżjonijiet tal-investiment billi jiġu penalizzati l-akkwiżizzjonijiet tal-ishma f’kumpaniji barranin meta mqabblin mal-akkwiżizzjonijiet f’kumpaniji domestiċi. Il-miżura inkwistjoni tiggarantixxi l-istess trattament tat-taxxa għaż-żewġ tipi ta’ akkwiżizzjonijiet (akkwiżizzjonijiet diretti tal-assi u akkwiżizzjonijiet indiretti permezz tax-xiri ta’ ishma): l-avvjament li joħroġ mit-tnejn li huma (avvjament dirett u avvjament finanzjarju) jista’ għaldaqstant jiġi identifikat sabiex jippromwovi l-integrazzjoni ta’ swieq differenti, sakemm l-ostakli fattwali u legali għal kombinamenti tan-negozju transkonfinali jkunu tneħħew. L-awtoritajiet Spanjoli għaldaqstant jiżguraw li l-kontribwenti tat-taxxa jkunu jistgħu jagħżlu li jinvestu fuq livell lokali jew transkonfinali mingħajr ma jkunu ġew affettwati minn dawn l-ostakli. L-Artikolu 12(5) TRLIS bażikament jirristabbilixxi kundizzjonijiet ġusti ta’ kompetizzjoni billi jelimina l-impatti negattivi tal-ostakli.
A.1.3. Il-miżura kkuntestata la tgħawweġ il-kompetizzjoni u lanqas taffettwa l-kummerċ tal-Unjoni
(63)
L-awtoritajiet Spanjoli jistqarru li l-Kummissjoni ma stabbilixxietx fl-istandard legali meħtieġ li l-Artikolu 12(5) TRLIS jirristrinġi l-kompetizzjoni, peress li (i) l-allegat “suq għall-akkwiżizzjoni ta’ ishma fil-kumpaniji” ma jikkostitwixxix suq rilevanti għall-finijiet tad-Dritt dwar il-kompetizzjoni; u (ii) anke kieku dan kien il-każ, l-amortizzazzjoni tal-avvjament finanzjarju per ser ma taffettwax il-pożizzjoni kompetittiva tal-impriżi Spanjoli.
(64)
L-ewwel nett, il-Kummissjoni kkwalifikat il-miżura inkwistjoni bħala vantaġġ kontra l-kompetizzjoni fuq il-bażi li l-Artikolu 12(5) jippermetti lill-kontribwenti Spanjoli tat-taxxa li jiksbu primjum għall-akkwiżizzjoni ta’ ishma sinjifikanti f’kumpanija fil-mira. Madankollu, il-Kummissjoni ma wettqet l-ebda studju ta’ evalwazzjoni komparattiva taċ-ċirkostanzi ekonomiċi ta’ kumpaniji Spanjoli u internazzjonali.
(65)
It-tieni nett, peress li l-miżura inkwistjoni hija miftuħa għal kwalunkwe kumpanija Spanjola mingħajr restrizzjonijiet, ma tistax tfixkel il-kompetizzjoni. Fil-fatt, kwalunkwe kumpanija li tkun fl-istess sitwazzjoni bħal benefiċjarju tal-miżura inkwistjoni tista’ tibbenefika mill-miżura, biex b’hekk jitnaqqas il-piż tat-taxxa tagħha, u dan jikkanċella kwalunkwe vantaġġ kompetittiv li jista’ joħroġ minnha. Barra minn hekk, rata ta’ tassazzjoni iżjed baxxa fi Stat Membru li tista’ żżid il-vantaġġ kompetittiv ta’ kumpaniji lokali ma għandhiex taqa’ taħt ir-regoli tal-għajnuna mill-Istat sakemm tkun ta’ natura ġenerali.
(66)
Finalment, il-Kummissjoni diġà eżaminat, fid-dawl tar-Regolament dwar l-Għaqdiet (30), ħafna operazzjonijiet Spanjoli transkonfinali li setgħu bbenefikaw mill-miżura inkwistjoni. Madankollu l-Kummissjoni ma qajmet l-ebda tħassib dwar it-tfixkil potenzjali tal-kompetizzjoni fi kwalunkwe minn dawn il-każijiet.
(67)
L-allegazzjonijiet tal-Kummissjoni mhux biss maqtugħin mir-realtà iżda huma wkoll distakkati meta mqabbla mas-sitwazzjoni tal-kumpaniji Spanjoli. Il-miżura inkwistjoni la tfixkel il-kompetizzjoni u lanqas ma taffettwa negattivament il-kundizzjonijiet tal-kummerċ fil-Komunità sa punt li jmur kontra l-interess komuni.
(68)
F’suq mhux armonizzat, minħabba l-kompetizzjoni bejn is-sistemi tat-taxxa, l-operazzjonijiet identiċi għandhom impatt fiskali differenti skont fejn ikunu residenti n-negozjanti. Din is-sitwazzjoni tfixkel il-kompetizzjoni anke jekk il-miżuri nazzjonali inkwistjoni huma miżuri ġenerali. Fi kliem ieħor, dan it-tfixkil mhuwiex ir-riżultat tal-għajnuna mill-Istat iżda ta’ nuqqas ta’ armonizzazzjoni. Jekk ir-raġunament tal-Kummissjoni jiġi segwit, hija jkollha tiftaħ investigazzjonijiet formali rigward mijiet ta’ miżuri nazzjonali, u dan joħloq sitwazzjoni ta’ inċertezza legali li tkun ta’ ħsara kbira għall-investiment barrani.
A.2. Kompatibbiltà
(69)
Anke jekk il-Kummissjoni tqis li l-Artikolu 12(5) TRLIS jikkostitwixxi għajnuna mill-Istat fis-sens tal-Artikolu 107(1) TFUE, din id-dispożizzjoni hija kompatibbli mal-Artikolu 107(3) TFUE għax tikkontribwixxi lejn l-interess tal-Komunità li tippromwovi l-integrazzjoni ta’ kumpaniji internazzjonali.
(70)
Kif imsemmi fil-Pjan ta’ Azzjoni tal-Għajnuna mill-Istat (31), miżura tista’ titqies kompatibbli jekk tindirizza nuqqas tas-suq, jekk tissodisfa għanijiet ta’ interess komuni definiti b’mod ċar u jekk ma tfixkilx il-kompetizzjoni u l-kummerċ intra-Komunitarji b’mod li jmur kontra l-interess komuni. F’dan il-każ, in-nuqqas tas-suq huwa d-diffikultà (jew l-impossibbiltà virtwali) tat-twettiq ta’ kombinamenti tan-negozju transkonfinali. L-effett tal-Artikolu 12(5) TRLIS huwa li jippromwovi l-ħolqien ta’ impriżi pan-Ewropej, billi akkwiżizzjonijiet domestiċi u transkonfinali jitpoġġew fuq l-istess livell.
(71)
Għaldaqstant, għall-awtoritajiet Spanjoli, l-Artikolu 12(5) TRLIS huwa kompatibbli mas-suq intern peress li, fin-nuqqas ta’ armonizzazzjoni tat-taxxa Ewropea, jilħaq l-għan li jneħħi l-ostakli għal investiment transkonfinali b’mod proporzjonali. Il-miżura inkwistjoni hija effettivament immirata lejn it-tneħħija tal-impatt negattiv tal-ostakli għal kombinamenti tan-negozju transkonfinali u għall-allinjament tat-trattament tat-taxxa ta’ kombinamenti tan-negozju transkonfinali u lokali sabiex tiżgura li d-deċiżjonijiet meħuda fir-rigward ta’ tali operazzjonijiet ikunu bbażati mhux fuq kunsiderazzjonijiet fiskali iżda esklużivament fuq kunsiderazzjonijiet ekonomiċi.
A.3. Aspettattivi leġittimi u ċertezza legali
(72)
Finalment, u fil-każ li l-Kummissjoni tiddikjara li l-Artikolu 12(5) TRLIS jikkostitwixxi għajnuna mill-Istat inkompatibbli mas-suq intern, il-Kummissjoni għandha tirrikonoxxi l-eżistenza ta’ ċerti ċirkostanzi li jiġġustifikaw in-nuqqas ta’ rkupru tal-allegata għajnuna mill-Istat irċevuta skont l-Artikolu 12(5) TRLIS. Il-benefiċjarji għandu jkollhom id-dritt li jikkompletaw l-amortizzazzjoni eċċezzjonali tal-avvjament finanzjarju li jikkorrispondi mal-akkwiżizzjonijiet magħmula qabel id-data tal-pubblikazzjoni tad-deċiżjoni finali.
(73)
L-ewwel nett, jidher li l-Kummissjoni tirrikonoxxi, fid-Deċiżjoni tal-ftuħ ta’ proċedura tagħha, l-eżistenza probabbli tal-aspettattivi leġittimi. Għaldaqstant, b’konformità mal-każistika tal-Qorti tal-Prim Istanza (32), din id-dikjarazzjoni tikkostitwixxi indikazzjoni ċara tal-eżistenza ta’ aspettattivi leġittimi. Peress li l-Deċiżjoni tal-Ftuħ ma tippreġudikax ir-riżultat tal-investigazzjoni formali, l-aspettattivi leġittimi għandhom jiġu rikonoxxuti għall-operazzjonijiet kollha li seħħew qabel id-data tal-pubblikazzjoni tad-deċiżjoni finali.
(74)
It-tieni nett, fit-tweġibiet tagħha għall-mistoqsijiet bil-miktub mid-deputati tal-PE (33), il-Kummissjoni qalet li l-Artikolu 12(5) TRLIS ma jikkostitwixxix għajnuna mill-istat. Din id-dikjarazzjoni tikkostitwixxi pożizzjoni ċara mill-Kummissjoni li toffri aspettattivi leġittimi ovvji għall-awtoritajiet Spanjoli u l-benefiċjarji tal-miżura inkwistjoni.
(75)
It-tielet nett, skont il-konklużjoni li waslet għaliha l-Kummissjoni f’każijiet simili (34), il-Kummissjoni pprovdiet sett ta’ provi indiretti li l-Artikolu 12(5) TRLIS ma jikkostitwixxix għajnuna mill-istat. Minħabba dawn id-deċiżjonijiet, impriża prudenti ma kinitx tkun kapaċi tipprevedi li l-Kummissjoni setgħet tieħu pożizzjoni opposta.
(76)
Finalment, il-miżura inkwistjoni għandha tibqa’ tapplika għall-operazzjonijiet kollha qabel id-data tal-pubblikazzjoni ta’ deċiżjoni negattiva sakemm titlesta l-amortizzazzjoni tal-avvjament finanzjarju. Il-miżura inkwistjoni tikkorrispondi għal dritt għat-tnaqqis ta’ ammont stabbilit, determinat fil-mument tal-akkwist, liema tnaqqis huwa mifrux fuq l-20 sena li jsegwu. Barra minn hekk, minħabba l-pożizzjoni meħuda mill-Kummissjoni f’każijiet simili (35), huwa ġustifikat li wieħed jassumi li l-aspettattivi leġittimi għandhom jibqgħu sad-data tal-pubblikazzjoni tad-deċiżjoni finali.
B. Kummenti miż-żewġ partijiet
(77)
Skont iż-żewġ partijiet, l-Artikolu 12(5) TRLIS jikkostitwixxi għajnuna mill-istat. Huma jsostnu li ma hemmx aspettattivi leġittimi fil-każ inkwistjoni u għaldaqstant jitolbu lill-Kummissjoni biex tordna l-irkupru ta’ kwalunkwe għajnuna illegali mogħtija. L-argumenti tagħhom huma miġbura hawn taħt.
B.1. Il-miżura kkuntestata tikkostitwixxi għajnuna mill-Istat
B.1.1. Il-miżura inkwistjoni tikkonferixxi vantaġġ ekonomiku
(78)
Skont iż-żewġ partijiet, l-Artikolu 12(5) TRLIS huwa eċċezzjonali fin-natura tiegħu għax is-sistema Spanjola tat-taxxa, bl-eċċezzjoni ta’ din id-dispożizzjoni, ma tippermettix l-amortizzazzjoni tal-avvjament finanzjarju iżda biss tnaqqis fil-każ ta’ test tal-indeboliment. Sal-introduzzjoni tal-Artikolu 12(5) TRLIS, il-leġiżlazzjoni Spanjola dwar it-taxxa korporattiva ma kinitx tippermetti l-amortizzazzjoni tal-ishma irrispettivament minn jekk attwalment kienx hemm restrizzjoni. Huma jsostnu li l-Artikolu 12(5) TRLIS huwa probabbilment uniku fil-kuntest Ewropew għax l-ebda Stat Membru ieħor ma għandu sistema simili għal tranżazzjonijiet transkonfinali li ma jinvolvux l-akkwiżizzjoni ta’ ishma ta’ kontroll.
(79)
Taħt is-sistema Spanjola tat-taxxa, l-avvjament jista’ jiġi amortizzat biss jekk ikun hemm kombinament tan-negozju - l-unika eċċezzjoni hija l-miżura inkwistjoni, li tippermetti l-amortizzazzjoni f’każ eċċezzjonali: jekk minorità ta’ ishma tiġi akkwiżita f’kumpanija fil-mira. Dan jitbiegħed mis-sistema ġenerali tat-taxxa għax l-amortizzazzjoni hija possibbli mhux biss mingħajr ma jkun hemm kombinament tan-negozju iżda wkoll f’każijiet fejn ix-xerrej lanqas biss jakkwista kontroll tal-kumpanija barranija fil-mira. L-Artikolu 12(5) TRLIS għaldaqstant jikkonferixxi benefiċċju lil ċerti kumpaniji Spanjoli vis à vis (i) kumpaniji Spanjoli oħra li joperaw biss fil-livell nazzjonali u (ii) operaturi oħra tal-Unjoni li jikkompetu internazzjonalment mal-benefiċjarji Spanjoli tal-miżura inkwistjoni.
(80)
Mill-aspett ekonomiku, l-awtoritajiet Spanjoli mhux biss jipprovdu self mingħajr imgħax li jingħata fuq perjodu ta’ għoxrin sena (differiment tat-taxxa mingħajr imgħax), iżda wkoll effettivament iħallu d-data tal-ħlas lura tas-self mingħajr imgħax għad-diskrezzjoni ta’ min jissellef - jekk fil-fatt is-self jitħallas lura. Jekk l-investitur ma jittrasferixxix l-ishma sinjifikanti, l-effett huwa l-istess bħal kanċellament tad-dejn mill-awtoritajiet Spanjoli. F’dan il-każ, il-miżura ssir eżenzjoni permanenti mit-taxxa.
(81)
Waħda miż-żewġ partijiet tistma li, b’konsegwenza tal-miżura inkwistjoni, l-akkwirenti Spanjoli, pereżempju fis-settur bankarju, huma kapaċi jħallsu xi 7 % iżjed milli kieku kienu jkunu kapaċi jagħmlu f’sitwazzjoni differenti. Madankollu, tirrikonoxxi wkoll li peress li l-prezz tal-offerta huwa kombinament ta’ diversi elementi addizzjonali, il-miżura inkwistjoni mhijiex l-uniku fattur, għalkemm probabbilment tkun wieħed mill-fatturi l-iżjed deċiżivi wara l-aggressività tal-offerenti Spanjoli li jibbenefikaw mill-miżura inkwistjoni. Din il-parti tikkunsidra wkoll li l-miżura tipprovdi vantaġġ definittiv għall-offerenti Spanjoli f’irkanti internazzjonali.
B.1.2. Il-miżura inkwistjoni tiffavorixxi lil ċerti impriżi jew il-produzzjoni ta’ ċerti oġġetti
(82)
Jeżisti parallel ċar bejn il-każ inkwistjoni u ċ-ċirkostanzi li wasslu għas-sentenza tal-Qorti tal-15 ta’ Lulju 2004 (36). Minkejja l-argumenti mressqa mill-awtoritajiet Spanjoli li l-miżura inkwistjoni fl-aħħar każ mhijiex selettiva għax l-Artikolu 37 TRLIS japplika għall-impriżi Spanjoli kollha li jinvestu internazzjonalment, il-Qorti kkonkludiet li l-miżura tikkostitiwixxi għajnuna mill-Istat għax kienet limitata għal kategorija waħda ta’ impriżi, jiġifieri impriżi li jagħmlu ċerti investimenti internazzjonali. Dan l-istess raġunament jista’ jiġi applikat għall-Artikolu 12(5) TRLIS. Is-selettività tal-Artikolu 12(5) TRLIS hija għaldaqstant minħabba l-fatt li l-kumpaniji li jakkwistaw ishma f’kumpaniji barranin biss huma eliġibbli għal din id-dispożizzjoni.
(83)
Barra minn hekk, l-impriżi ta’ ċertu daqs u saħħa finanzjarja b’operazzjonijiet multinazzjonali biss jistgħu jibbenefikaw mill-Artikolu 12(5) TRLIS. Għalkemm il-karta tal-bilanċ tiżvela l-valuri kontabbli tal-assi, mhuwiex probabbli li din tkun tirrifletti wkoll il-valuri impliċiti tal-assi fis-suq. Għaldaqstant, fil-prattika, l-operaturi b’interess ta’ kontroll fil-kumpaniji fil-mira biss għandhom aċċess suffiċjenti għal rekords ta’ kumpanija biex jaċċertaw il-valur impliċitu tal-assi tal-kumpanija fis-suq. B’konsegwenza, il-limitu massimu ta’ 5 % jiffavorixxi kumpaniji li jwettqu operazzjonijiet multinazzjonali.
(84)
Barra minn hekk, operatur Spanjol b’negozju eżistenti fi Spanja biss ikollu bażi tat-taxxa Spanjola u jista’ jibbenefika mid-deprezzament. Għaldaqstant, il-kumpaniji li huma residenti fi Spanja b’bażi ta’ taxxa sinjifikanti fi Spanja biss jistgħu fil-prattika jibbenefikaw minnu, għax il-benefiċċju potenzjali huwa konness mad-daqs tal-operat Spanjol aktar milli mal-akkwist. Għalkemm l-Artikolu 12(5) TRLIS huwa abbozzat biex japplika għall-operaturi kollha stabbiliti fi Spanja, fil-prattika huma biss numru limitat u identifikabbli ta’ kumpaniji b’bażi ta’ taxxa Spanjola, li jagħmlu akkwiżizzjonijiet barranin fis-sena tat-taxxa rilevanti u li għandhom bażi ta’ taxxa mdaqqsa li magħha jistgħu jpaċu t-tnaqqis tal-avvjament finanzjarju, li jistgħu jibbenefikaw mill-applikazzjoni tal-miżura fuq bażi annwali. B’konsegwenza ta’ dan, il-miżura inkwistjoni fil-fatt tagħti trattament tat-taxxa differenti anke lill-operaturi Spanjoli fl-istess pożizzjoni li jagħmlu l-akkwiżizzjonijiet barra l-pajjiż.
(85)
Iż-żewġ partijiet iqisu li ma kienu kapaċi jidentifikaw l-ebda kriterju jew kundizzjoni oġġettivi jew orizzontali li jiġġustifikaw il-miżura inkwistjoni. Għall-kuntrarju, huma tal-fehma li l-intenzjoni bażika tal-miżura hija li tagħti benefiċċju lil ċerti operaturi Spanjoli. Barra minn hekk, kieku l-miżura inkwistjoni kienet inerenti għas-sistema tat-taxxa Spanjola, l-ishma barranin akkwiżiti qabel dik id-data kienu jikkwalifikaw ukoll għall-miżura, li mhuwiex il-każ peress li l-ħelsien mit-taxxa jingħata biss għal ishma akkwiżiti wara l-1 ta’ Jannar 2002.
(86)
Għaldaqstant, u fid-dawl tal-politika tal-Kummissjoni (37), il-miżura inkwistjoni għandha titqies bħala selettiva.
B.1.3. Il-miżura inkwistjoni tfixkel il-kompetizzjoni u taffettwa l-kummerċ fl-UE
(87)
Huwa ċar li l-miżura inkwistjoni hija diskriminatorja għax tagħti lill-operaturi Spanjoli benefiċċju fiskali u monetarju ċar li l-operaturi barranin ma jistgħux igawdu. F’sitwazzjoni ta’ rkant jew proċedura kompetittiva oħra għall-akkwiżizzjoni ta’ kumpanija, vantaġġ ta’ din ix-xorta jagħmel differenza sinjifikanti.
(88)
Offerti ta’ akkwiżizzjoni normalment jippreżumu l-ħlas ta’ primjum fuq il-prezz tal-ishma tal-kumpanija fil-mira li kważi dejjem tirriżulta f’avvjament finanzjarju. F’diversi okkażjonijiet, l-istampa finanzjarja rrappurtat dwar akkwiżizzjonijiet kbar minn kumpaniji Spanjoli u l-benefiċċji tat-taxxa rispettivi li joħorġu mir-regoli tat-taxxa Spanjoli fuq l-amortizzazzjoni tal-avvjament finanzjarju. Għal wieħed minn dawn l-akkwiżizzjonijiet minn bank tal-investiment, il-benefiċċju tat-taxxa li jirriżulta mill-Artikolu 12(5) TRLIS kien stmat li huwa EUR 1,7 biljun, jew 6,5 % tal-prezz tal-offerta. Rapport ieħor indika li l-akkwirent Spanjol kien kapaċi joffri madwar 15 % iżjed mill-kompetituri mhux Spanjoli.
(89)
Jidher li l-miżura inkwistjoni tiffavorixxi ċerti attivitajiet tal-esportazzjoni (għajnuna għall-esportazzjoni għal akkwiżizzjonijiet ta’ ishma barranin) ta’ kumpaniji Spanjoli, li ma taqbilx mal-politika tal-Kummissjoni (38) f’dan il-qasam.
B.1.4. Il-miżura inkwistjoni taffettwa r-riżorsi tal-Istat
(90)
Il-miżura inkwistjoni hija ta’ benefiċċju għall-impriżi li jissodisfaw ċerti rekwiżiti u tippermettilhom li jnaqqsu l-bażi ta’ taxxa tagħhom u għaldaqstant l-ammont ta’ taxxa li normalment ikun dovut f’sena partikolari jekk id-dispożizzjoni ma kinitx teżisti. Għaldaqstant tipprovdi l-benefiċjarju b’vantaġġ finanzjarju, li l-ispiża tiegħu titħallas mill-baġit tal-Istat Membru kkonċernat.
VI. REAZZJONI MINN SPANJA GĦAL KUMMENTI TAL-PARTIJIET TERZI
(91)
L-awtoritajiet Spanjoli jindikaw li l-maġġoranza vasta tal-kummenti ta’ partijiet terzi jappoġġjaw il-fehma tagħhom. Żewġ partijiet biss iqisu li l-miżura inkwistjoni tikkostitwixxi għajnuna mill-Istat, filwaqt li l-oħrajn kollha jikkonkludu li l-Artikolu 12(5) TRLIS ma jikkostitwixxix għajnuna mill-Istat fis-sens tal-Artikolu 107(1) TFUE. Inkella, inqas operaturi ekonomiċi kienu jissottomettu kummenti. Barra minn hekk, il-firxa wiesgħa ta’ attivitajiet u daqs ta’ partijiet terzi interessati turi n-natura ġenerali tal-miżura inkwistjoni.
(92)
Fir-rigward tan-natura eċċezzjonali tal-miżura inkwistjoni, l-awtoritajiet Spanjoli ma jaċċettawx din il-kwalifika billi jfakkru l-karatteristika komuni tal-amortizzazzjoni tal-avvjament u l-avvjament finanzjarju skont ir-regoli Spanjoli dwar il-kontabilità (39). Barra minn hekk, it-tnaqqis tal-amortizzazzjoni tal-avvjament jikkostitwixxi r-regola ġenerali tas-sistema tat-taxxa korporattiva Spanjola skont id-dispożizzjonijiet stabbiliti fl-Artikoli 11(4) u 89(3) TRLIS. L-Artikolu 12(5) TRLIS isegwi l-istess loġika. Mhuwiex korrett li l-Artikolu 12(3) TRLIS jiġi preżentat bħala r-regola ġenerali għall-amortizzazzjoni tal-avvjament finanzjarju peress li dan l-Artikolu jirreferi għat-tnaqqis tal-ishma f’entitajiet mhux elenkati. Din id-dispożizzjoni hija relatata mad-deprezzament tal-valur tal-kontabilità teoretiku u mhux mal-avvjament finanzjarju. L-Artikolu 12(3) u 12(5) TRLIS huma żewġ regoli ġenerali komplimentari: l-ewwel wieħed jirreferi għad-deprezzament attribwibbli għat-telfien iġġenerat mill-kumpanija fil-mira, filwaqt li t-tieni jirreferi biss għat-tnaqqis tal-parti tad-deprezzament attribwibbli għad-deprezzament tal-avvjament finanzjarju. Finalment, il-fatt li l-ebda Stat Membru ieħor ma għandu miżura simili għall-miżura inkwistjoni huwa irrilevanti peress li s-sistemi tat-taxxa mhumiex armonizzati fl-Unjoni Ewropea.
(93)
Rigward in-natura selettiva tal-miżura inkwistjoni, il-paralleli magħmula mas-sentenza tal-Qorti tal-15 ta’ Lulju 2004 (40) mhumiex korretti għax f’dak il-każ il-Kummissjoni kienet iddefinixxiet b’mod ċar il-profil tal-benefiċjarju, filwaqt li fil-każ preżenti dan ma setax isir. Fil-fatt, l-Artikolu 12(5) TRLIS ma jirrikjedi l-ebda konnessjoni bejn l-akkwiżizzjoni tal-ishma u l-esportazzjoni tal-oġġetti u s-servizzi. Il-fatt li din il-miżura mhux selettiva mhix disponibbli għal operazzjonijiet domestiċi ma jaffettwax in-natura ġenerali tagħha. Fil-fatt, l-għan finali tal-miżura inkwistjoni huwa l-istess bħal dak tad-Direttiva dwar it-Taxxa Transkonfinali, li huwa li tiżgura li d-deċiżjonijiet tal-investiment ikunu bbażati fuq kunsiderazzjonijiet ekonomiċi iżjed milli fuq kunsiderazzjonijiet tat-taxxa. Għaldaqstant, peress li huwa possibbli li jitwettqu kombinamenti tan-negozju ma’ akkwiżizzjonijiet domestiċi u mhux ma’ akkwiżizzjonijiet transkonfinali, it-trattament ta’ operazzjonijiet domestiċi u operazzjonijiet transkonfinali b’mod differenti mhux biss huwa legalment ġustifikat iżda wkoll meħtieġ sabiex jiggarantixxi n-newtralità tas-sistema tat-taxxa.
(94)
Fir-rigward tal-allegati karatteristiċi ta’ tfixkil mill-miżura inkwistjoni, l-awtoritajiet Spanjoli jindikaw li kwalunkwe ħelsien mit-taxxa li jnaqqas l-ispejjeż operattivi ta’ kumpanija, iżid il-vantaġġ kompetittiv tal-benefiċjarju. Madankollu, din id-dikjarazzjoni hija irrilevanti peress li l-miżura inkwistjoni hija miżura ġenerali. Ir-rati tat-taxxa differenti japplikaw fl-Istati Membri, li għandhom impatt fuq il-kompetittività tal-kumpaniji residenti tagħhom, ma jaqgħux taħt ir-regoli tal-għajnuna mill-istat. Barra minn hekk, ma ntweriex li l-miżura inkwistjoni taffettwa l-kummerċ bejn l-Istati Membri. Barra minn hekk, il-konsegwenza tal-amortizzazzjoni tal-avvjament finanzjarju mhijiex neċessarja biex iżżid il-prezz offrut minn kompetitur.
(95)
Fir-rigward tal-kompatibbiltà tal-miżura kkontestata mas-suq intern, l-awtoritajiet Spanjoli jqisu li l-Artikolu 12(5) TRLIS huwa xieraq u proporzjonali biex jindirizza n-nuqqas fis-suq billi jistabbilixxi sistema tat-taxxa newtrali għal operazzjonijiet domestiċi u transkonfinali li trawwem l-iżvilupp ta’ kumpaniji pan-Ewropej.
VII. VALUTAZZJONI TAL-ISKEMA
(96)
Sabiex jiġi aċċertat jekk miżura tikkostitwixxix għajnuna, il-Kummissjoni għandha tevalwa jekk il-miżura inkwistjoni tissodisfax il-kundizzjonijiet tal-Artikolu 107(1) TFUE. Din id-dispożizzjoni tgħid li “Ħlief għad-derogi previsti fit-Trattati, kull għajnuna, ta’ kwalunkwe forma, mogħtija minn Stat Membru jew permezz ta’ riżorsi tal-Istat, li twassal għal distorsjoni jew theddida ta’ distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq intern”. Fid-dawl ta’ din id-dispożizzjoni, il-Kummissjoni ser tevalwa hawn taħt jekk il-miżura inkwistjoni tikkostitwixxix għajnuna mill-Istat.
A. Selettività u vantaġġ inerenti fil-miżura
(97)
Sabiex titqies bħala għajnuna mill-Istat, miżura trid tkun speċifika jew selettiva fis-sens li tiffavorixxi ċerti impriżi jew il-produzzjoni ta’ ċerti oġġetti biss.
(98)
L-Avviż tal-Kummissjoni (41) jgħid li “Il-kriterju ewlieni fl-applikazzjoni tal-Artikolu 92(1) [issal-Artikolu 107(1) TFUE] għal miżura tat-taxxa huwa għaldaqstant li l-miżura tipprovdi eċċezzjoni għall-applikazzjoni tas-sistema tat-taxxa favur ċerti impriżi fl-Istat Membru. Is-sistema komuni applikabbli għandha għaldaqstant tiġi determinata l-ewwel. Imbagħad għandu jiġi eżaminat jekk l-eċċezzjoni għas-sistema jew id-differenzjar fi ħdan dik is-sistema humiex ġustifikati ‘minħabba n-natura jew l-iskema ġenerali’ tas-sistema tat-taxxa, jiġifieri jekk joħorġux direttament mill-prinċipji bażiċi jew ta’ gwida tas-sistema tat-taxxa fl-Istat Membru kkonċernat”.
(99)
Skont il-każistika tal-Qorti tal-Ġustizzja (42), “rigward il-valutazzjoni tal-kundizzjoni ta’ selettività, li tagħmel parti mill-kunċett ta’ għajnuna mill-Istat, jirriżulta minn ġurisprudenza stabbilita li l-Artikolu 87(1) KE [issal-Artikolu 107(1) TFUE] jimponi l-obbligu li jiġi stabbilit jekk, fil-kuntest ta’ skema ġuridika partikolari, miżura nazzjonali hijiex tali li ‘tiffavorixxi ċerti impriżi jew il-produzzjoni ta’ ċerti oġġetti’ meta mqabbla ma’ impriżi oħrajn, li jinsabu f’sitwazzjoni legali u fattwali li tista’ titqabbel fid-dawl tal-għan imfittex mill-miżura inkwistjoni” (43).
(100)
F’diversi okkażjonijiet il-Qorti qalet ukoll li l-Artikolu 107(1) TFUE ma jiddistingwix bejn il-kawżi u l-għanijiet tal-għajnuna mill-Istat, iżda tiddefinixxihom b’rabta mal-effetti tagħhom (44). B’mod partikolari, miżuri fiskali, li ma jikkostitwixxux adattament tas-sistema ġenerali għal karatteristiċi partikolari ta’ ċerti impriżi, li iżda jkunu nħolqu bħala mezz għat-titjib tal-kompetittività tagħhom, jaqgħu taħt l-ambitu tal-Artikolu 107(1) TFUE (45).
(101)
Il-kunċett ta’ għajnuna mill-Istat, madankollu, ma japplikax għal miżuri tal-Istat li jiddivrenzjaw bejn impriżi fejn dak id-differenzjar joħroġ min-natura jew l-istruttura ġenerali tas-sistema li jiffurmaw parti minnha. Kif spjegat fl-Avviż tal-Kummissjoni (46), “xi kundizzjonijiet jistgħu jkunu ġustifikati b’differenzi oġġettivi bejn il-kontribwenti tat-taxxa”.
(102)
Kif spjegat f’iżjed dettall fit-taqsima li ġejja, il-Kummissjoni tqis li l-miżura inkwistjoni hija selettiva fis-sens li tiffavorixxi biss ċerti gruppi ta’ impriżi li jwettqu ċertu investiment barra l-pajjiż u li dan il-karattru speċifiku mhuwiex ġustifikat min-natura tal-iskema. Il-Kummissjoni tqis li l-miżura inkwistjoni għandha tiġi evalwata fid-dawl tad-dispożizzjonijiet ġenerali tas-sistema tat-taxxa korporattiva, u aktar preċiżament ir-regoli dwar it-trattament tat-taxxa tal-avvjament finanzjarju (ara l-premessi 48-69).
(103)
Il-Kummissjoni analizzat ukoll jekk l-ipoteżi fattwali użata bħala bażi mill-awtoritajiet Spanjoli kinitx tajba u jekk hemmx xi ostakli fil-leġiżlazzjonijiet ta’ pajjiżi terzi. Madankollu, ta’ min wieħed jinnota li dan l-eżerċizzju ma jistax jikkostitwixxi għarfien li tali ostakli jistgħu jiġġustifikaw trattament differenti tat-taxxa f’dan il-każ. Barra minn dan, l-għan ta’ din id-Deċiżjoni mhuwiex li tistabbilixxi l-kundizzjonijiet li kienu jippermettu lill-Istat Membru konċernat li jevita l-klassifikazzjoni tal-miżura kkontestata bħala għajnuna mill-Istat.
(104)
Anke kieku kellha tintgħażel sistema ta’ referenza alternattiva ispirata minn dik suġġerita mill-awtoritajiet Spanjoli, il-Kummissjoni tikkonkludi li l-miżura inkwistjoni tkun għadha tikkostitwixxi miżura ta’ għajnuna mill-Istat essenzjalment minħabba l-kundizzjonijiet fattwali u legali differenti meħtieġa għax-xenarji differenti sabiex jibbenefikaw mid-dispożizzjonijiet fuq l-avvjament jew l-avvjament finanzjarju fuq tranżazzjonijiet barranin. B’mod aktar importanti, taħt il-miżura kkuntestata l-avvjament finanzjarju jista’ jingħaraf b’mod separat u jista’ wkoll jiġi amortizzat jekk il-benefiċjarju jakkwista minorità ta’ ishma ta’ 5 %. Dan il-livell huwa ferm anqas dak meħtieġ biex jiġu applikati regoli ġenerali fuq amortizzazzjoni tal-avvjament (47). Il-miżura kkuntestata għalhekk hija eċċezzjoni għas-sistema ta’ referenza, tkun xi tkun id-definizzjoni tagħha.
(105)
Barra minn dan, il-Kummissjoni tinnota differenzi oħra fir-rigward tal-kundizzjonijiet tal-implimentazzjoni li japplikaw għall-miżura kkuntestata u d-dispożizzjonijiet tas-sistema ta’ referenza. Fil-fatt, taħt il-miżura kkuntestata, akkwiżizzjonijiet tal-ishma li saru qabel l-1 ta’ Jannar 2002 mhumiex ikkunsidrati għall-kalkolazzjoni tal-bażi li għandha tkun amortizzata. Min-naħa l-oħra, f’xenarju ta’ kombinament tan-negozju, tali data tal-għeluq ma teżistix meta jkun qed jiġi kkalkulat l-avvjament u l-kontribwent tat-taxxa għandu jipprova li l-kumbinazzjoni ssir għal raġunijiet ekonomiċi validi sabiex jiġu evitati kombinamenti li huma mmirati purament biex jinkisbu benefiċċji tat-taxxa (48), filwaqt li l-miżura kkuntestata tipprovdi biss benefiċċji ta’ taxxa. L-awtoritajiet Spanjoli ma kinux kapaċi jipprovdu argumenti konvinċenti biex jiġġustifikaw dawn id-differenzi, u għalehkk il-miżura ma tistax titqies bħala ġustifikata bil-loġika tas-sistema Spanjola tat-taxxa.
(106)
Għaldaqstant, il-miżura inkwistjoni hija wisq impreċiża u arbitrarja minħabba li ma tistabbilixxi l-ebda kundizzjoni, bħall-eżistenza ta’ sitwazzjonijiet speċifiċi legalment determinati li jiġġustifikaw trattament tat-taxxa differenti. Konsegwentement, sitwazzjonijiet li ma ntwerewx li huma differenti biżżejjed biex jiġġustifikaw deroga selettiva minn regoli ġenerali tal-avvjament jispiċċaw billi jibbenefikaw mill-miżura kkuntestata. Għalhekk, il-Kummissjoni tqis li l-miżura inkwistjoni tikkonċerna t-tnaqqis fit-taxxa ta’ tipi speċifiċi ta’ spejjeż u tkopri kategorija wiesgħa ta’ tranżazzjonijiet b’mod diskriminatorju, li ma jistax ikun iġġustifikat permezz ta’ differenzi oġġettivi bejn kontribwenti tat-taxxa.
(107)
Barra minn dan, skont il-każistika tal-Qorti tal-Ġustizzja (49), il-Kummissjoni tiqs li mhuwiex meħtieġ, sabiex tasal għal konklużjoni dwar il-kwalifikazzjoni ta’ skema bħala għajnuna mill-Istat, li jintwera li l-għajnuna individwali kollha mogħtija taħt l-istess skema jikkwalifika bħala għajnuna mill-Istat fis-sens tal-Artikolu 107(1) TFUE. Għal dan il-għan huwa biżżejjed li l-implimentazzjoni tal-iskema li qed tkun riveduta twassal għal sitwazzjonijiet li jikkwalifikaw bħala għajnuna biex ikun konkluż li l-iskema tinkludi elementi ta’ għajnuna fis-sens tal-Artikolu 107(1) TFUE. Għaldaqstant, ir-reviżjoni tal-leġiżlazzjoni tal-pajjiżi kollha possibbli barra mill-UE li għalihom il-proċedura tal-investigazzjoni tal-Kummissjoni għadha miftuħa mhix meħtieġa fil-kuntest ta’ din id-Deċiżjoni. Għalhekk, kif indikat diġà fil-paragrafi 115 et seq. tad-Deċiżjoni preċedenti (50), il-Kummissjoni vverifikat - fuq il-bażi tal-metodoloġija spjegata fid-dettall hawn taħt - jekk uħud mill-applikazzjonijiet individwali tal-iskema tal-għajnuna kkuntestata fit-tranżazzjonijiet li ma jsirux fl-UE jinkludux għajnuna mill-Istat. Din l-analiżi ffukat fuq dawk il-pajjiżi li mhumiex parti mill-UE li Spanja għandha relazzjonijiet ekonomiċi mill-qrib magħhom u li għalhekk kienu magħżula skont l-importanza tagħhom f’termini ta’ investiment barrani dirett (IBD) bejn l-1 ta’ Jannar 2002 u l-1 ta’ Ġunju 2009. Minn dawn il-pajjiżi li mhumiex parti mill-UE, il-Kummissjoni ffukat l-analiżi tagħha fuq il-pajjiżi li huwa probabbli li jrendu numru akbar ta’ applikazzjonijiet individwali tal-miżura kkuntestata: l-Istati Uniti tal-Amerika (IBD ta’ EUR 35 biljun), il-Messiku (IBD ta’ EUR 18-il biljun), l-Arġentina (IBD ta’ EUR 15-il biljun) u l-Brażil (IBD ta’ EUR 13-il biljun). Skont l-informazzjoni ppreżentata mill-awtoritajiet Spanjoli matul il-proċedura, jidher li, mill-15-il pajjiż li mhumiex parti mill-UE li għalihom l-awtoritajiet Spanjoli ppreżentaw l-informazzjoni, seħħew tranżazzjonijiet mhux biss mal-erba’ pajjiżi msemmija hawn fuq imma wkoll fir-Repubblika tal-Kolombja, ir-Repubblika tal-Peru u r-Repubblika tal-Ekwador. Għaldaqstant, il-Kummissjoni estendiet ir-reviżjoni tagħha għal dawn it-tliet pajjiżi wkoll.
(108)
Ir-raġunament tal-Kummissjoni, imqassar hawn fuq, huwa żviluppat fil-paragrafi li ġejjin.
A.1. Trattament tat-taxxa ta’ avvjament finanzjarju skont is-sistema Spanjola tat-taxxa fir-rigward ta’ akkwiżizzjonijiet barra mill-UE
A.1.1. Sistema ta’ referenza
(109)
Fid-Deċiżjoni tal-Ftuħ, kif ukoll fid-Deċiżjoni preċedenti, il-Kummissjoni qieset li s-sistema ta’ referenza xierqa hija s-sistema Spanjola tat-taxxa korporattiva, b’mod partikolari r-regoli dwar it-trattament tat-taxxa ta’ avvjament finanzjarju li hemm fis-sistema Spanjola tat-taxxa. Dan l-approċċ huwa konsistenti mal-prassi preċedenti tal-Kummissjoni u l-każistika tal-Qrati Ewropej, li jqisu s-sistema tat-taxxa korporattiva ordinarja bħala s-sistema ta’ referenza (51). Dan l-approċċ jinżamm f’din id-Deċiżjoni.
(110)
L-awtoritajiet Spanjoli jiddikjaraw li, b’mod ġenerali, ir-restrizzjonijiet dwar kombinamenti tan-negozju transkonfinali jpoġġu lill-kontribwenti tat-taxxa li jixtru ishma f’kumpaniji domestiċi f’sitwazzjoni legali u fattwali differenti minn dawk li jixtru l-ishma f’kumpaniji barranin, u partikolarment f’kumpaniji li jinstabu f’pajjiżi barra mill-UE. L-awtoritajiet Spanjoli spjegaw li l-objettiv tal-miżura kkuntestata huwa li tiġi evitata differenza fit-trattament tat-taxxa bejn, minn naħa, xiri li jkun segwit minn kombinament tan-negozji għal ammont konsiderevoli u, min-naħa l-oħra, xiri ta’ ishma mingħajr kombinament tan-negozju. Fuq din il-bażi, l-ambitu tal-iskema kkuntestata tkun illimitata għax-xiri ta’ ishma sinjifikanti f’kumpanija li mhix residenti fi Spanja għax xi ostakli jistgħu jagħmluha aktar diffiċli biex jitwettaq kombinament tan-negozju transkonfinali mqabbel ma’ wieħed lokali (52). B’konsegwenza tal-eżistenza ta’ dawn l-ostakli, il-kontribwenti Spanjoli li jinvestu barra l-pajjiż jitpoġġew, legalment u fattwalment, f’sitwazzjoni differenti minn dawk li jinvestu fi Spanja. F’dan ir-rispett, l-awtoritajiet Spanjoli jiddikjaraw li (53): “Fil-qosor, is-sempliċi natura differenzjali ta’ ċerti miżuri tat-taxxa ma timplikax neċessarjament li huma għajnuna mill-Istat, minħabba li dawn il-miżuri għandhom bżonn ukoll jiġu eżaminati sabiex wieħed jara jekk humiex meħtieġa jew funzjonali fir-rigward tal-effiċjenza tas-sistema tat-taxxa, kif iddikjarat fl-Avviż tal-Kummissjoni. Għaldaqstant, is-sistema Spanjola tat-taxxa tipprevedi skemi ta’ taxxa differenti għal sitwazzjonijiet li huma oġġettivament differenti, bħal fil-każ ta’ xiri ta’ ishma f’kumpaniji barranin kontra xiri f’kumpaniji Spanjoli (impossibbli biex jitwettqu operazzjonijiet ta’ fużjoni, ġestjoni ta’ riskju, eċċ.) bil-ħsieb li tinkiseb in-newtralità tat-taxxa imposta mil-leġiżlazzjoni nazzjonali Spanjola u mid-Dritt tal-Unjoni stess, u jkun żgurat li l-loġika tas-sistema Spanjola tat-taxxa hija konsistenti u effiċjenti”.
(111)
L-għoti ta’ trattament tat-taxxa speċifiku għal xiri ta’ ishma transkonfinali jista’, skont dawn l-awtoritajiet, ikun meħtieġ biex tkun żgurata n-newtralità tas-sistema tat-taxxa Spanjola u għall-prevenzjoni ta’ trattament aktar favorevoli għal xiri ta’ ishma domestiċi. Għalhekk, l-awtoritajiet Spanjoli u t-tletin parti interessata jqisu li l-qafas ta’ referenza korrett għall-valutazzjoni tal-miżura kkuntestata jkun it-trattament tat-taxxa għall-avvjament ta’ akkwiżizzjonijiet barranin.
(112)
Fid-Deċiżjoni preċedenti, il-Kummissjoni żammet il-proċedura sabiex tippermetti lill-awtoritajiet Spanjoli li jipprovdu informazzjoni ġdida fir-rigward tal-eżistenza ta’ ostakli legali espliċiti għal kombinamenti tan-negozju transkonfinali f’pajjiżi li mhumiex parti mill-UE.
(113)
F’dan il-kuntest, u essenzjalment fuq il-bażi tal-elementi li jinstabu fir-rapporti, il-Kummissjoni investigat il-leġiżlazzjoni ta’ diversi pajjiżi li mhumiex fl-UE sempliċiment biex tivverifika l-allegazzjonijiet tal-awtoritajiet Spanjoli dwar l-eżistenza ta’ ostakli legali espliċiti għal kombinamenti transkonfimali. Madankollu, dan l-eżami ma jikkostitwix l-għarfien tal-fatt li tali ostakli ma jistgħux jiġġustifikaw sistema ta’ referenza differenti f’dan il-każ. Matul dan l-eżami, il-Kummissjoni vverifikat prinċipalment jekk il-kumpanija prinċipali Spanjola kellhiex il-kapaċità legali li tingħaqad ma’ sussidjarja residenti f’pajjiż li mhux parti mill-UE.
(114)
Il-premessi li ġejjin huma l-bażi ta’ din l-investigazzjoni li kienet limitata biex teżamina l-verità tal-allegazzjonijiet magħmula fl-argumenti:
-
L-ewwel il-Kummissjoni vverifikat jekk, kif iddikjarat fid-Deċiżjoni preċedenti (54), il-kumpaniji Spanjoli jiffaċċjawx ostaklu legali espliċitu, li jista’ jkun attribwit lill-pajjiż li mhux parti mill-UE u mhux Spanja (55), li jipprevjeniehom milli jbiddlu sussidjarja barranija f’fergħa. Tali dispożizzjoniiet legali jistgħu jikkostitwixxu biss ostaklu, madankollu, fil-każ li l-kumpanija kkonċernata setgħet teżerċita influwenza effettiva, prinċipalment permezz ta’ maġġoranza ta’ ishma, fuq il-kumpanija fil-mira b’tali mod li tkun kapaċi timponi fużjoni li kieku l-ostakoli ma kinux hemm. Għaldaqstant, dispożizzjonijiet legali f’pajjiżi barra mill-UE li jipprevjenu l-kontribwent Spanjol milli jakkwista kontroll fuq kumpanija fil-mira f’dak il-pajjiż ma jistgħux jitqiesu bħala ostaklu legali espliċitu rilevanti fis-sens allegat mill-awtoritajiet Spanjoli: b’riżultat ta’ tali dispożizzjonijiet, kumpaniji/kontribwenti Spanjoli qatt ma jistgħu jissodisfaw il-kundizzjoni ta’ influwenza effettiva minħabba li dawn dejjem ser ikunu azzjonijisti minuri fil-kumpanija fil-mira. Għalhekk, qatt ma jista’ jkollhom il-kapaċità effettiva meħtieġa li jimponu kombinament tan-negozju. Il-Kummissjoni tixtieq tenfasizza li l-kundizzjoni tal-kontroll kienet valutata fil-livell tal-benefiċjarju tal-miżura (u mhux tal-grupp li jista’ jagħmel parti minnu) skont id-sistema Spanjola tat-taxxa. Bl-istess raġunament, il-Kummissjoni tqis li projbizzjoni espliċita għal entitajiet mhux residenti milli jkunu propjetarji diretti ta’ assi speċifiċi (pereżempju proprjetà mal-kosta) ma tistax tikkostitwixxi ostaklu legali espliċitu fil-kuntest ta’ dan l-eżerċizzju.
Il-Kummissjoni tqis li piż jew formalità (56) amministrattiva meħtieġa għal kumpaniji mhux residenti minn pajjiżi barra mill-UE ma jistgħux jitqiesu bħala ostaklu legali espliċitu għax dan jiġġenera spejjeż addizzjonali - li jistgħu jkunu jitnaqqsu mit-taxxa taħt is-sistema Spanjola tat-taxxa- imma ma jrendix il-kombinament tan-negozju impossibbli.
-
It-tieni nett, allegazzjoni li m’hemm l-ebda eżempji magħrufa ta’ kombinamenti tan-negozju transkonfinali bejn kumpaniji Spanjoli u kumpaniji minn ċerti pajjiżi barra mill-UE ma tistax tikkostitwixxi biżżejjed evidenza jew turi l-eżistenza ta’ ostakli. L-ostakli kkunsidrati mill-kumpaniji meta jiddeċiedu li jwettqu kombinament tan-negozju huma diffierenti u mhux limitati biss għall-kapaċità tal-kumpaniji konċernati biex jagħmlu kombinament tal-attivitajiet kummerċjali tagħhom. Dan huwa muri b’mod ċar mill-fatt li uħud mit-tletin parti interessata huma proprjetarji ta’ diversi sussidjarji Spanjoli kkontrollati bis-sħiħ mingħajr ma kkombinaw in-negozji Spanjoli tagħhom, anke jekk l-awtoritajiet Spanjoli jagħrfu li m’hemm l-ebda ostaklu għal kombinamenti ta’ kummerċ domestiku. Għalhekk il-Kummissjoni tqis li, mill-elementi fir-rapporti, huma biss il-projbizzjonijiet espliċiti tal-kombinamenti tan-negozju transkonfinali stabbiliti fil-liġijiet ta’ pajjiżi barra mill-UE li jistgħu jiġu aċċettati. Fil-fatt, kif diġà indikat fil-paragrafu 93 tad-Deċiżjoni preċedenti, jekk ġew ikkunsidrati elementi ta’ natura ġenerali mhux sostanzjati, din l-analiżi tirriskja li ssir fil-parti l-kbira arbitrarja.
(115)
Is-sejbiet ippreżentati hawn taħt huma bbażati fuq l-informazzjoni mogħtija mill-awtoritajiet Spanjoli fir-rapporti, li l-verità u l-kompletezza tagħhom ġew ivverifikati mill-Kummissjoni fid-dawl tar-rimarki metodoloġiċi stabbiliti hawn fuq. Fuq din il-bażi, il-Kummissjoni tqis li, kontra l-argumenti tal-awtoritajiet Spanjoli, ma jistax jitqies li l-liġijiet kollha tal-pajjiżi barra mill-UE jqajmu ostakli legali espliċiti għal kombinamenti tan-negozju transkonfinali. Għalhekk, bħalma hu ddikjarat f’relazzjoni mat-tranżazzjonijiet intra-UE fid-Deċiżjoni preċedenti (57), il-Kummissjoni ma tistax taqsam l-opinjoni espressa mill-awtoritajiet Spanjoli, appoġġjata mill-argumenti tat-tletin parti interessata, fir-rigward tal-eżistenza ġenerali ta’ dawn l-allegati ostakli. Il-Kummissjoni tqis li barra mill-Istati Membri tal-UE, u tal-anqas fil-pajjiżi rilevanti barra mill-UE li ġejjin, ma jista’ jingħaraf l-ebda ostaklu legali, kif indikat hawn taħt:
-
L-Istati Uniti tal-Amerika:
i.
L-ewwel nett, il-Kummissjoni tinnota li, f’rapport ippreżentat mill-awtoritajiet Spanjoli (58), meta jagħmel il-valutazzjoni dwar jekk hemmx xi preċedenti għal kombinamenti tan-negozju transkonfinali, l-awtur jgħid: “Mhux misjub, imma huwa probabbli li dan sar f’Delaware”. Kuntrarju għall-argumenti prinċipali tal-awtoritajiet Spanjoli, il-konklużjoni f’wieħed mir-rapporti (59) dwar dan il-pajjiż jidher li hija li m’hemm l-ebda projbizzjoni legali ġenerali espliċita dwar kombinamenti tan-negozju transkonfinali.
ii.
It-tieni nett, taħt ir-regoli ġenerali tal-liġi korporattiva (60) u l-liġi tat-taxxa (61), m’hemm l-ebda projbizzjoni espliċita dwar kombinamenti tan-negozju ma’ entitajiet barranin.
iii.
It-tielet nett, dispożizzjonijiet speċifiċi tal-liġi korporattiva (62) japplikaw għal kombinamenti tan-negozju domestiċi. Safejn taf il-Kummissjoni, m’hemm l-ebda projbizzjoni espliċita dwar l-applikazzjoni ta’ dawk id-dispożizzjonijiet għal kombinamenti tan-negozju transkonfinali, anke jekk jista’ jkun hemm differenza fil-formalitajiet amministrattivi applikabbli. Il-Kummissjoni tinnota li tal-anqas l-Istat ta’ Delaware jagħmel kombinamenti tan-negozju transkonfinali (63) espliċitament fattibbli sakemm l-oppost ikun permess mil-leġiżlazzjoni tal-pajjiż fejn tkun residenti l-kumpanija barranija. Għalhekk, jekk tranżazzjoni bħal din mhijiex fattibbli bejn kumpaniji li jinstabu rispettivament f’Delaware u fi Spanja, il-Kummissjoni tqis li l-ostakli jistgħu jiġu attribwiti għal Spanja, u għalhekk mhumiex rilevanti għal din il-valutazzjoni. Din is-sejba għandha tiġi eżaminata fil-kuntest tal-importanza tal-Istat ta’ Delaware għall-ippożizzjonar/inkorporazzjoni tal-kumpaniji fl-Istati Uniti (64).
iv.
Ir-raba’ nett, japplikaw dispożizzjonijiet speċifiċi tat-taxxa għal kombinamenti tan-negozju domestiċi sabiex tkun evitata t-tassazzjoni mhux favorevoli meta jitwettqu operazzjonijiet ta’ ristrutturazzjoni. Safejn taf il-Kummissjoni, m’hemm l-ebda projbizzjoni espliċita dwar l-applikazzjoni tagħhom għal kombinamenti tan-negozju transkonfinali, anke jekk jista’ jkun hemm differenza fil-formalitajiet amministrattivi applikabbli.
v.
Fl-aħħar nett, il-Kummissjoni ma sabet l-ebda każistika mill-qrati kompetenti tal-Istati Unit li setgħet tikkontradixxi l-konklużjoni tagħha dwar in-nuqqas ta’ ostakli legali espliċiti għal kombinamenti tan-negozju transkonfinali ma’ kumpanija residenti fl-Istati Uniti.
-
Il-Messiku:
i.
L-ewwel nett, il-Kummissjoni tinnota li l-Artikolu 8(3) tal-protokoll tal-ftehim dwar it-taxxa (65) bejn Spanja u l-Messiku, iffirmat fis-6 ta’ Ottubru 1994 u li għadu fis-seħħ, jipprovdi b’mod espliċitu għal tranżazzjonijiet ta’ konbinament tan-negozju. B’konsegwenza ta’ din id-dispożizzjoni, tranżazzjonijiet bħal dawn jibbenefikaw minn differiment fil-ħlas minħabba li l-qligħ mhux realizzat mhux intaxxat. Safejn tista’ tara l-Kummissjoni, l-iskop ta’ dan il-ftehim internazzjonali dwar it-taxxa huwa li titneħħa l-esklużjoni possibbli (66) ta’ kombinamenti tan-negozju transkonfinali mill-benefiċċju ta’ regoli tat-taxxa speċifiċi li japplikaw għal kombinamenti tan-negozju domestiċi.
ii.
It-tieni nett, taħt il-leġiżlazzjoni tal-Messiku (liġi korporattiva u liġi tat-taxxa), u b’kunsiderazzjoni tal-ftehim dwar it-taxxa imsemmi hawn fuq, m’hemm l-ebda projbizzjoni legali espliċita dwar kombinamenti tan-negozju mal-entitajiet Spanjoli.
iii.
Finalment, il-Kummissjoni ma sabet l-ebda każistika mill-qrati kompetenti tal-Messiku li tikkontradixxi b’mod ċar il-konklużjoni tagħha dwar in-nuqqas ta’ ostakli legali speċifiċi għal kombinamenti tan-negozju transkonfinali ma’ kumpanija residenti fil-Messiku.
-
Il-Brażil:
i.
L-ewwel nett, il-Kummissjoni tinnota li nstab preċedent ta’ kombinament tan-negozju transkonfinali (mhux ma’ Spanja) mill-awtoritajiet Spanjoli (67).
ii.
It-tieni nett, taħt ir-regoli ġenerali tal-liġi korporattiva u l-liġi tat-taxxa (68), m’hemm l-ebda projbizzjoni legali espliċita dwar kombinamenti ta’ negozju ma’ entitajiet barranin, għalkemm il-formalitajiet amministrattivi jistgħu jvarjaw (69).
iii.
It-tielet nett, ċerti restrizzjonijiet legali espliċiti japplikaw għat-twettiq ta’ attivitajiet ekonomiċi f’ċerti setturi (70) minn entitajiet ikkontrollati minn kumpaniji barranin. Madankollu, kif iddikjarat aktar ’il fuq (ara l-premessa 114), dispożizzjonijiet legali f’pajjiżi barra mill-UE li jipprevjenu kontribwent tat-taxxa Spanjol milli jieħu kontroll ta’ kumpanija fil-mira f’dak il-pajjiż ma jistgħux jitqiesu bħala ostaklu legali espliċitu fis-sens allegat mill-awtoritajiet Spanjoli: b’riżultat ta’ din id-dispożizzjoni, kumpaniji/kontribwenti Spanjoli qatt ma jistgħu jissodisfaw il-kundizzjoni ta’ influwenza effettiva minħabba li dejjem ser ikunu azzjonisti minuri fil-kumpanija fil-mira. Safejn tista’ tara l-Kummissjoni, din hija preċiżament is-sitwazzjoni li tirriżulta mil-leġiżlazzjoni Brażiljana li hemm referenza għaliha fiż-żewġ rapporti.
iv.
Finalment, il-Kummissjoni ma sabitx każistika li tista’ tikkontradixxi l-konklużjoni tagħha dwar in-nuqqas ta’ ostakli legali espliċiti għal kombinamenti tan-negozju transkonfinali ma’ kumpanija residenti fil-Brażil.
-
L-Arġentina:
i.
L-ewwel nett, il-Kummissjoni tinnota li l-Artikolu 5 tal-protokoll tal-ftehim dwar it-taxxa (71) bejn Spanja u l-Arġentina, iffirmat fis-26 ta’ Awwissu 1994 u li għadu fis-seħħ, jipprovdi espliċitament għal kombinamenti tan-negozju transkonfinali. Bħala riżultat ta’ din id-dispożizzjoni, operazzjonijiet ta’ ristrutturazzjoni transkonfinali ma jistgħux iwasslu għal tassazzjoni mhux favorevoli.
ii.
It-tieni nett, taħt ir-regoli ġenerali tal-liġi korporattiva (72) u tal-liġi tat-taxxa (73), m’hemm l-ebda projbizzjoni legali espliċita dwar kombinamenti tan-negozju ma’ entitajiet barranin għalkemm il-formalitajiet amministrattivi applikabbli jistgħu jvarjaw.
iii.
It-tielet nett, il-Kummissjoni ma sabet l-ebda każistika li tista’ tikkontradixxi l-konklużjoni tagħha dwar in-nuqqas ta’ ostakli legali espliċiti għal kombinamenti tan-negozju transkonfinali ma’ kumpanija residenti fl-Arġentina. Barra minn dan, il-Kummissjoni ma taqbilx mal-interpretazzjoni fiż-żewġ rapporti dwar is-sentenzi (74) maħruġa mill-amministrazzjoni tat-taxxa f’ċerti tranżazzjonijiet transkonfinali ppjanati. Dawn is-sentenzi sempliċiment jiċċaraw il-kundizzjonijiet tal-arranġamenti ta’ differiment tat-taxxa Arġentini. Dawn ma jsemmux l-eżistenza ta’ projbizzjoni ġenerali u espliċita fuq l-applikazzjoni ta’ dawn l-arranġamenti għal operazjonijiet ta’ ristrutturazzjoni transkonfinali. Barra minn dan, l-interpretazzjoni mogħtija fir-rapporti ta’ dawn is-sentenzi speċifiċi tikkontradixxi d-dispożizzjoni ġenerali fil-ftehim tat-taxxa msemmi hawn fuq (75) bejn ir-Renju ta’ Spanja u r-Repubblika Arġentina.
-
L-Ekwador
i.
L-ewwel nett, il-Kummissjoni tinnota li, taħt ir-regoli ġenerali tal-liġi korporattiva u l-liġi tat-taxxa, m’hemm l-ebda projbizzjoni legali espliċita dwar kombinamenti tan-negozju ma’ entitajiet barranin (76).
ii.
It-tieni nett, il-Kummissjoni tinnota li rapport ippreżentat mill-awtoritajiet Spanjoli (77) jagħraf li kombinament tan-negozju transkonfinali huwa fattibbli sakemm l-akkwirent Spanjol ikun waqqaf fergħa fl-Ekwador minn qabel.
-
Il-Perù:
i.
L-ewwel nett, il-Kummissjoni tinnota li, taħt ir-regoli ġenerali tal-liġi korporattiva u tal-liġi tat-taxxa, ma hemm, safejn taf il-Kummissjoni, l-ebda projbizzjoni legali espliċita dwar kombinamenti tan-negozju ma’ entitajiet barranin (78).
ii.
It-tieni nett, il-Kummissjoni tinnota li l-Artikolu 2074 tal-Kodiċi Ċivili Peruvjan jistabbilixxi l-prinċipji applikabbli għal kombinamenti tan-negozju transkonfinali u l-Liġi Ġenerali tal-Kumpanji tippermetti kombinamenti tan-negozji li jinvolvu fergħa ta’ entità barranija u kumpanija residenti fil-Perù (79).
iii.
It-tielet nett, il-Liġi dwar it-Taxxa fuq id-Dħul tiżgura trattament newtrali ta’ kombinamenti tan-negozju li jinvolvu fergħa ta’ entità barranija u kumpanija residenti fil-Perù (80).
iv.
Il-Kummissjoni għalhekk tqis li kombinament tan-negozju transkonfinali huwa fi kwalunkwe każ possibbli sakemm l-akkwirent Spanjol ikun stabbilixxa fergħa fil-Perù minn qabel.
-
Il-Kolombja:
i.
L-ewwel nett, il-Kummissjoni tinnota li s-Superintendencia de Sociedades (81) tikkonferma espliċitament li kombinamenti tan-negozju transkonfinali huma possibbli taħt il-leġiżlazzjoni tal-Kolombja (82).
ii.
It-tieni nett, taħt ir-regoli ġenerali tal-liġi korporattiva u l-liġi tat-taxxa (83), m’hemm l-ebda projbizzjoni legali espliċita tal- kombinamenti tan-negozju ma’ entitajiet barranin għalkemm il-formalitajiet amministrattivi applikabbli jistgħu jvarjaw.
iii.
It-tielet nett, il-Kummissjoni tinnota li rapport ippreżentat mill-awtoritajiet Spanjoli (84) jagħraf li kombinamenti tan-negozju transkonfinali huma fattibbli sakemm l-akkwirent Spanjol ikun waqqaf fergħa fil-Kolombja minn qabel.
(116)
L-awtoritajiet Spanjoli ppreżentaw informazzjoni dwar il-liġijiet ta’ tmien pajjiżi oħra barra mill-UE. Kif diġà ddikjarat fil-paragrafu 107, il-Kummissjoni tqis li s-sejbiet ta’ hawn fuq huma biżżejjed biex jikkonfermaw li, fi kwalunkwe każ, anke kieku wieħed kellu jammetti li l-eżistenza ta’ ostakli legali għal kombinamenti tan-negozju transkonfinali huma sinjifikanti, is-sitema ta’ referenza hija r-regoli dwar it-trattament tat-taxxa tal-avvjament finanzjarju fis-sistema Spanjola. Madankollu, l-applikazzjoni tal-istess metodoloġija u l-kriterji kif deskritti fil-paragrafi 114 et seq., il-Kummissjoni tqis, fuq il-bażi tal-informazzjoni disponibbli, li ma jeżistu l-ebda ostakli legali espliċiti għal kombinamenti tan-negozju transkonfinali ta’ natura ġenerali fil-liġijiet taċ-Ċilì, tal-Venezwela, tal-Alġerija, tal-Kanada, tal-Awstralja, tal-Ġappun jew tal-Marokk.
(117)
Għalhekk, fuq il-bażi tas-sejbiet ta’ hawn fuq, il-Kummissjoni ma tistax taqbel mal-awtoritajiet Spanjoli li kull benefiċjarju individwali potenzjali tal-miżura kkuntestata huwa affaċċjat, anke jekk biss fil-prattika, b’ostakli insormontabbli għal kombinamenti tan-negozju transkonfinali.
(118)
Fid-dawl ta’ dan kollu, il-Kummissjoni tqis li m’hemm l-ebda raġuni biex ikun hemm tluq mis-sistema ta’ referenza fid-Deċiżjoni tal-Ftuħ u d-Deċiżjoni preċedenti: il-qafas ta’ referenza xieraq għall-valutazzjoni tal-miżura kkuntestata huwa s-sistema ġenerali Spanjola tat-taxxa korporattiva u, aktar preċiżament, ir-regoli dwar it-trattament tat-taxxa għal avvjament finanzjarju fis-sistema Spanjola tat-taxxa. Din il-konklużjoni ma tistax tkun affettwata mill-fatt li l-Kummissjoni sabet żewġ pajjiżi barra mill-UE fejn fil-fatt jeżistu ostakli legali espliċiti (l-Indja u ċ-Ċina). Kif iddikjarat fil-paragrafu 107, skont il-każistika tal-Qorti tal-Ġustizzja (85), il-Kummissjoni tqis li, sabiex wieħed jasal għal konklużjoni dwar il-kwalifika ta’ għajnuna mill-Istat għal skema, mhux meħtieġ li jintwera li l-għajnuna kollha individwali mogħtija taħt dik l-iskema tikkwalifika bħala għajnuna mill-Istat fis-sens tal-Artikolu 107(1) TFUE.
(119)
B’mod aktar preċiż, fir-rigward taċ-Ċina, il-Liġi Korporattiva tal-2005 li tapplika għal fużjonijiet li jinvolvu biss kumpaniji b’responsabbiltà limitata jew kumpaniji b’ishma konġunti limitati inkorporati fiċ-Ċina, u l-Artikoli 2 u 55 tar-Regolament bit-titolu “Dispożizzjonijiet dwar Akkwiżizzjonijiet ta’ Intrapriżi Domestiċi minn Investituri Barranin” maħruġ mill-Ministeru Ċiniż tal-Kummerċ fit-22 ta’ Ġunju 2009, jeskludu espliċitament lill-kumpaniji mhux residenti mill-ambitu tal-applikazzjoni tar-regoli tal-kombinament tan-negozju sabiex kumpanija Spanjola ma tkunx tista’ tgħaqqad in-negozju tagħha ma’ sussidjarja kkontrollata minn Ċiniżi.
(120)
B’referenza għal-leġiżlazzjoni fis-seħħ fl-Indja, l-Artikoli 391 sa 394 tal-Liġi tal-Kumpaniji tal-Indja tal-1956 jeskludu espliċitament kumpaniji mhux residenti mill-ambitu tal-applikazzjoni tar-regoli tal-kombinament tan-negozju sabiex kumpanija Spanjola ma tkunx tista’ tgħaqqad in-negozju tagħha ma’ sussidjarja kkontrollata minn Indjani.
A.1.2. Eżistenza ta’ deroga mis-sistema ta’ referenza
(121)
Taħt is-sistema Spanjola tat-taxxa, il-bażi tat-taxxa hija kkalkulata fuq il-bażi tar-riżultat tal-kontabilità, li wara jsiru aġġustamenti għaliha bl-applikazzjoni ta’ regoli tat-taxxa speċifiċi. Bħala rimarka preliminari u fuq bażi sussidjarja, il-Kummissjoni tinnota li l-miżura kkuntestata tagħti deroga mis-sistema Spanjola tal-kontabilità. L-emerġenza tal-avvjament finanzjarju tista’ tkun ikkalkulata biss fl-astratt billi jiġu konsolidati l-kontijiet tal-kumpanija fil-mira ma’ dawk tal-kumpanija akkwirenti. Madankollu, taħt is-sistema tal-kontabilità Spanjola, il-konsolidament tal-kontijiet huwa meħtieġ fil-każ ta’ “kontroll” (86) kif isir għall-assoċjazzjonijiet kemm domestiċi u kemm barranin tal-kumpaniji, sabiex tingħata s-sitwazzjoni globali ta’ grupp ta’ kumpaniji suġġetti għal kontroll unitarju. Tali sitwazzjoni hija meqjusa (87) li tkun teżisti, pereżempju, jekk il-kumpanija prinċipali jkollha l-maġġoranza tad-drittijiet tal-vot tal-kumpanija sussidjarja. Madankollu, il-miżura kkuntestata ma tirrikjedix tali tip ta’ kontroll u tapplika minn livell ta’ 5 % tal-ishma. Finalment, il-Kummissjoni tinnota wkoll li, mill-1 ta’ Jannar 2005 (88), skont ir-regoli tal-kontabilità, l-avvjament finanzjarju ma jistax ikun aktar amortizzat minn bosta kumpaniji Spanjoli. Fil-fatt, f’dan ir-rigward, it-tletin parti interessata jirreferu għal dispożizzjonijiet (89) li m’għadhomx fis-seħħ taħt is-sistema Spanjola kurrenti tal-kontabilità. B’riżultat tal-Liġi 16/2007 tal-4 ta’ Lulju 2007 li tirriforma u tadatta l-liġi kummerċjali fil-qasam tal-kontabilità għall-iskopijiet ta’ armonizzazzjoni tal-kontabilità internazzjonali taħt il-leġiżlazzjoni tal-UE, kif ukoll id-Digriet Irjali 1514/2007 tas-16 ta’ Novembru 2007 dwar il-Pjan Ġenerali tal-Kontabilità, minn punt tal-kontabilità m’għadhiex permessal-amortizzazzjoni la tal-avvjament u lanqas tal-avvjament finanzjarju. Dawn l-emendi għal-liġi tal-kontabilità Spanjoli huma skont ir-Regolament (KE) Nru 1606/2002 tal-Parlament Ewropew u tal-Kunsill tad-19 ta’ Lulju 2002 dwar l-applikazzjoni tal-istandards tal-kontabilità internazzjonali (90). Għalhekk, b’konsiderazzjoni għal dawn il-punti, il-miżura kkuntestata tikkostitwixxi eċċezzjoni għar-regoli ordinarji tal-kontabilità applikabbli fi Spanja.
(122)
Minkejja dan, minħabba n-natura fiskali tal-miżura kkuntestata, l-eżistenza ta’ eċċezzjoni għandha tkun valutata meta mqabbla mas-sistema tat-taxxa li sservi ta’ referenza, u mhux biss fuq bażi ta’ kontabilità. F’dan il-kuntest, il-Kummissjoni tinnota li s-sistema tat-taxxa Spanjola qatt ma ppermettiet l-amortizzazzjoni ta’ avvjament finanzjarju, ħlief taħt l-Artikolu 12(5) TRLIS. B’mod partikolari, l-ebda amortizzazzjoni m’hi possibbli għal tranżazzjonijiet domestiċi. Dan huwa ċar skont dan li ġej:
(123)
Għall-finijiet ta’ taxxa Spanjoli, avvjament jista’ jitniżżel biss separatament wara kombinament tan-negozju (91), li jimmaterjalizza ruħu jew fil-każ ta’ akkwiżizzjoni jew kontribuzzjoni tal-assi li jiffurmaw negozju indipendenti, jew wara kombinament tan-negozju legali. F’każijiet bħal dawn, l-avvjament jirriżulta mid-differenza bejn il-kontabilità bejn il-prezz tal-akkwiżizzjoni u l-valur tas-suq tal-assi li jiffurmaw in-negozju akkwiżit jew miżmum mill-kumpanija kkombinata. Meta l-akkwiżizzjoni tan-negozju ta’ kumpanija ssir permezz tal-akkwiżizzjoni tal-ishma tagħha, bħal fil-każ tal-miżura kkuntestata, meta avvjament jista’ jirriżulta biss jekk il-kumpanija akkwirenti sussegwentement tikkombina mal-kumpanija akkwiżita, li wara din ikollha kontroll fuq tal-aħħar.
(124)
Madankollu, taħt il-miżura inkwistjoni, mhu meħtieġ la l-kontroll u lanqas il-kombinament taż-żewġ negozji. Hija biżżejjed l-akkwiżizzjoni tal-anqas ta’ 5 % tal-ishma f’kumpanija barranija. Għalhekk, billi jiġi permess l-avvjament finanzjarju, li huwa l-avvjament li kien jitniżżel li kieku l-kumpaniji ngħaqdu, biex jidhru separati anke fin-nuqqas ta’ kombinament tan-negozju, il-miżura inkwistjoni tikkostitwixxi eċċezzjoni għas-sistema ta’ referenza. Għandu jkun enfasizzat li l-eċċezzjoni ma tirriżultax mit-tul tal-perjodu li matulu jiġi amortizzat l-avvjament finanzjarju meta mqabbel mal-perjodu li japplika għall-avvjament tradizzjonali (92), imma pjuttost mit-trattament differenti tat-tranżazzjonijiet domestiċi u transkonfinali. Il-miżura kkuntestata ma tistax titqies f’regola tal-kontabilità ġenerali ġdida waħedha minħabba li mhix permessal-amortizzazzjoni tal-avvjament finanzjarju li ġej mill-akkwiżizzjoni tal-ishma domestiċi.
(125)
Minħabba dawn il-kunsiderazzjonijiet kollha, il-Kummissjoni tikkonkludi li l-miżura kkuntestata tagħti deroga mis-sistema ta’ referenza. Kif se jintwera mill-premessi 153 sa 163, il-Kummissjoni tqis li la l-awtoritajiet Spanjoli u lanqas it-tletin parti interessata ma ressqu argumenti koerenti biżżejjed biex ibiddlu l-konklużjoni tagħha.
A.1.3. L-eżistenza ta’ vantaġġ
(126)
Taħt l-Artikolu 12(5) TRLIS, parti mill-avvjament finanzjarju li ġej mill-akkwiżizzjoni ta’ ishma f’kumpaniji barranin tista’ titnaqqas mill-bażi tat-taxxa permezz ta’ deroga mis-sistema ta’ referenza. Għaldaqstant, bit-tnaqqis fil-piż tat-taxxa tal-benefiċjarju, l-Artikolu 12(5) TRLIS jipprovdilu vantaġġ ekonomiku. Dan jieħu l-forma ta’ tnaqqis fit-taxxa li kieku l-kumpaniji konċernati jkunu soġġetti li jħallsu. Dan it-tnaqqis huwa proporzjonali għad-differenza bejn il-prezz imħallas għall-akkwiżizzjoni u l-valur tas-suq tal-assi mniżżla fil-kotba tal-ishma mixtrija.
(127)
L-ammont preċiż tal-vantaġġ fir-rigward tal-prezz imħallas għall-akkwiżizzjoni jikkorrispondi mal-valur nett imnaqqas tat-tnaqqis fil-piż tat-taxxa mogħti mill-amortizzazzjoni li tista’ titnaqqas matul il-perjodu tal-amortizzazzjoni wara l-akkwiżizzjoni. Għalhekk jiddependi fuq ir-rata tat-taxxa korporattiva fis-snin konċernati u r-rata mnaqqsa tal-interess applikabbli.
(128)
Jekk l-ishma akkwiżiti jerġgħu jinbiegħu, parti minn dan il-vantaġġ ikun irkuprat permezz tat-tassazzjoni fuq il-qligħ kapitali. Fil-fatt, meta tkun permessal-amortizzazzjoni tal-avvjament finanzjarju, jekk l-ishma barranin inkwistjoni jerġgħu jinbiegħu, l-ammont imnaqqas iwassal għal żieda fil-qligħ kapitali intaxxat fil-ħin tal-bejgħ. Madankollu, fil-każ ta’ tali ċirkustanzi inċerti, il-vantaġġ ma jisparixxix kompletament għax it-tassazzjoni li sseħħ wara ma tikkunsidrax l-ispiża tal-likwidità. Kif muri sew miż-żewġ partijiet, minn punt ekonomiku, l-ammont tal-vantaġġ huwa tal-anqas simili għal dak ta’ linja ta’ kreditu mingħajr interessi li tippermetti sa għoxrin ġibda annwali ta’ parti minn kull għoxrin parti ta’ avvjament finanzjarju sakemm l-ishma jinżammu fil-kotba tal-kontribwent tat-taxxa.
(129)
Jekk nieħdu eżempju ipotetiku, diġà msemmi mill-Kummissjoni fid-Deċiżjoni tal-Ftuħ, sehem akkwiżit fl-2002 jagħti vantaġġ li jikkorrispondi għal 20,6 % tal-ammont tal-avvjament finanzjarju, jekk wieħed jassumi rata mnaqqsa ta’ interess ta’ 5 % (93) u jekk iqis l-istruttura eżistenti tar-rati tat-taxxi korporattivi sal-2022 kif inhuma stabbiliti bħalissa fil-Liġu Nru 35/2006 (94). Il-partijiet terzi ma kkuntestawx dawn il-figuri. Fil-każ li l-ishma akkwiżiti jerġgħu jinbiegħu, il-vantaġġ ikun jikkorrispondi għall-interess li kien ikun mitlub mingħand il-kontribwent għal linja ta’ kreditu bil-karatteristiċi deskritti fil-paragrafu preċedenti.
(130)
Fl-aħħar nett, il-Kummissjoni ma tistax taċċetta l-opinjonijiet tal-awtoritajiet Spanjoli u tat-tletin parti interessata li l-benefiċjarju finali tal-miżura inkwistjoni jkun biss il-bejjiegħ tal-ishma barranin minħabba li dan jirċievi prezz ogħla. Il-Kummissjoni tirrifjuta dan l-argument wara li għamlet valutazjoni tal-effett tal-miżura kkuntestata fil-forma preżenti tagħha. L-ewwel nett, m’hemm l-ebda mekkaniżmu li jiggarantixxi li l-vantaġġ jiġi mgħoddi bis-sħiħ jew parzjalment lill-bejjiegħ. It-tieni nett, il-prezz tal-akkwiżizzjoni jirriżulta minn serje ta’ elementi differenti, mhux biss mill-miżura kkuntestata. It-tielet nett, anke kieku dawn iż-żewġ kundizzjonijiet kienu sodisfatti, il-kontribwent tat-taxxa Spanjol li jibbenefika mill-miżura inkwistjoni xorta waħda għandu jitqies bħala l-benefiċjarju tal-miżura. Anke jekk vantaġġ ekonomiku jiġi trasferit lill-bejjiegħ, il-miżura inkwistjoni xorta waħda tagħti lill-akkwirent kapaċità akbar li joffri prezz ogħla, li huwa ta’ importanza kruċjali fil-każ ta’ operazzjoni kompetittiva ta’ akkwiżizzjoni.
(131)
Għaldaqstant, il-Kummissjoni tikkonkludi li, f’kull każ, il-miżura kkuntestata tagħti vantaġġ fil-ħin tal-akkwiżizzjoni ta’ ishma barranin.
A.1.4. Ġustifikazzjoni tal-miżura bil-loġika tas-sistema tat-taxxa Spanjola
(132)
Il-Kummissjoni tqis li, skont il-każistika stabbilita tal-Qorti tal-Ġustizzja (95), il-miżura li tintroduċi differenzjar bejn l-impriżi ma tikkostitwix għajnuna mill-Istat meta dak id-differenzjar ġej min-natura u l-istruttura globali tas-sistema ta’ ħlasijiet li jiffurmaw parti minnha. Din il-ġustifikazzjoni bbażata fuq in-natura jew l-istruttura globali tas-sistema tat-taxxa tirrifletti l-konsistenza ta’ miżura tat-taxxa speċifika mal-loġika interna tas-sistema tat-taxxa in ġenerali.
(133)
F’dan ir-rigward, il-Kummissjoni tqis, l-ewwel nett, li l-awtoritajiet Spanjoli ma wrewx li l-effett tal-miżura inkwistjoni kien ser ikun l-eliminazzjoni tat-tassazzjoni doppja. Fil-fatt l-iskema ma tistabbilixxi l-ebda kundizzjoni biex ikun ippruvat li l-bejjiegħ kien effettivament intaxxat fuq il-qligħ li ġej mit-trasferiment tal-ishma, anke jekk tali kundizzjoni hija imposta għal amortizzazzjoni tal-avvjament li jiġi minn kombinament tan-negozju (96). Għandu jkun enfasizzat li, għalkemm l-awtoritajiet Spanjoli ma jistgħux jiddikjaraw li huma kompetenti biex jeżerċitaw kontroll fuq bejjiegħ barrani li jwettaq operazzjonijiet barra mill-pajjiż, il-Kummissjoni tinnota li din il-kundizzjoni hija meħtieġa għall-applikazzjoni ta’ dispożizzjonijiet oħra ta’ taxxa Spanjoli (97) imma mhux għall-miżura inkwistjoni.
(134)
It-tieni nett, il-miżura kkuntestata ma tikkostitwix mekkaniżmu biex tkun evitata t-tassazzjoni doppja ta’ dividendi futuri li jiġu ntaxxati meta ssir ir-realizzazzjoni ta’ profitti futuri u ma għandhomx jiġu ntaxxati darbtejn meta mqassma lill-kumpanija li għandha ishma sinjifikanti li għaliha l-avvjament finanzjarju kien tħallas. Fil-fatt, il-miżura kkontestata ma toħloq l-ebda relazzjoni bejn id-dividendi irċevuti u t-tnaqqis eżistenti b’konsegwenza tal-miżura. Għall-kuntrarju, id-dividendi irċevuti minn żamma ta’ ishma sinjifikanti diġà jibbenefikaw kemm mill-eċċezzjoni provduta fl-Artikolu 21 TRLIS u n-newtralità tat-taxxa diretta provduta fl-Artikolu 32 TRLIS sabiex tiġi evitata t-tassazzjoni doppja internazzjonali. F’din il-konnessjoni, l-amortizzazzjoni tal-avvjament finanzjarju tirriżulta f’vantaġġ addizzjonali fir-rigward tal-ishma sinjifikanti f’kumpaniji barranin.
(135)
It-tielet nett, l-awtoritajiet Spanjoli ma wrewx li l-miżura inkwistjoni kienet ser tkun estensjoni tar-regoli ta’ restrizzjoni li jippreżumu li hemm provi oġġettivi ta’ telfien ibbażati fuq kalkolu dettaljat u oġġettiv li mhuwiex meħtieġ mill-miżura inkwistjoni. Għall-kuntrarju, l-Artikolu 12(3) TRLIS jippermetti tnaqqis parzjali għal deprezzament ta’ żamma ta’ ishma ekwitarja f’entitajiet domestiċi u barranin li mhumiex imniżżla fuq suq sekondarju għal danni li jseħħu bejn il-bidu u t-tmiem tas-sena tat-taxxa. Il-miżura inkwistjoni - li hija, għall-benefiċjarji, kompatibbli mal-Artikolu 12(3) TRLIS (98) - tipprovdi aktar tnaqqis li jmur lil hinn mit-tnaqqis fil-valur teoretiku tal-kontabilità marbut mar-restrizzjoni.
(136)
Ir-raba’ nett, il-Kummissjoni tinnota li l-avvjament finanzjarju li ġej mill-akkwiżizzjoni tal-ishma domestiċi ma jistax ikun amortizzat fil-waqt li l-avvjament finanzjarju ta’ kumpaniji barranin huwa amortizzat taħt ċerti kundizzjonijiet. Trattament tat-taxxa differenti tal-avvjament finanzjarju ta’ kumpaniji barranin imqabbel ma’ dawk domestiċi huwa differenzjar introdott mill-miżura inkwistjoni li la hija meħtieġa u lanqas proporzjonali f’termini tal-loġika tas-sistema tat-taxxa. Fil-fatt, il-Kummissjoni tqis li huwa sproporzjonat għal din l-iskema li timponi tassazzjoni nominali u effettiva sostanzjalment differenti fuq kumpaniji f’sitwazzjonijiet li jistgħu jitqabblu għas-sempliċi raġuni li xi wħud minnhom huma involuti f’opportunitajiet ta’ investiment barra l-pajjiż.
(137)
Barra minn dan, il-Kummissjoni tqis li l-kummenti magħmula minn waħda mit-tletin parti interessata (99) jfissru li anke l-iskema tal-ħsieb li ssostni l-ġustifikazzjoni mressqa minn Spanja tmur kontra l-loġika tas-sistema ta’ taxxa Spanjola. Fil-fatt, skont din is-sottomissjoni, f’xenarju ta’ kombinament tan-negozju transkonfinali, l-avvjament li jirriżulta probabbilment ikun jinstab barra l-pajjiż, aktar preċiżament fl-istabbiliment permanenti barrani li jirriżulta mill-istralċ tal-kumpanija fil-mira. Għalhekk, għal darboħra skont din is-sottomissjoni, anke f’xenarju ta’ negozju transkonfinali, Spanja ma tippermettix avvjament li jkun amortizzat fi Spanja għax l-avvjament ma jkunx jinstab fi Spanja. Barra minn dan, il-Kummissjoni tinnota differenzi addizzjonali fil-kundizzjonijiet li japplikaw għal kull wieħed minn dawn iż-żewġ xenarji. Taħt il-miżura kkuntestata, l-akkwiżizzjonijiet ta’ ishma magħmula qabel l-1 ta’ Jannar 2002 mhumiex ikkunsidrati għall-kalkolazzjoni tal-bażi li għandha tkun amortizzata. Madankollu, f’xenarju ta’ kombinament tan-negozju, din id-data ta’ skadenza ma teżistix fil-kalkolazzjoni tal-avvjament. Barra minn dan, f’xenarju ta’ kombinament tan-negozju, il-kontribwent għandu jipprova li l-għan prinċipali tal-kombinament ġej mill-kunsiderazzjonijiet ekonomiċi sabiex jiġu evitati kombinamenti li huma mmirati biss għall-kisba ta’ benefiċċji tat-taxxa (100), fil-waqt li l-miżura inkwistjoni tipprovdi biss benefiċċji tat-taxxa. L-awtoritajiet Spanjoli ma kinux kapaċi jipprovdu argumenti konvinċenti biex jiġġustifikaw dawn id-differenzi, li għalhekk għandhom jitqiesu li mhumiex ġustifikati kif jixraq mil-loġika tas-sistema tat-taxxa Spanjola.
(138)
Fl-aħħar nett, l-awtoritajiet Spanjoli jargumentaw ukoll li l-miżura inkwistjoni hija ġġustifikata mill-prinċipju ta’ newtralità li għandu jkun applikat fil-kuntest tal-liġi korporattiva (101). Tabilħaqq, il-memorandum ta’ spjegazzjoni mal-Liġi tat-Taxxa Korporattiva (102) fis-seħħ meta l-miżura kkuntestata ġiet introdotta jirreferi b’mod ċar għal dan il-prinċipju. F’dan ir-rigward, il-Kummissjoni tinnota li l-“prinċipju ta’ kompetitività” (103) sostnut mill-awtoritajiet Spanjoli, li rreferew espressament għal “żieda fl-esportazzjoni”, huwa wkoll il-fattur ewlieni għal din ir-riforma. F’dan il-kuntest, għandu jitfakkar li, skont Deċiżjonijiet tal-Kummissjoni preċedenti (104), huwa sproporzjonat li tiġi imposta tassazzjoni effettiva differenti fuq kumpaniji f’sitwazzjonijiet komparabbli għas-sempliċi raġuni li dawn huma involuti f’attivitajiet relatati mal-esportazzjoni jew għax dawn għandhom opportunitajiet ta’ investiment barra l-pajjiż. Barra minn dan, il-Kummissjoni tfakkar li, kif iddikjarat il-Qorti, (105)“[…]filwaqt li l-prinċipji ta’ trattament ta’ taxxa ugwali u pi tat-taxxa ugwali ċertament li jiffurmaw parti mill-bażi tas-sistema ta’ taxxa Spanjola, dawn ma jiħtieġux li l-kontribwenti f’sitwazzjonijiet differenti jingħataw l-istess trattament”.
(139)
Fid-dawl ta’ dan, il-Kummissjoni tqis li l-prinċipju ta’ newtralità ma jistax jiġġustifika l-miżura inkwistjoni. Tabilħaqq, kif evidenzjat ukoll miż-żewġ partijiet, il-fatt li akkwiżizzjoni ta’ minorità ta’ ishma ta’ 5 % akkwiżiti wara data magħrufa jibbenefika mill-miżura kkuntestata juri li l-miżura tista’ tinkludi ċerti sitwazzjonijiet li m’għandhom l-ebda xebh sinjifikanti. B’dan il-mod, wieħed jista’ jgħid li, taħt is-sistema ta’ referenza, sitwazzjonijiet li huma differenti kemm fattwalment u kemm legalment huma ttrattati bl-istess mod. Għalhekk, il-Kummissjoni tqis li l-prinċipju ta’ newtralità ma jistax jiġi applikat biex tkun ġustifikata l-miżura inkwistjoni.
(140)
Minħabba l-konsiderazzjonijiet t’hawn fuq, il-Kummissjoni trid tikkonkludi li l-aspett ta’ vantaġġ selettiv tas-sistema ta’ taxxa li qed tiġi riveduta mhux ġustifikat bin-natura tas-sistema tat-taxxa. Għalhekk, il-miżura kkuntestata għandha titqies li tinkludi element ta’ diskriminazzjoni fil-forma ta’ limitazzjoni fir-rigward tal-pajjiż fejn isseħħ it-tranżazzjoni li tibbenefika mill-vantaġġ tat-taxxa, u din id-diskrminazzjoni mhix ġustifikata mil-loġika tas-sistema tat-taxxa Spanjola.
A.2. Raġunijiet addizzjonali: analiżi tal-miżura kkuntestata min-naħa ta’ sistema ta’ referenza abbażi ta’ dik suġġerita mill-awtoritajiet Spanjoli
(141)
Għalkemm il-Kummissjoni tqis, kif iddikjarat fil-paragrafi preċedenti, li l-argumenti mqajma mill-awtoritajiet Spanjoli jibbażaw fuq analiżi inkorretta tal-leġiżlazzjoni de facto ta’ pajjiżi barra mill-UE, bħal fid-Deċiżjoni preċedenti, il-Kummissjoni analizzat ukoll il-miżura inkwistjoni mill-punt ta’ sistema ta’ referenza ipotetika bbażata fuq dik issuġġerita mill-awtoritajiet Spanjoli.
(142)
L-awtoritajiet Spanjoli spjegaw li l-għan tal-miżura kkuntestata huwa li tkun evitata differenza fit-trattament tat-taxxa bejn, min-naħa, akkwiżizzjoni segwita minn kombinamenti tan-negozju għal konsiderazzjoni u, min-naħa l-oħra, akkwiżizzjoni tal-ishma mingħajr kombinament tan-negozju. Fuq din il-bażi, l-ambitu tal-iskema kkuntestata jkun illimitat għall-akkwiżizzjoni ta’ ishma sinjifikanti f’kumpanija li mhix residenti fi Spanja għax xi ostakli jagħmluha aktar diffiċli li jseħħ kombinament tan-negozju transkonfinali milli wieħed lokali (106). B’riżultat ta’ dawn l-ostakli, kontribwenti Spanjoli li jinvestu barra l-pajjiż jitpoġġew, legalment u fattwalment, f’ditwazzjoni differenti minn dawk li jinvestu fi Spanja. Tabilħaqq, l-awtoritajiet Spanjoli jiddikjaraw li (107): “Fil-qosor, is-sempliċi natura differenzjali ta’ ċerti miżuri tat-taxxa ma timplikax b’mod neċessarju li huma għajnuna mill-istat, għax dawn il-miżuri għandhom jiġu eżaminati wkoll biex wieħed jara jekk humiex meħtieġa jew funzjonali fir-rigward tal-effiċjenza tas-sistema tat-taxxa, kif imniżżel fl-Avviż tal-Kummissjoni. Għaldaqstant is-sistema tat-taxxa Spanjola tipprevedi skemi tat-taxxa differenti għal sitwazzjonijiet objettivament differenti, bħal fil-każ ta’ akkwiżizzjonijiet ta’ ishma f’kumpaniji differenti meta mqabbla ma’ akkwiżizzjonijiet f’kumpaniji Spanjoli (impossibbli li jitwettqu operazzjonijiet ta’ fużjoni, ġestjoni tar-riskju, eċċ.) bil-għan li tinkiseb in-newtralità tat-taxxa imposta mil-leġiżlazzjoni domestika Spanjola u mil-liġi tal-Komunità nnifisha, u li jiġi żgurat li l-loġika tas-sistema tat-taxxa Spanjola hija konsistenti u effiċjenti.” Għalhekk, il-provvista ta’ trattament fiskali speċjali għal akkwiżizzjonijiet tal-ishma transkonfinali tkun meħtieġa biex tiżgura n-newtralità tas-sistema tat-taxxa Spanjola u biex jiġi evitat li l-akkwiżizzjonijiet tal-ishma Spanjoli jiġu trattati b’mod iżjed favorevoli. Għaldaqstant, l-awtoritajiet Spanjoli u t-tletin parti interessata jqisu li l-qafas ta’ referenza korrett għall-valutazzjoni tal-miżura inkwistjoni jkun it-trattament tat-taxxa tal-avvjament għal akkwiżizzjonijiet barranin.
(143)
Madankollu, il-Kummissjoni tenfasizza li, anke taħt din is-sistema ta’ referenza alternattiva li tista’ tiġi definita bħala t-trattament tat-taxxa tal-avvjament u l-avvjament finanzjarju li ġejjin minn interess ekonomiku f’kumpanija residenti f’pajjiż apparti Spanja, il-miżura inkwistjoni xorta waħda tikkostitwixxi deroga li mhix konsistenti mal-loġika tas-sistema tat-taxxa Spanjola. Il-fatt li l-akkwiżizzjoni ta’ minorità ta’ ishma ta’ 5 % li ġew akkwiżiti wara data magħrufa jibbenefika mill-miżura inkwistjoni juri li l-miżura tista’ tinkludi ċerti sitwazzjonijiet li m’għandhom l-ebda xebh sinjifikanti għal tranżazzjonijiet oħra li jirrikjedu tal-anqas kontroll tal-maġġoranza. B’dan il-mod, jista’ jingħad li, taħt din is-sistema ta’ referenza alternattiva ipotetika, sitwazzjonijiet li huma differenti fattwalment u legalment jiġu ttrattati bl-istess mod. Għalhekk il-Kummissjoni tqis li l-miżura kkuntestata tikkostitwixxi deroga anke taħt din is-sistema ta’ referenza alternattiva u li l-prinċipju ta’ newtralità ma jistax ikun invokat sabiex tkun iġġustifikata.
B. Preżenza tar-riżorsi tal-istat
(144)
Il-miżura tinvolvi l-użu tar-riżorsi tal-Istat għax timplika telf mid-dħul tat-taxxa għall-ammont korrispondenti mar-responsabbiltà tat-taxxa mnaqqsa tal-kumpaniji taxxabbli fi Spanja li jakkwistaw ishma sinjifikanti f’kumpaniji barranin, għal perjodu minimu ta’ 20 sena wara l-akkwiżizzjoni.
(145)
L-eżenzjoni mid-dħul tat-taxxa jtaffi t-tariffi li huma normalment inklużi fil-baġit ta’ impriża u li għaldaqstant, mingħajr ma huma sussidji fis-sens strett tal-kelma, huma simili fin-natura tagħhom u għandhom l-istess effett. Bl-istess mod, miżura li tippermetti li ċerti impriżi jibbenefikaw minn tnaqqis fit-taxxa jew li tippostponi l-ħlas tat-taxxa normalment dovuta tammonta għal għajnuna mill-istat. Minn aspett baġitarju u skont il-każistika tal-Qorti tal-Ġustizzja (108) u l-Avviż tal-Kummissjoni (109), il-miżura kkuntestata twassal għal telfien tad-dħul tat-taxxa għall-Istat, minħabba t-tnaqqis fil-bażi tat-taxxa, li hija ekwivalenti għall-użu tar-riżorsi tal-istat.
(146)
Għal dawn ir-raġunijiet, il-Kummissjoni tqis li l-miżura kkuntestata tinvolvi l-użu tar-riżorsi tal-Istat.
C. Tfixkil ta’ kompetizzjoni u kummerċ bejn l-Istati Membri
(147)
Skont il-każistika tal-Qorti tal-Ġustizzja (110), “… għall-finijet tal-kategorizzazzjoni ta’ miżura nazzjonali bħala għajnuna mill-Istat projbita, huwa meħtieġ, mhux li jiġi stabbilit li l-għajnuna kellha effett reali fuq il-kummerċ bejn l-Istati Membri u li l-kompetizzjoni ġiet attwalment imfixkla, iżda li jiġi eżaminat biss jekk l-għajnuna hijiex kapaċi li taffettwa l-kummerċ u tfixkel il-kompetizzjoni. B’mod partikolari, meta l-għajnuna mogħtija minn Stat Membru ssaħħaħ il-pożizzjoni ta’ impriża meta mqabbla ma’ impriżi oħra li jikkompetu fil-kummerċ intra-Komunitarju, dan tal-aħħar għandu jitqies li ġie milqut minn dik l-għajnuna…. Barra minn hekk, mhuwiex meħtieġ li l-impriża benefiċjarja nnifisha tkun involuta fil-kummerċ intra-Komunitarju. Għajnuna mogħtija minn Stat Membru lil impriża tista’ tgħin biex tinżamm jew tiżdied l-attività domestika, bir-riżultat li l-impriżi stabbiliti fi Stati Membri oħra jkollhom inqas possibbiltà li jippenetraw is-suq tal-Istat Membru kkonċernat.” Barra minn hekk, skont il-każistika deċiża tal-Qorti (111), biex miżura tfixkel il-kompetizzjoni, huwa biżżejjed li r-reċipjent tal-għajnuna jikkompeti ma’ impriżi oħra fi swieq miftuħa għall-kompetizzjoni. Il-Kummissjoni tqis li l-kundizzjonijiet stabbiliti fil-każistika jintlaħqu għar-raġunijiet li ġejjin.
(148)
L-ewwel nett, il-miżura kkuntestata tipprovdi vantaġġ f’termini ta’ finanzjament u, għaldaqstant, issaħħaħ il-pożizzjoni tal-unità ekonomika li tista’ tiġi ffurmata mill-benefiċjarju u l-kumpanija fil-mira. F’dak ir-rigward, u skont il-każistika tal-Qorti (112), is-sempliċi fatt li wieħed ikollu ishma ta’ kontroll f’kumpanija fil-mira u li jeżerċita dak il-kontroll billi jinvolvi lilu nnifsu direttament jew indirettament fil-ġestjoni, għandu jitqies li wieħed qed jieħu sehem fl-attività ekonomika mwettqa mill-impriża kkontrollata.
(149)
It-tieni nett, il-miżura kkuntestata hija kapaċi tfixkel il-kompetizzjoni, l-iżjed fost kompetituri Ewropej, billi tipprovdi tnaqqis fit-taxxa lil kumpaniji Spanjoli li jiksbu żamma ta’ ishma sinjifikanti fil-kumpaniji fil-mira. Din l-analiżi hija kkonfermata mill-fatt li diversi kumpaniji lmentaw jew intervjenew wara d-Deċiżjoni tal-ftuħ biex jgħidu li l-miżura kkuntestata kienet tipprovdi vantaġġ sinjifikanti li ħajjar lill-kumpaniji Spanjoli għall-fużjoni, b’mod partikolari fil-proċess ta’ sejħa għall-offerti. Dawn l-interventi almenu jikkonfermaw li serje ta’ kumpaniji mhux Spanjoli jqisu li l-pożizzjoni tagħhom fuq is-suq hija affettwata mill-miżura kkuntestata, irrispettivament mill-korrettezza tas-sottomissjonijiet dettaljati tagħhom fir-rigward tal-eżistenza tal-għajnuna.
(150)
Fl-aħħar nett, il-Kummissjoni tixtieq tiddikjara li l-vantaġġ selettiv jingħata lil kumpaniji li huma kontribwenti Spanjoli, u mhux għall-attivitajiet tal-kontribwenti Spanjoli barra mill-UE. Il-bażi tat-taxxa li hija meqruda hija dik li tiġi mill-attività ekonomika taxxabbli fi Spanja. Għalhekk, il-vantaġġ huwa mogħti direttament għall-attività tal-benefiċjarju li titwettaq fi Spanja, u mhux fl-istabbiliment permanenti stabbilit barra mill-UE. Għaldaqstant, fid-dawl ta’ dan il-fatt, il-Kummissjoni tqis li wieħed ma jistax jargumenta, f’dan il-każ, li l-vantaġġ ma jistax jgħawweġ il-kompetizzjoni jew il-kummerċ bejn l-Istati Membri għax il-miżura kkuntestata tapplika għal pajjiżi barra mill-UE. Għalkemm il-vantaġġ jingħata skont il-kondizzjonijiet objettivi relatati għal tranżazzjonijiet ma’ pajjiżi barra mil-UE, dan ma jbiddilx il-fatt li l-effett tal-miżura jirriżulta fi tnaqqis fil-bażi tat-taxxa li jiġi minn attività ekonomika mwettqa fis-suq intern.
(151)
Għaldaqstant il-Kummissjoni tikkonkludi li l-miżura kkuntestata hija kapaċi li taffettwa l-kummerċ bejn l-Istati Membri u tfixkel il-kompetizzjoni, l-iżjed fis-suq intern, billi potenzjalment ittejjeb il-kundizzjonijiet operattivi tal-benefiċjarji li huma direttament involuti fl-attivitajiet ekonomiċi taxxabbli fi Spanja.
D. Ir-reazzjoni tal-Kummissjoni għall-kummenti rċevuti
(152)
Qabel ma tikkonkludi dwar il-klassifikazzjoni tal-miżura, il-Kummissjoni tqis li huwa xieraq li jiġu analizzati f’iżjed dettall ċerti argumenti mqajma mill-awtoritajiet Spanjoli u minn partijiet terzi, li għadhom ma ġewx b’mod espliċitu jew impliċitu indirizzati fil-paragrafi li jikkonċernaw il-valutazzjoni tal-iskema (paragrafi 96 et seq.).
D.1. Reazzjoni għad-dejta estratta mid-dikjarazzjonijiet tat-taxxa tal-2006 u għall-kummenti dwar is-sentenza tal-Qorti tal-Ġustizzja fil-Każ C-501/00
(153)
Fir-rigward tad-dejta estratta mill-awtoritajiet Spanjoli mid-dikjarazzjonijiet tat-taxxa tal-2006 sabiex jintwera li l-miżura inkwistjoni mhijiex selettiva (113), il-Kummissjoni tissottolinea n-nuqqas ġenerali ta’ preċiżjoni fl-informazzjoni sottomessa. L-ewwel nett, id-dejta tagħti d-distribuzzjoni tal-benefiċjarji bil-kategorija (attività, fatturat), iżda ma tindikax jekk il-benefiċjarji kkonċernati kinux jirrapreżentaw parti żgħira jew kbira ta’ kull waħda mill-kategoriji kkonċernati. It-tieni nett, għalkemm l-istatistika bbażata fuq id-daqs tal-fatturat tal-benefiċjarji tista’ tkun indikatur interessanti sabiex juru li l-miżura kkuntestata tapplika għall-kumpaniji kollha fi Spanja, għandu jiġi sottolineat li l-miżura kkuntestata hija relatata mal-akkwiżizzjonijiet tal-ishma. Dan it-tip ta’ investiment mhux neċessarjament jiġġenera dħul sinjifikanti, li jimplika, pereżempju, li l-kumpaniji parteċipattivi (holding) jistgħu jkunu inklużi bħala SMEs fid-dejta inkwistjoni. Għaldaqstant, sabiex id-dejta titqies li hija rilevanti, jkun meħtieġ li jiġu kkunsidrati indikaturi addizzjonali, bħal figuri totali tal-karta tal-bilanċ, kif ukoll jekk il-benefiċjarji jistgħux jikkonsolidaw il-bażi tat-taxxa tagħhom ma’ kontribwenti oħra tat-taxxa Spanjoli. It-tielet nett, id-dejta tidher ukoll li mhix rappreżentattiva għax ma fihiex indikazzjoni tal-livell tal-ishma akkwiżiti (kontroll jew minoranza biss tal-ishma) mill-benefiċjarji. Finalment, id-dejta rċevuta ma tipprovdi l-ebda indikazzjoni li tagħmilha possibbli li jiġi determinat jekk il-kundizzjonijiet tar-Rakkomandazzjoni tal-Kummissjoni dwar l-SMEs tal-2003 (114) ġewx milħuqa. Għaldaqstant il-Kummissjoni tqis li l-konklużjoni tagħha li l-miżura tal-għajnuna kkontestata hija selettiva minħabba l-karatteristiċi integrali tal-leġiżlazzjoni inkwistjoni ma ġietx ikkuntestata bid-dejta parzjali u mhux rappreżentattiva provduta mill-awtoritajiet Spanjoli.
(154)
Minkejja dan, anke jekk l-argumenti preżentati mill-awtoritajiet Spanjoli kienu kumplimentati minn evidenza addizzjonali, dan ma jneħħix in-natura selettiva tal-miżura kkuntestata għax ċerti impriżi biss jibbenefikaw mill-miżura, anke skont is-sentenza tal-Qorti tal-Ġustizzja fil-każ C-501/00 Spanja v il-Kummissjoni (115). Fil-fatt, fir-rigward tal-klassifikazzjoni tal-awtoritajiet Spanjoli tal-miżura bħala miżura ġenerali (116) għax hija miftuħa għal kwalunkwe impriża residenti fi Spanja, xieraq li wieħed ifakkar din is-sentenza tal-Qorti. Dak il-każ ikkonċerna wkoll eċċezzjoni għat-taxxa korporattiva Spanjola, b’mod speċifiku miżura ntitolata “tnaqqis għal attivitajiet tal-esportazzjoni”. L-awtoritajiet Spanjoli rribattew quddiem il-Qorti li l-iskema kienet miftuħa għal kwalunkwe impriża bid-domiċilju tat-taxxa tagħha fi Spanja. Madankollu, il-Qorti kkunsidrat li t-tnaqqis tat-taxxa seta’ “ tibbenefika minnu kategorija waħda ta’ impriżi, jiġifieri dawk li għandhom attivitajiet ta’ esportazzjoni u li jagħmlu ċerti investimenti msemmija fil-miżuri kkuntestati” (117). Il-Kummissjoni tqis li anke f’dan il-każ, il-miżura kkontestata għandha l-għan li tiffavorixxi l-esportazzjoni tal-kapital barra minn Spanja, sabiex issaħħaħ il-pożizzjoni tal-kumpaniji Spanjoli barra l-pajjiż, biex b’hekk tittejjeb il-kompetittività tal-benefiċjarji tal-iskema.
(155)
F’dan ir-rigward huwa notevoli li, skont il-Qorti tal-Ġustizzja, “sabiex il-miżuri inkwistjoni jiġu ġġustifikati fir-rigward tan-natura jew tal-istruttura tas-sistema fiskali li tinkludi dawn il-miżuri, mhuwiex biżżejjed li jiġi affermat li dawn huma intiżi sabiex jippromwovu l-kummerċ internazzjonali. Għan bħal dan żgur li jikkostitwixxi għan ekonomiku, iżda ma ġiex stabbilit li dan jikkorrispondi għal loġika globali tas-sistema fiskali…. Il-fatt li l-miżuri kkuntestati għandhom għan ta’ politika kummerċjali jew industrijali, bħalma hija l-promozzjoni tal-kummerċ internazzjonali billi jiġu sostnuti l-investimenti f’pajjiżi barranin, mhuwiex biżżejjed sabiex ma jaqgħux taħt il-kwalifika ta’ ‘għajnuna’ fis-sens tal-Artikolu 4(c) KEFA CS.” (118). Fil-każ preżenti, l-awtoritajiet Spanjoli sempliċiment iddikjaraw li l-miżura kkuntestata għandha l-għan li tippromwovi l-kummerċ internazzjonali u li tikkonsolida l-kumpaniji, mingħjar ma tipprova li din il-miżura hija ġustifikata bil-loġika tas-sistema. Fid-dawl ta’ dan, il-Kummissjoni tikkonferma l-analiżi tagħha li l-miżura inkwistjoni hija selettiva.
D.2. Reazzjoni għall-kummenti fuq il-prassi tal-Kummissjoni
(156)
Fir-rigward tar-referenza magħmula għall-allegata interpretazzjoni innovattiva tal-kunċett tas-selettività fil-każ preżenti, għandu l-ewwel jiġi sottolineat li dan l-approċċ huwa kompletament konformi mal-prassi tat-teħid tad-deċiżjonijiet tal-Kummissjoni u l-każistika tal-Qorti kif deskritt fil-paragrafu 109. L-approċċ f’dan il-każ partikolari lanqas ma jitbiegħed mid-Deċiżjoni tal-Kummissjoni Nru 480/2007 (119) li għaliha jirreferu l-awtoritajiet Spanjoli. Fil-fatt, din id-Deċiżjoni kkunsidrat in-natura speċifika tal-għan imfittex billi għamlet referenza (120) għall-Komunikazzjoni mill-Kummissjoni lill-Kunsill, il-Parlament Ewropew u l-Kumitat Ekonomiku u Soċjali Ewropew Lejn użu aktar effettiv ta’ inċentivi tat-taxxa favur ir-R&D (121). F’dan il-każ, il-miżura kkontestata ma tfittix għan simili. Barra minn hekk, b’differenza mill-każ preżenti, il-miżura Spanjola koperta mid-Deċiżjoni tal-Kummissjoni Nru 480/2007 ma għamlet l-ebda distinzjoni bejn it-tranżazzjonijiet nazzjonali u internazzjonali.
(157)
Finalment, fir-rigward tad-deroga mis-sistema tat-taxxa korporattiva li tirriżulta mill-implimentazzjoni tad-Direttivi (122) bħad-Direttiva dwar Kumpaniji Prinċipali-Sussidjarja jew id-Direttiva dwar il-Ħlas ta’ Imgħax u Drittijiet Transkonfinali, il-Kummissjoni tqis li s-sitwazzjoni li tirriżulta mill-implimentazzjoni ta’ dawn id-Direttivi hija kompletament konsistenti fir-raġunament żviluppat f’din id-Deċiżjoni. Wara l-armonizzazzjoni fi ħdan l-Unjoni Ewropea, l-operazzjonijiet transkonfinali fi ħdan l-Unjoni Ewropea u fi ħdan kull Stat Membru għandhom jitqiesu li huma f’sitwazzjoni legali u fattwali komparabbli. Barra minn hekk, il-Kummissjoni tixtieq li tissottolinea li l-Qorti tal-Ġustizzja stqarret li (123): “fl-Istat attwali tad-dritt Komunitarju, it-tassazzjoni diretta taqa’ fil-kompetenza tal-Istati Membri, minkejja li, skont ġurisprudenza stabbilita, dawn tal-aħħar għandhom jeżerċitaw din il-kompetenza b’mod konsistenti mal-liġi Komunitarja (ara, b’mod partikolari, il-Każ C-391/97 Gschwind [1999] ECR I-5451, paragrafu 20), konsegwentement, għandhom jevitaw illi, f’dan il-kuntest, jadattow kull miżura li tista’ tikkostitwixxi għajnuna mogħtija minn Stat inkomptabbli mas-suq komuni.”
D.3. Reazzjoni għall-kummenti fuq l-Artikolu 65(1)(a) TFUE
(158)
Kif diġà indikat qabel, wieħed għandu jżomm f’moħħu li, għalkemm it-tassazzjoni diretta taqa’ taħt il-kompetenza tal-Istati Membri, dawn għandhom minkejja dan jeżerċitaw dik il-kompetenza b’mod konsistenti mal-liġi tal-UE (124), inkluż id-dispożizzjonijiet tat-TFUE dwar l-għajnuna mill-Istat. L-Artikolu 65(1)(a) TFUE sempliċiment jillimita l-ambitu tal-Artikolu 63 TFUE u ma jaffettwa bl-ebda mod l-applikazzjoni tar-regoli tat-Trattat dwar l-għajnuna mill-Istat, inkluż dawk li jagħtu poteri ta’ kontroll lill-Kummissjoni f’dak il-qasam.
(159)
Barra minn hekk, l-Artikolu 65 TFUE, kif invokat mill-awtoritajiet Spanjoli, għandu jinqara flimkien mal-Artikolu 63 TFUE, li jipprojbixxi r-restrizzjonijiet fuq il-moviment tal-kapital bejn l-Istati Membri. Fil-fatt, l-Artikolu 65(1) TFUE jipprovdi li “id-dispożizzjonijiet tal-Artikolu 63 m’għandhomx jippreġudikaw id-dritt tal-Istati Membri: (a) li japplikaw id-dispożizzjonijiet rilevanti tal-liġi fiskali tagħhom li jagħmlu distinzjoni bejn persuni li jħallsu t-taxxa li mhumiex fl-istess sitwazzjoni rigward il-post ta’ residenza tagħhom jew rigward il-post fejn il-kapital tagħhom ikun investit”.
(160)
Il-possibbiltà mogħtija lill-Istati Membri bl-Artikolu 65(1)(a) TFUE li japplikaw id-dispożizzjonijiet rilevanti tal-leġiżlazzjoni tat-taxxa tagħhom li jiddistingwu bejn il-kontribwenti skont il-post tar-residenza tagħhom jew il-post fejn il-kapital tagħhom ikun investit, diġà ġiet aċċettata mill-Qorti. Skont il-każistika qabel id-dħul fis-seħħ tal-Artikolu 65(1)(a) TFUE, id-dispożizzjonijiet tat-taxxa nazzjonali li jistabbilixxu ċerti distinzjonijiet ibbażati, b’mod partikolari, fuq ir-residenza tal-kontribwenti, jistgħu jkunu kompatibbli mal-liġi tal-UE sakemm dawn ikunu japplikaw għal sitwazzjonijiet li ma kinux oġġettivament komparabbli (125) jew li jistgħu jiġu ġġustifikati b’raġunijiet ewlenija ta’ interess ġenerali, b’mod partikolari relatati mal-koeżjoni tas-sistema tat-taxxa (126). Fi kwalunkwe każ, l-għanijiet ta’ natura purament ekonomika ma jistgħux jikkostitwixxu raġuni aktar importanti ta’ interess ġenerali li tiġġustifika r-restrizzjoni tal-libertà fundamentali garantiti mit-Trattat (127).
(161)
Ukoll, fir-rigward tal-perjodu wara d-dħul fis-seħħ tal-Artikolu 65(1)(a) TFUE, il-Qorti eżaminat il-preżenza possibbli ta’ sitwazzjonijiet oġġettivament komparabbli li setgħu jiġġustifikaw leġiżlazzjoni li tirristrinġi l-moviment ħieles tal-kapital. B’referenza għal ċerti leġiżlazzjonijiet tat-taxxa, li kellhom l-effett li żammew lura kontribwenti li jgħixu fi Stat Membru milli jinvestu l-kapital tagħhom f’kumpaniji stabbiliti fi Stat Membru ieħor u li produċew ukoll effett restrittiv b’rabta ma’ kumpaniji stabbiliti fi Stati Membri oħra, fis-sens li jikkostitwixxu ostaklu għall-ġenerazzjoni tal-kapital tagħhom fl-Istat Membru kkonċernat, il-Qorti konsistentament qalet li dawn il-leġiżlazzjonijiet ma setgħux ikunu ġustifikati b’differenza oġġettiva f’sitwazzjoni ta’ dan it-tip li tiġġustifika differenza fit-trattament tat-taxxa, skont l-Artikolu 65(1)(a) TFUE (128).
(162)
Fi kwalunkwe każ, wieħed għandu jżomm f’moħħu li l-Artikolu 65(3) TFUE jgħid speċifikament li d-dispożizzjonijiet nazzjonali msemmija fl-Artikolu 65(1)(a) TFUE ma għandhomx jikkostitwixxu mezz ta’ diskriminazzjoni arbitrarja jew restrizzjoni moħbija fuq il-moviment ħieles tal-kapital u l-ħlas (129).
(163)
Fid-dawl ta’ dan, u b’mod partikolari minħabba l-fatt li m’hemm l-ebda ostaklu legali espliċitu f’uħud mill-pajjiżi barra mill-UE li għalihom tapplika l-iskema kkuntestata, il-Kummissjoni tqis li, fil-każ preżenti, l-akkwiżizzjonijiet tal-ishma domestiċi u l-akkwiżizzjonijiet tal-ishma fil-kumpaniji stabbiliti fi Stat Membru ieħor, u f’uħud mill-pajjiżi barra mill-UE fejn ma ġie identifikat l-ebda ostaklu legali espliċitu, huma, għar-raġunijiet imsemmija hawn fuq, f’sitwazzjoni oġġettivament komparabbli u ma hemmx raġunijiet ewlenija ta’ interess ġenerali li jistgħu jiġġustifikaw trattament differenti tal-kontribwenti fir-rigward tal-post fejn il-kapital tagħhom huwa investit.
E. Konklużjoni dwar il-klassifikazzjoni tal-miżura kkuntestata
(164)
Minħabba l-fatt li l-iskema tapplika kemm fl-UE (ara d-Deċiżjoni preċedenti) u għal numru ta’ sitwazzjonijiet barra mill-UE fejn ma ġie identifikat l-ebda ostaklu legali espliċitu, il-Kummissjoni tqis li l-miżura kkuntestata kollha kemm hi, u wkoll safejn tapplika għal akkwiżizzjonijiet barra mill-UE, tissodisfa l-kundizzjonijiet kollha stabbiliti mill-Artikolu 107(1) TFUE u għandha titqies bħala għajnuna mill-Istat.
(165)
Skont il-każistika tal-Qorti tal-Ġustizzja (130), il-Kummissjoni tixtieq issostni li l-iskop ta’ din id-Deċiżjoni mhuwiex li tistabbilixxi l-kundizzjonijiet li jagħmluha possibbli għall-Istat Membru kkonċernat li jevita l-klassifikazzjoni tal-miżura kkuntestata bħala għajnuna mill-Istat. Din il-kwistjoni kellha tkun diskussa mill-awtoritajiet Spanjoli u l-Kummissjoni, bħala parti min-notifika tal-iskema inkwistjoni qabel ma l-iskema ddaħħlet fis-seħħ.
F. Kompatibbiltà
(166)
Kif imsemmi fid-Deċiżjoni tal-ftuħ, il-Kummissjoni tqis li l-iskema tal-għajnuna inkwistjoni ma tikkwalifika għall-ebda waħda mill-eżenzjonijiet stabbiliti fl-Artikolu 107(2) u (3) TFUE.
(167)
Tul il-kors tal-proċedura, l-awtoritajiet Spanjoli u t-tletin parti interessata ppreżentaw l-argumenti tagħhom biex juru li d-derogi provduti fl-Artikolu 107(3)(c) TFUE japplikaw fil-każ inkwistjoni (131). Iż-żewġ partijiet qiesu li l-ebda waħda mid-dispożizzjonijiet tal-Artikolu 107(2) jew tal-Artikolu 107(3) TFUE ma kienu japplikaw f’dan il-każ.
(168)
Id-derogi fl-Artikolu 107(2) TFUE, li jikkonċernaw l-għajnuna ta’ natura soċjali mogħtija lill-konsumaturi individwali, għajnuna biex tagħmel tajjeb għad-dannu kkawżat minn diżastri naturali jew okkorrenzi eċċezzjonali u għajnuna mogħtija f’ċerti żoni tar-Repubblika Federali tal-Ġermanja, ma japplikawx f’dan il-każ.
(169)
Lanqas ma tapplika d-deroga provduta fl-Artikolu 107(3)(a), li tawtorizza l-għajnuna għall-promozzjoni tal-iżvilupp ekonomiku ta’ żoni fejn l-istandard tal-għajxien huwa baxx b’mod anormali jew fejn hemm sottoimpjieg serju għax il-miżura mhix kondizzjonali fuq it-twettiq ta’ xi tip ta’ attività f’reġjuni speċifiċi (132).
(170)
Bl-istess mod, il-miżura kkontestata adottata fl-2001 ma tistax titqies li tippromwovi t-twettiq ta’ proġett ta’ interess Ewropew komuni jew ir-rimedjar ta’ disturbanza serja fl-ekonomija ta’ Spanja, kif provdut fl-Artikolu 107(3)(b). Lanqas ma huwa l-iskop tagħha li tippromwovi l-kultura u l-konservazzjoni tal-wirt kulturali kif provdut fl-Artikolu 107(3)(d).
(171)
Finalment, il-miżura inkwistjoni għandha tiġi eżaminata fid-dawl tal-Artikolu 107(3)(c), li jipprovdi għall-awtorizzazzjoni tal-għajnuna biex tiffaċilita l-iżvilupp ta’ ċerti attivitajiet ekonomiċi jew ta’ ċerti żoni ekonomiċi, fejn tali għajnuna ma taffettwax b’mod negattiv il-kundizzjonijiet tal-kummerċ b’mod li jkun kuntrarju għall-interess komuni. F’dan ir-rigward, għandu l-ewwel jiġi nnotat li l-miżura inkwistjoni ma taqa’ taħt l-ebda wieħed jew waħda mill-oqsfa jew linji gwida li jiddefinixxu l-kundizzjonijiet għall-kunsiderazzjoni ta’ ċerti tipi ta’ għajnuna kompatibbli mas-suq komuni.
(172)
Fir-rigward tal-argumenti mressqa mill-awtoritajiet Spanjoli u mit-tletin parti interessata dwar il-Pjan ta’ Għajnuna mill-Istat tal-2005 (133), fejn dawn iqisu li ċerti miżuri jistgħu jkunu kompatibbli jekk essenzjalment jirrispondu għal nuqqas fis-suq, il-Kummissjoni tinnota li d-diffikultajiet ġenerali allegati fit-twettiq ta’ fużjonijiet transkonfinali ma jistgħux jitqiesu bħala nuqqas fis-suq.
(173)
Il-fatt li kumpanija speċifika tista’ ma tkunx kapaċi li twettaq ċertu proġett jew tranżazzjoni mingħajr għajnuna ma tfissirx neċessarjament li hemm nuqqas fis-suq. Ikun biss meta l-forzi tas-suq ma jkunux fihom infushom kapaċi li jilħqu riżultat effiċjenti - i.e. meta ma jsirx il-qligħ potenzjali kollu mit-tranżazzjoni - nistgħu ngħidu li jeżisti nuqqas fis-suq.
(174)
Il-Kummissjoni ma tikkontestax li l-ispejjeż involuti f’xi tranżazzjonijiet jistgħu jkunu verament ogħla minn dawk fi tranżazzjonijiet oħra. Madankollu, peress li dawn l-ispejjeż huma spejjeż reali li b’mod preċiż jirriflettu n-natura tal-proġetti kkunsidrati - i.e. spejjeż relatati mal-lokazzjoni ġeografika differenti tagħhom jew l-ambjent legali differenti li fihom iseħħu - huwa effiċjenti għall-kumpaniji li jqisu dawn l-ispejjeż b’mod sħiħ meta jieħdu d-deċiżjonijiet tagħhom. Għall-kuntrarju, ikun hemm riżultati ineffiċjenti jekk dawn l-ispejjeż reali jiġu injorati jew, fil-fatt, ikkompensati bl-għajnuna mill-istat. L-istess tip ta’ differenzi fl-ispejjeż reali jqumu wkoll meta mqabbla ma’ tranżazzjonijiet differenti fl-istess pajjiż kif ukoll meta jiġu mqabbla tranżazzjonijiet transkonfinali, u l-eżistenza ta’ dawn id-differenzi ma tfissirx li ser ikun hemm riżultati tas-suq ineffiċjenti.
(175)
L-eżempji provduti mill-awtoritajiet Spanjoli tal-allegati spejjeż miżjuda għat-twettiq ta’ tranżazzjonijiet internazzjonali mqabbla ma’ tranżazzjonijiet nazzjonali huma kolla relatati ma’ spejjeż reali fit-twettiq ta’ tranżazzjonijiet, li għandhom jiġu kkunsidrati b’mod sħiħ mill-parteċipanti fis-suq sabiex jiksbu riżultati effiċjenti.
(176)
Sabiex nuqqas fis-suq ikun preżenti, essenzjalment irid ikun hemm esternalitajiet (effetti mifruxa pożittivi) iġġenerati mit-tranżazzjonijiet jew informazzjoni sinjifikanti mhux kompluta jew asimettrika li twassal biex ma jitwettqux tranżazzjonijiet li mill-bqija huma effiċjenti. Filwaqt li dawn jistgħu jkunu, teoretikament, preżenti f’ċerti tranżazzjonijiet, kemm internazzjonali u nazzjonali (eż. fil-kuntest ta’ programmi tar-R&D konġunti), ma jistgħux jitqiesu li huma b’mod inerenti preżenti fit-tranżazzjonijiet internazzjonali kollha, u għaldaqstant lanqas fit-tranżazzjonijiet tat-tip inkwistjoni. F’dan ir-rigward, il-Kummissjoni tqis li l-allegazzjoni relatata man-nuqqasijiet fis-suq ma tistax tiġi aċċettata.
(177)
Barra minn hekk għandu jiġi mfakkar li, meta wieħed jevalwa jekk l-għajnuna tistax titqies li hija kompatibbli mas-suq komuni, il-Kummissjoni tibbilanċja l-impatt pożittiv tal-miżura biex jintlaħaq għan ta’ interess komuni kontra l-effetti sekondarji potenzjalment negattivi, bħal tfixkil tal-kummerċ u l-kompetizzjoni. Il-Pjan ta’ Azzjoni tal-Għajnuna mill-Istat, fuq il-bażi tal-prassi eżistenti, ifformalizza “test ta’ bilanċ” fuq tliet passi. L-ewwel żewġ passi jindirizzaw l-effetti pożittivi tal-għajnuna mill-Istat u t-tielet jindirizza l-effetti negattivi u l-ibbilanċjar riżultanti tal-effetti pożittivi u negattivi. It-test ta’ bilanċ huwa bbaat fuq tliet mistoqsijiet:
(a)
evalwazzjoni ta’ jekk l-għajnuna hix mmirata lejn għan speċifiku ta’ interess komuni (eż. tkabbir, impjiegi, koeżjoni, ambjent, sigurtà tal-enerġija));
(b)
evalwazzjoni ta’ jekk l-għajnuna hix iddisinjata tajjeb biex twassal l-għan tal-interess komuni, i.e. jekk l-għajnuna proposta tindirizzax in-nuqqas fis-suq jew xi għan ieħor. Għal din il-valutazzjoni, għandu jiġi vverifikat jekk:
(i)
l-għajnuna mill-Istat hix strument ta’ politika xieraq;
(ii)
hemmx effett ta’ inċentiv, jiġifieri, jekk l-għajnuna tibdilx l-imġiba tal-impriżi;
(iii)
il-miżura hix proporzjonali, i.e. jekk l-istess bidla fl-imġiba tistax tinkiseb b’inqas għajnuna;
(ċ)
evalwazzjoni ta’ jekk it-tfixkil tal-kompetizzjoni u l-effett fuq il-kummerċ humiex limitati, sabiex il-bilanċ ġenerali jkun pożittiv.
(178)
L-ewwel nett huwa meħtieġ li jiġi valutat jekk l-għan intiż mill-għajnuna jistax jitqies li huwa fl-interess komuni. Minkejja l-allegat għan tat-trawwim ta’ integrazzjoni ta’ suq wieħed, fil-każ preżenti l-għan intiż mill-għajnuna mhuwiex definit f’mod ċar għax imur lil hinn mill-integrazzjoni tas-suq, billi jippromwovi l-espansjoni ta’ kumpaniji Spanjoli b’mod partikolari fis-suq Ewropew.
(179)
It-tieni pass jirrikjedi valutazzjoni dwar jekk l-għajnuna ġietx iddisinjata b’mod xieraq biex jintlaħaq l-għan speċifiku tal-interess komuni. Iżjed preċiżament, l-għajnuna mill-Istat għandha tibdel l-imġiba ta’ impriża benefiċjarja b’mod li tinvolvi ruħha f’attivitajiet li jikkontribwixxu biex jintlaħaq l-għan tal-interess komuni, li ma twettaqx mingħajr l-għajnuna jew li kienet twettaq b’mod limitat jew differenti. L-awtoritajiet Spanjoli u t-tletin parti interessata ma ppreżentaw l-ebda argumenti speċifiċi li juru l-probabbiltà li dan l-effett ta’ inċentiv għandu jiġi prodott.
(180)
It-tielet mistoqsija tindirizza l-effetti negattivi tal-għajnuna mill-Istat. Anke jekk tkun iddisinjata tajjeb biex tindirizza għan ta’ interess komuni, l-għajnuna mogħtija lil impriża partikolari jew settur ekonomiku tista’ twassal għal tfixkil serju ta’ kompetizzjoni u kummerċ bejn l-Istati Membri. F’dan ir-rigward, it-tletin parti interessata jqisu li l-iskema tal-għajnuna ma għandhiex impatt fuq is-sitwazzjoni kompetittiva tal-kumpaniji responsabbli għat-taxxa korporattiva fi Spanja, għax l-effett finanzjarju tal-Artikolu 12(5) ikun negliġibbli. Madankollu, kif diġà indikat hawn fuq fil-paragrafi 126 et seq., hemm indikazzjonijiet serji li l-effett tal-Artikolu 12(5) assolutament mhuwiex negliġibbli. Barra minn hekk, peress li l-iskema tal-għajnuna hija applikabbli biss għal tranżazzjonijiet barranin, b’mod ċar għandha l-effett li tiffoka fuq it-tfixkil tal-kompetizzjoni fi swieq barranin.
(181)
L-aħħar pass fl-analiżi tal-kompatibilità huwa li jiġi evalwat jekk l-effetti pożittivi tal-għajnuna, jekk hemm, humiex iżjed mill-effetti negattivi. Kif indikat hawn fuq, f’dan il-każ, l-awtoritajiet Spanjoli u t-tletin parti interessata ma wrewx l-eżistenza ta’ għan speċifiku li jwassal għal effetti pożittivi ċari. Huma jqisu, f’termini ġenerali, li l-Artikolu 12(5) TRLIS jilħaq l-għan tal-Unjoni tal-promozzjoni ta’ tranżazzjonijiet transkonfinali, mingħajr ma jagħmlu evalwazzjoni tal-effetti negattivi potenzjali u attwali tal-miżura kkuntestata. Fi kwalunkwe każ, anke jekk wieħed jassumi li l-effett pożittiv tal-miżura huwa li tippromwovi t-tranżazzjonijiet transkonfinali billi telimina l-ostakli f’tali tranżazzjonijiet, il-Kummissjoni tqis li l-effetti pożittivi mhumiex iżjed mill-effetti negattivi tagħha, partikolarment għax l-ambitu tal-miżura huwa impreċiż u mhux diskriminatorju.
(182)
B’konklużjoni, il-Kummissjoni tqis li, fir-rigward tal-analiżi skont l-Artikolu 107(3)(c) TFUE b’mod partikolari, il-vantaġġi tat-taxxa mogħtija taħt il-miżura kkuntestata mhumiex relatati mal-investiment, il-ħolqien ta’ impjiegi jew proġetti speċifiċi. Huma sempliċiment jeżentaw l-impriżi kkonċernati mit-tariffi normalment dovuti minn dawk l-impriżi u għaldaqstant għandhom jitqiesu bħala għajnuna operattiva. Bħala regola ġenerali, l-għajnuna operattiva ma taqax taħt l-ambitu tal-Artikolu 107(3)(c) TFUE għax tfixkel il-kompetizzjoni fis-setturi li fihom tingħata u fl-istess ħin mhijiex kapaċi, min-natura tagħha stess, li tikseb kwalunkwe mill-għanijiet stabbiliti f’dik id-dispożizzjoni (134). Skont il-prassi standard tal-Kummissjoni, tali għajnuna ma tistax titqies li hija kompatibbli mas-suq intern, għax la tiffaċilita l-iżvilupp ta’ kwalunkwe attività jew oqsma ekonomiċi u lanqas ma hija limitata fiż-żmien, digressiva jew proporzjonali ma’ dak li huwa meħtieġ biex jiġi rrimedjat n-nuqqas ekonomiku speċifiku fl-oqsma kkonċernati. Ir-riżultat tat-“test ta’ bilanċ” jikkonferma din l-analiżi.
(183)
Fid-dawl ta’ dan, irid jiġi konkluż li l-iskema tal-għajnuna inkwistjoni, sa fejn tapplika għall-akkwiżizzjonijiet ekstra-Komunitarji, hija inkompatibbli mas-suq intern.
G. Irkupru
(184)
Il-miżura kkuntestata ġiet implimentata mingħajr ma ġiet notifikata bil-quddiem lill-Kummissjoni skont l-Artikolu 108(3) TFUE. Għaldaqstant, il-miżura tikkostitwixxi għajnuna illegali.
(185)
Meta għajnuna mill-Istat mogħtija b’mod illegali tinsab li hi inkompatibbli mas-suq intern, il-konsegwenza ta’ tali sejba hija li l-għajnuna għandha tiġi rkuprata mir-reċipjenti skont l-Artikolu 14 tar-Regolament tal-Kunsill (KE) Nru 659/1999 tat-22 ta’ Marzu 1999 li jistabbilixxi regoli dettaljati għall-applikazzjoni tal-Artikolu 93 tat-Trattat KE (135). Permezz tal-irkupru tal-għajnuna, il-pożizzjoni kompetittiva li kienet teżisti qabel ma ngħatat tiġi restawrata safejn huwa possibbli. L-ebda argument imressaq mill-awtoritajiet Spanjoli jew mit-tletin parti interessata ma jiġġustifika tbegħid ġenerali minn dan il-prinċipju bażiku.
(186)
Madankollu, l-Artikolu 14(1) tar-Regolament (KE) Nru 659/1999 jipprovdi li “il-Kummissjoni ma għandhiex teħtieġ fl-irkupru tal-għajnuna jekk dan ikun kuntrarju għal prinċipju ġenerali tal-liġi tal-Komunità”. Il-każistika tal-Qorti tal-Ġustizzja u l-prassi tal-Kummissjoni stabbilixxew li ordni għall-irkupru tal-għajnuna jikser prinċipju ġenerali tal-liġi tal-Komunità fejn, b’konsegwenza tal-azzjonijiet tal-Kummissjoni, il-benefiċjarju ta’ miżura għandu aspettattivi leġittimi li l-għajnuna tkun ingħatat skont il-liġi tal-Komunità (136).
(187)
Fis-sentenza tagħha fil-każ Forum 187 (137), il-Qorti tal-Ġustizzja qalet li “id-dritt li wieħed joqgħod fuq il-prinċipju tal-protezzjoni tal-aspettattivi leġittimi jestendi għal kwalunkwe persuna f’sitwazzjoni fejn awtorità tal-Komunità tkun ikkawżatlu li jkollu aspettattivi li huma ġustifikati. Madankollu, persuna ma tistax tinvoka l-ksur tal-prinċipju sakemm ma tkunx ingħatat ċertezzi preċiżi mill-amministrazzjoni. B’mod simili, jekk operatur ekonomiku prudenti u attent seta’ jipprevedi l-adozzjoni ta’ miżura tal-Komunità li aktarx li tolqotlu l-interessi tiegħu, ma jistax jinvoka dak il-prinċipju jekk il-miżura hija adottata…”.
(188)
L-awtoritajiet Spanjoli u t-tletin parti interessata essenzjalment invokaw l-eżistenza tal-aspettattivi leġittimi bbażati, l-ewwel nett, fuq ċerti risposti tal-Kummissjoni għal mistoqsijiet parlamentari bil-miktub, u t-tieni nett, fuq l-allegata similarità tal-iskema ta’ għajnuna ma’ miżuri preċedenti li ġew iddikjarati kompatibbli mill-Kummissjoni. It-tielet nett, l-awtoritajiet Spanjoli u t-tletin parti interessata jqisu li l-prinċipju tal-aspettattivi leġittimi jimplika li l-Kummissjoni la tista’ titlob għall-irkupru tat-tnaqqis li twettaq diġà u lanqas tat-tnaqqis kollu li għadu dovut, sal-perjodu ta’ 20 sena stabbilit mit-TRLIS.
(189)
Fir-rigward tal-allegata similarità tal-iskema tal-għajnuna għal miżuri oħra, li ġew ikkunsidrati li ma jikkostitwixxux għajnuna mill-istat, il-Kummissjoni tqis li l-iskema tal-għajnuna hija sostanzjalment differenti mill-miżuri evalwati mill-Kummissjoni fid-Deċiżjoni tagħha tal-1984 dwar iċ-ċentri tal-koordinazzjoni Belġjani. (138). Il-miżura kkuntestata għandha ambitu differenti għax ma tikkonċernax attivitajiet fi grupp, bħal fil-każ taċ-ċentri tal-koordinazzjoni Belġjani. Barra minn hekk, il-miżura kkuntestata għandha struttura differenti, li tagħmilha selettiva, notevolment għax tapplika biss għal tranżazzjonijiet konnessi ma’ pajjiżi barranin.
(190)
Fir-rigward tal-impatt tad-dikjarazzjonijiet tal-Kummissjoni dwar l-aspettattivi leġittimi tal-benefiċjarji, il-Kummissjoni tqis li għandha ssir distinzjoni bejn iż-żewġ perjodi: (a) il-perjodu li jibda mid-dħul fis-seħħ tal-miżura fl-1 ta’ Jannar 2002 sad-data tal-pubblikazzjoni tad-Deċiżjoni tal-ftuħ f’Il-Ġurnal Uffiċjali tal-Unjoni Ewropea tal-21 ta’ Diċembru 2007; u (b) il-perjodu wara l-pubblikazzjoni tad-Deċiżjoni tal-ftuħ f’Il-Ġurnal Uffiċjali tal-Unjoni Ewropea.
(191)
B’referenza għall-ewwel perjodu, il-Kummissjoni tirrikonoxxi t-tweġibiet tagħha għall-mistoqsijiet parlamentari mis-Sur Erik Mejier u s-Sra Sharon Bowles dwar in-natura possibbli tal-għajnuna mill-Istat tal-miżura inkwistjoni. Iżjed preċiżament, b’risposta għall-mistoqsija parlamentari mis-Sur Erik Meijer MEP, fid-19 ta’ Jannar 2006, Kummissarju wieġeb għan-nom tal-Kummissjoni kif ġej: “Il-Kummissjoni ma tistax tikkonferma jekk l-offerti għoljin mill-kumpaniji Spanjoli humiex dovuti għall-fatt li l-leġiżlazzjoni tat-taxxa Spanjola tippermetti lill-impriżi li jiddepprezzaw l-avvjament iżjed malajr mill-kontropartijiet Franċiżi jew Taljani tagħhom. Il-Kummissjoni tista’ tikkonferma, madankollu, li dawn il-leġiżlazzjonijiet nazzjonali ma jaqgħux taħt l-ambitu tal-applikazzjoni tar-regoli tal-għajnuna mill-Istat, għax iżjed jikkostitwixxu regoli tad-deprezzament ġenerali applikabbli għall-impriżi kollha fi Spanja” (139). Fis-17 ta’ Frar 2006, bħala tweġiba għall-mistoqsija parlamentari imposta mis-Sra Sharon Bowles MEP, wieġeb Kummissarju, għan-nom tal-Kummissjoni, kif ġej: “Skont l-informazzjoni li għandha preżentament fil-pussess tagħha, madankollu l-Kummissjoni hija tal-fehma li r-regoli (tat-taxxa) Spanjoli relatati mad-deprezzament tal-‘avvjament’ huma applikabbli għall-impriżi kollha fi Spanja b’mod indipendenti mid-daqsijiet, is-setturi, il-forom legali tagħhom jew jekk ikunu proprjetà privata jew pubblika għax jikkostitwixxu regoli ta’ deprezzament ġenerali. Għaldaqstant, ma jidhrux li jaqgħu taħt l-ambitu tal-applikazzjoni tar-regoli tal-għajnuna mill-Istat” (140).
(192)
B’dawn id-dikjarazzjonijiet lill-Parlament Ewropew, il-Kummissjoni provdiet ċertezzi speċifiċi, mhux kondizzjonali u konsistenti ta’ tali natura li l-benefiċjarji tal-miżura inkwistjoni kellhom tamiet ġustifikati li l-iskema tal-amortizzazzjoni tal-avvjament kienet legali, fis-sens li ma kinitx taqa’ fl-ambitu tar-regoli tal-għajnuna mill-Istat, (141) u li kwalunkwe vantaġġi derivati minnha ma setgħux, għaldaqstant, ikunu soġġetti għal proċeduri ta’ rkupru sussegwenti. Għalkemm dawn id-dikjarazzjonijiet ma jammontawx għal deċiżjoni formali tal-Kummissjoni li tistabbilixxi li l-iskema tal-amortizzazzjoni ma kinitx tikkostitwixxi għajnuna mill-Istat, l-effett tagħhom kien ekwivalenti mill-aspett tal-ħolqien ta’ aspetattiva leġittima, b’mod speċjali minħabba l-fatt li l-proċeduri applikabbli li jiżguraw ir-rispett tal-prinċipju tal-kolleġjalità kienu ġew segwiti f’dan il-każ. Peress li l-kunċett ta’ għajnuna mill-Istat huwa oġġettiv (142) u l-Kummissjoni ma għandhiex setgħa diskrezzjonarja fir-rigward tal-interpretazzoni tagħha - għall-kuntrarju ta’ dak li jiġri meta tiġi evalwata l-kompatibbiltà - kwalunkwe dikjarazzjoni preċiża u inkondizzjonali għan-nom tal-Kummissjoni li jkollha l-effett li miżura nazzjonali ma għandhiex titqies li hija għajnuna mill-Istat għandha naturalment tinftiehem li tfisser li l-miżura “mhux għajnuna” mill-bidu (i.e. anke qabel id-dikjarazzjoni inkwistjoni). Kwalunkwe impriża li qabel ma kinitx ċerta dwar jekk fil-futur kinitx ser tkun kapaċi, skont ir-regoli tal-għajnuna mill-Istat, tirkupra l-vantaġġi li kienet kisbet taħt l-iskema tal-amortizzazzjoni tal-avvjament li joħorġu mit-tranżazzjonijiet li tkun daħlet fihom qabel d-dikjarazzjonijiet tal-Kummissjoni setet tistabbilixxi li din l-inċertezza ma kellhiex bażi, għax ma setetx tkun mistennija li turi diliġenza akbar mill-Kummissjoni f’dan ir-rigward. F’dawn iċ-ċirkostanzi speċifiċi, u meta wieħed iżomm f’moħħu li l-liġi tal-Komunità ma titlobx id-dimostrazzjoni ta’ konnessjoni każwali bejn l-assigurazzjonijiet mogħtija minn istituzzjoni tal-Komunità u l-imġiba minn ċittadini jew impriżi li magħhom huma relatati dawn l-assigurazzjonijiet, (143) kwalunkwe imprenditur diliġenti seta’ raġonevolment jistenna li l-Kummissjoni sussegwentament ma kienet ser timponi l-ebda rkupru (144) fir-rigward ta’ miżuri li hija stess kienet ikklassifikat qabel, f’dikjarazzjoni lil istituzzjoni oħra tal-Komunità, bħala li ma jikkostitwixxux għajnuna, irrispettivament minn meta kienet ġiet konkluża t-tranżazzjoni li tibbenefika mill-miżura tal-għajnuna.
(193)
Għaldaqstant, il-Kummissjoni tikkonkludi li l-benefiċjarji tal-miżura kkontestata kellhom aspettattiva leġittima li l-għajnuna ma kinitx ser tiġi rkuprata u għaldaqstant mhijiex titlob irkupru tal-għajnuna fiskali mogħtija lil dawk il-benefiċjarji fil-kuntest ta’ kwalunkwe ishma miżmuma minn kumpanija akkwirenti Spanjola, direttament jew indirettament f’kumpanija barranija qabel id-data tal-pubblikazzjoni (145) f’Il-Ġurnal Uffiċjali tal-Unjoni Ewropea tad-Deċiżjoni tal-Kummissjoni biex tibda l-proċedura tal-investigazzjoni formali skont l-Artikolu 108(2) TFUE, li setgħet imbagħad tibbenefika mill-miżura kkuntestata.
(194)
Barra minn dawn il-kunsiderazzjonijiet, li huma identiċi għal dawk espressi fid-Deċiżjoni preċedenti, il-Kummissjoni hija tal-opinjoni li għandhom jiġu kkunsidrati serje ta’ fatturi addizzjonali.
(195)
Skont il-paragrafu 117 tad-Deċiżjoni preċedenti, għalkemm il-Kummissjoni qieset li l-awtoritajiet Spanjoli u t-tletin parti interessata kienu taw evidenza insuffiċjenti biex jiġġustifikaw it-trattament tat-taxxa differenti ta’ tranżazzjonijiet ta’ ishma Spanjoli u tranżazzjonijiet bejn kumpaniji stabbiliti fl-Unjoni Ewropea, il-Kummissjoni ddikjarat li ma setgħetx “a priori teskludi kompletament din id-differenzjazzjoni fir-rigward ta’ tranżazzjonijiet li jikkonċernaw pajjiżi terzi. Fil-fatt, barra mill-Komunità, ostakli legali għal kombinamenti tan-negozju transkonfinali jistgħu jibqgħu jeżistu, li jpoġġi t-tranżazzjonijiet transkonfinali f’sitwazzjoni legali u fattwali differenti minn tranżazzjonijiet intra-Komunitarji. B’riżultat ta’ dan, akkwiżizzjonijiet ekstra-Komunitarji li setgħu jwasslu għall-amortizzazzjoni tat-taxxa ta’ avvjament - bħal fil-każ ta’ minorità ta’ ishma - jistgħu jiġu esklużi minn dan il-vantaġġ tat-taxxa minħabba li huwa impossibbli li wieħed iwettaq kombinamenti tan-negozju. L-amortizzazzjoni tal-avvjament finanzjarju għal dawn it-tranżazzjonijiet, li jaqgħu barra mill-qafas fattwali u legali tal-Komunità, jistgħu jkunu meħtieġa biex jiżguraw in-newtralità tat-taxxa.” Il-Kummissjoni kkonkludiet l-analiżi tagħha billi ddikjarat fil-paragrafu 119 tad-Deċiżjoni preċedenti, li ilha disponibbli fuq il-websajt tal-Kummissjoni mill-bidu ta’ Jannar 2010, li “F’dan il-kuntest, il-Kummissjoni żżomm il-proċedura, kif mibdija mid-Deċiżjoni tal-ftuħ tal-10 ta’ Ottubru 2007, miftuħa għal akkwiżizzjonijiet ekstra-Komunitarji fid-dawl ta’ elementi ġodda li l-awtoritajiet Spanjoli kkommettew ruħhom li jipprovdu fir-rigward tal-ostakli għal fużjonijiet transkonfinali ekstra-Komunitarji. Il-proċedura kif mibdija fl-10 ta’ Ottubru 2007 għalhekk għadha għaddejja għal akkwiżizzjonijiet ekstra-Komunitarji”.
(196)
Fil-paragrafi 115 sa 119 tad-Deċiżjoni preċedenti, il-Kummissjoni indikat li jista’ jkun hemm differenzjazzjoni bejn tranżazzjonijiet ta’ akkwiżizzjoni li seħħew fl-UE u dawk li jseħħu barra mill-UE. B’mod partikolari, il-Kummissjoni osservat li “ostakli legali għal kombinamenti tan-negozju transkonfinali jistgħu jippersistu, li jpoġġi tranżazzjonijiet transkonfinali f’sitwazzjoni legali u fattwali differenti minn tranżazzjonijiet intra-Komunitarji”. Ir-referenzi għall-kriterji ta’ “ostakli legali” u “maġġoranza ta’ ishma” huma partikolarment rilevanti f’dawk iċ-ċirkostanzi speċifiċi.
(197)
Fid-dawl ta’ dawn il-fatturi speċifiċi u karatteristiċi ta’ dan il-każ, il-Kummissjoni hija tal-opinjoni li d-dikjarazzjoni fil-paragrafu 117 tad-Deċiżjoni preċedenti setgħu wasslu biex iqajmu aspettattivi leġittimi fir-rigward tal-applikazzjoni tal-iskema ta’ għajnuna kkuntestata għal tranżazzjonijiet minn kumpaniji Spanjoli f’dawk il-pajjiżi terzi fejn hemm “ostakli legali” espliċiti għal kombinamenti tan-negozju transkonfinali u fejn “maġġoranza ta’ ishma” tkun ġiet akkwiżita mill-kumpanija Spanjoli kkonċernata, irrispettivament mid-data meta tkun seħħet it-tranżazzjoni qabel l-adozzjoni ta’ din id-Deċiżjoni.
(198)
Fuq il-bażi tal-informazzjoni ppreżentata mill-awtoritajiet Spanjoli fir-rapporti, u mingħajr preġudizzju għall-klassifikazzjoni tal-iskema kkuntestata bħala għajnuna mill-Istat u l-applikazzjoni tagħha għal tranżazzjonijiet individwali għar-raġunijiet spjegati fil-paragrafu 107, il-Kummissjoni tinnota li, fost il-pajjiżi analizzati, il-leġiżlazzjoni fis-seħħ fi tnejn minnhom, i.e. l-Indja u ċ-Ċina, tippreżenta ostakli legali espliċiti għal kombinamenti tan-negozju transkonfinali.
(199)
Fid-dawl tar-riżultati ppreżentati fil-paragrafi 119 u 120, il-Kummissjoni tikkonkludi li, għal tranżazzjonijiet li jirrelataw ma’ dawk iż-żewġ pajjiżi, il-benefiċjarji tal-miżura kkuntestata li jkunu akkwistaw maġġoranza ta’ ishma jista’ jkollhom aspettattiva leġittima li l-għajnuna ma tkunx irkuprata.
(200)
L-istess trattament japplika għal dawk il-benefiċjarji li wettqu tranżazzjoni f’pajjiżi terzi oħra, li jkunu akkwistaw maġġoranza ta’ ishma u li jistgħu jipprovdu evidenza suffiċjenti biex juru l-eżistenza ta’ ostaklu legali espliċitu, fis-sens ta’ din id-Deċiżjoni, fil-leġiżlazzjoni ta’ dak il-pajjiż terz. Għall-pajiżi msemmija fir-rapporti, il-Kummissjoni ser tqis li, fuq il-bażi tal-informazzjoni mogħtija mill-awtoritajiet Spanjoli, ma kienx possibbli li jiġu identifikati tali ostakli, imma hija lesta li tkompli teżamina evidenza rilevanti.
(201)
Għall-benefiċjarji li jgawdu aspettattivi leġittimi kemm fuq il-bażi tad-dikjarazzjonijiet tal-Kummissjoni lill-Membri tal-Parlament Ewropew u kemm fuq il-bażi tad-Deċiżjoni preċedenti, il-Kummissjoni tqis ukoll li dawk il-benefiċjarji kollha għandhom ikomplu jgawdu mill-benefiċċji tal-miżura kkuntestata sat-tmiem tal-perjodu tal-amortizzazzjoni stabbilit mill-miżura. Il-Kummissjoni tirrikonoxxi li l-operazzjonijiet kienu ppjanati u l-investimenti saru fl-aspettattiva raġonevoli u leġittima ta’ ċertu grad ta’ kontinwità fil-kundizzjonijiet ekonomiċi, inkluż il-miżura kkuntestata. Għalhekk, skont il-każistika preċedenti tal-Qorti tal-Ġustizzja u l-prassi tal-Kummissjoni (146), fin-nuqqas ta’ interess pubbliku ewlieni (147), il-Kummissjoni tqis li l-benefiċjarji għandhom jitħallew igawdu l-benefiċċji tal-miżura kkuntestata fuq il-perjodu tal-amortizzazzjoni sħiħ provdut bl-Artikolu 12(5) TRLIS.
(202)
Barra minn hekk, il-Kummissjoni tqis li perjodu ta’ tranżizzjoni raġonevoli għandu jiġi previst għal kumpaniji li diġà qed igawdu aspettattivi leġittimi li kienu ġew akkwistati minn qabel, fi prospettiva fuq perjodu taż-żmien twil, drittijiet f’kumpaniji barranin u li ma kinux żammew dawn id-drittijiet għal perjodu mhux interrott ta’ mill-inqas sena fid-data tal-pubblikazzjoni tad-Deċiżjoni tal-ftuħ (aspettattivi leġittimi li ġejjin mid-dikjarazzjonijiet tal-Kummissjoni lil Membri tal-Parlament Ewropew) jew fid-data tal-publikazzjoni ta’ din id-Deċiżjoni (aspettattivi leġittimi li ġejjin mid-Deċiżjoni preċedenti). Il-Kummissjoni għaldaqstant tqis li l-kumpaniji li laħqu il-kundizzjonijiet rilevanti kollha tal-Artikolu 12(5) TRLIS sal-21 ta’ Diċembru 2007, jew rispettivament sad-data tal-publikazzjoni ta’ din id-Deċiżjoni f’Il-Ġurnal Uffiċjlil tal-Unjoni Ewropea, apparti mill-kundizzjoni li jkollhom l-ishma għal perjodu mhux interrott ta’ mill-inqas sena, għandhom jibbenefikaw ukoll minn aspettattivi leġittimi, jekk kellhom dawn id-drittijiet għal perjodu mhux interrott ta’ mill-inqas sena sal-21 ta’ Diċembru 2008, jew rispettivament sena wara l-publikazzjoni ta’ din id-Deċiżjoni.
(203)
Min-naħa l-oħra, fil-każijiet fejn il-kumpanija akkwirenti Spanjola ma jkollhiex aspettattivi leġittimi, kwalunkwe għajnuna inkompatibbli għandha tiġi rkuprata minn dan il-benefiċjarju sakemm, l-ewwel nett, il-kumpanija akkwirenti Spanjola ma tkunx daħlet f’obbligu irrevokabbli biex iżżomm dawn id-drittijiet qabel il-21 ta’ Diċembru 2007 (aspettattivi leġittimi li ġejjin mid-dikjarazzjonijiet tal-Kummissjoni lil Membri tal-Parlament Ewropew) jew qabel id-data tal-publikazzjoni ta’ din id-Deċiżjoni (aspettattivi leġittimi li ġejjin mid-Deċiżjoni preċedenti) u, it-tieni nett, il-kuntratt kien fih kundizzjoni sospensiva konnessa mal-fatt li l-operazzjoni inkwistjoni hija soġġetta għall-approvazzjoni mandatorja ta’ awtorità regolatorja u, it-tielet nett, l-operazzjoni kienet ġiet notifikata qabel il-21 ta’ Diċembru 2007 (aspettattivi leġittimi li ġejjin mid-dikjarazzjonijiet tal-Kummissjoni lil Membri tal-Parlament Ewropew) jew qabel id-data tal-publikazzjoni ta’ din id-Deċiżjoni (aspettattivi leġittimi li ġejjin mid-Deċiżjoni preċedenti).
(204)
Il-Kummissjoni tqis ukoll li l-miżura kkuntestata ma tikkostitwix għajnuna jekk, fil-ħin li l-benefiċjarji tagħha gawdew il-vantaġġi tagħha, il-kundizzjonijiet kollha stabbiliti mil-leġiżlazzjoni adottati skont l-Artikolu 2 tar-Regolament tal-Kunsill (KE) Nru 994/98 (148), li kien japplika fil-ħin li ntuża t-tnaqqis tat-taxxa, kienu sodisfatti.
(205)
Fid-dawl ta’ dawn il-kunsiderazzjonijiet u kif diġà evidenzjat fid-Deċiżjoni preċedenti, f’sena partikolari, għal benefiċjarju partikolari, l-ammont preċiż tal-għajnuna jikkorrispondi mal-valur nett skontat tat-tnaqqis fil-piż tat-taxxa mogħti mill-amortizzazzjoni skont l-Artikolu 12(5) TRLIS. Għaldaqstant dan huwa kontinġenti fuq ir-rata tat-taxxa tal-kumpanija fis-snin ikkonċernati u fuq ir-rata tal-interessi skontata applikabbli.
(206)
Għal sena partikolari u għal benefiċjarju partikolari, il-valur nominali tal-għajnuna jikkorrispondi mat-tnaqqis fit-taxxa mogħti bl-applikazzjoni tal-Artikolu 12(5) TRLIS għal drittijiet f’kumpaniji barranin li ma jissodisfawx il-kundizzjonijiet deskritti fil-paragrafi preċedenti.
(207)
Il-valur skontat huwa kkalkulat bl-applikazzjoni tar-rata tal-interess għall-valur nominali, skont il-Kapitolu V tar-Regolament tal-Kummissjoni (KE) Nru 794/2004 (149), kif emendat bir-Regolament tal-Kummissjoni (KE) Nru 271/2008 (150).
(208)
Meta jiġi kkalkulat il-piż tat-taxxa tal-benefiċjarji fin-nuqqas ta’ miżura tal-għajnuna illegali, l-awtoritajiet Spanjoli għandhom jibbażaw lilhom infushom fuq it-tranżazzjonijiet li jkunu twettqu fil-perjodu ta’ qabel il-pubblikazzjoni tad-Deċiżjoni tal-ftuħ ta’ proċedura f’Il-Ġurnal Uffiċjal tal-Unjoni Ewropeai (aspettattivi leġittimi li ġejjin mid-dikjarazzjonijiet tal-Kummissjoni lil Membri tal-Parlament Ewropew) jew qabel id-data tal-publikazzjoni ta’ din id-Deċiżjoni (aspettattivi leġittimi li ġejjin mid-Deċiżjoni preċedenti), kif indikat hawn fuq. Mhuwiex possibbli li jiġi argumentat li, kieku dawn il-vantaġġi illegali ma kinux jeżistu, il-benefiċjarji kienu jistrutturaw it-tranżazzjonijiet tagħhom b’mod differenti sabiex jitnaqqas il-piż tat-taxxa tagħhom. Kif indikat b’mod ċar mill-Qorti tal-Ġustizzja fis-sentenza Unicredito (151), dawn il-kunsiderazzjonijiet ipotetiċi ma jistgħux jiġu kkunsidrati għall-finijiet tal-kalkolu tal-għajnuna.
VIII. KONKLUŻJONI
(209)
Il-Kummissjoni għandha tqis li, fid-dawl tal-każistika hawn fuq imsemmija u l-fatturi speċifiċi tal-każ, l-Artikolu 12(5) TRLIS jikkostitiwixxi skema ta’ għajnuna mill-Istat fis-sens tal-Artikolu 107(1) TFUE, anke sal-livell li dan japplika għal akkwiżizzjonijiet ekstra-Komunitarji. Il-Kummissjoni tqis ukoll li l-miżura kkuntestata, wara li ġiet implimentata bi ksur tal-Artikolu 108(3) TFUE, kienet tikkostitwixxi skema ta’ għajnuna illegali safejn tapplika għal akkwiżizzjonijiet intra-Komunitarji.
(210)
Madankollu, minħabba l-preżenza tal-aspettattivi leġittimi sad-data tal-pubblikazzjoni tad-Deċiżjoni tal-ftuħ, il-Kummissjoni taċċetta li l-implimentazzjoni tista’ tkompli matul il-perjodu kollu tal-amortizzazzjoni stabbilit mill-iskema tal-għajnuna u eċċezzjonalment tirrinunzja għall-irkupru ta’ kwalunkwe benefiċċji tat-taxxa derivanti mill-applikazzjoni tal-iskema tal-għajnuna għal ishma miżmuma direttament jew indirettament minn kumpanija akkwirenti Spanjola f’kumpanija barranija qabel id-data tal-pubblikazzjoni f’Il-Ġurnal Uffiċjali tal-Unjoni Ewropea tad-Deċiżjoni tal-Kummissjoni li tibda proċedura tal-investigazzjoni formali skont l-Artikolu 108(2), ħlief meta, l-ewwel nett, il-kumpanija akkwirenti Spanjola ma tkunx daħlet f’obbligu irrevokabbli qabel il-21 ta’ Diċembru 2007, biex iżżomm dawn id-drittijiet u, it-tieni nett, il-kuntratt kien fih kundizzjoni sospensiva konnessa mal-fatt li l-operazzjoni inkwistjoni hija soġġetta għall-approvazzjoni mandatorja ta’ awtorità regolatorja u, it-tielet nett, l-operazzjoni kienet ġiet notifikata qabel il-21 ta’ Diċembru 2007. Barra minn dan, il-Kummissjoni għandha tirrinunzja għall-irkupru u taċċetta li l-implimentazzjoni tista’ tkompli matul il-perjodu kollu tal-amortizzazzjoni stabbilit mill-iskema tal-għajnuna wkoll għal kull vantaġġ tat-taxxa li jiġi mill-applikazzjoni tal-iskema tal-għajnuna għal tranżazzjonijiet ta’ maġġoranza ta’ ishma li jkunu saru qabel il-publikazzjoni ta’ din id-Deċiżjoni li jirrelataw għal pajjiżi terzi fejn il-preżenza ta’ ostakli legali espliċiti għal kombinamenti transkonfinali hija ġustifikata skont il-prinċipji stabbiliti f’din id-Deċiżjoni,
ADOTTAT DIN ID-DEĊIŻJONI:
Artikolu 1
1. L-iskema tal-għajnuna implimentata minn Spanja skont l-Artikolu 12(5) tad-Digriet Irjali Leġiżlattiv Nru 4/2004 tal-5 ta’ Marzu 2004, li tikkonsolida l-emendi magħmula fl-Att Spanjol dwar it-Taxxa Korporattiva, imdaħħla fis-seħħ illegalment mir-Renju Spanjol bi ksur tal-Artikolu 108(3) tat-Trattat dwar il-Funzjonament tal-Unjoni Ewropea, mhijiex kompatibbli mas-suq intern fir-rigward tal-għajnuna mogħtija lill-benefiċjarji fir-rigward tal-akkwiżizzjonijiet minn barra l-Unjoni.
2. Minkejja dan, it-tnaqqis fit-taxxa li jgawdu l-benefiċjarji fir-rigward tal-akkwiżizzjonijiet minn barra l-Unjoni, permezz tal-Artikolu 12(5) TRLIS, li huma relatati ma’ drittijiet miżmuma direttament jew indirettament f’kumpaniji barranin li jilħqu l-kundizzjonijiet rilevanti tal-iskema tal-għajnuna sal-21 ta’ Diċembru 2007, apparti mill-kundizzjoni li jżommu l-ishma tagħhom għal perjodu mhux interrott ta’ mill-inqas sena, jista’ jibqa’ japplika għall-perjodu sħiħ tal-amortizzazzjoni stabbilit mill-iskema tal-għajnuna.
3. It-tnaqqis fit-taxxa li jgawdu l-benefiċjarji skont l-Artikolu 12(5) TRLIS fir-rigward tal-akkwiżizzjonijiet minn barra l-Unjoni li huma relatati ma’ obbligu irrevokabbli li jkunu daħlu fih qabel il-21 ta’ December 2007 li jżommu dawn id-drittijiet meta l-kuntratt ikun fih kundizzjoni sospensiva konnessa mal-fatt li l-operazzjoni inkwistjoni hija soġġetta għall-approvazzjoni mandatarja ta’ awtorità regolatorja u l-operazzjoni tkun ġiet notifikata qabel il-21 ta’ Diċembru 2007, jista’ jibqa’ japplika għall-perjodu sħiħ tal-amortizzazzjoni stabbilit mill-iskema tal-għajnuna għal dawk id-drittijiet miżmuma sa mid-data meta l-kundizzjoni sospensiva ma tkunx għadha tgħodd.
4. Barra minn dan, it-tnaqqis fit-taxxa li jgawdu l-benefiċjarji taħt l-Artikolu 12(5) TRLIS fir-rigward tal-akkwiżizzjonijiet minn barra l-Unjoni mwettqa sad-data tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea, li huma relatati ma’ maġġoranza ta’ ishma li huma miżmuma direttament jew indirettament f’kumpaniji barranin stabbiliti fiċ-Ċina, fl-Indja jew f’pajjiżi oħra fejn l-eżistenza ta’ ostakli legali espliċiti għal kombinamenti tan-negozju transkonfinali ntwerew jew jistgħu jintwerew, jista’ jkompli japplika għall-perjodu sħiħ tal-amortizzazzjoni stabbilit mill-iskema tal-għajnuna.
5. It-tnaqqis fit-taxxa li jgawdu l-benefiċjarji fir-rigward tal-akkwiżizzjonijiet minn barra l-Unjoni, skont l-Artikolu 12(5) TRLIS, li huma relatati ma’ obbligu irrevokabbli li jkunu daħlu fih qabel din id-Deċiżjoni tiġi ppublikata fil-Ġurnal Uffiċjali tal-Unjoni Ewropea, li jżommu dawn id-drittijiet f’kumpaniji barranin stabbiliti fiċ-Ċina, fl-Indja jew f’pajjiżi oħra fejn l-eżistenza ta’ ostakli legali espliċiti għal kombinamenti tan-negozju transkonfinali ntwerew jew jistgħu jintwerew, meta l-kuntratt ikun fih kundizzjoni sospensiva konnessa mal-fatt li l-operazzjoni inkwistjoni hija soġġetta għall-approvazzjoni mandatarja ta’ awtorità regolatorja u l-operazzjoni tkun ġiet notifikata qabel il-pubblikazzjoni ta’ din id-Deċiżjoni fil-Ġurnal Uffiċjal tal-Unjoni Ewropea, jista’ jibqa’ japplika għall-perjodu sħiħ tal-amortizzazzjoni stabbilit mill-iskema tal-għajnuna għal dawk id-drittijiet miżmuma sa mid-data meta l-kundizzjoni sospensiva ma tkunx għadha tgħodd.
Artikolu 2
Għajnuna individwali mogħtija taħt l-iskema msemmija fl-Artikolu 1 ma tikkostitwix għajnuna sakemm, fiż-żmien li tingħata, din tkun tissodisfa l-kundizzjonijiet stabbiliti minn regolament adottat skont l-Artikolu 2 tar-Regolament (KE) Nru 994/98 li jkun applikabbli fiż-żmien li l-għajnuna tkun ingħatat.
Artikolu 3
Għajnuna individwali mogħtija mill-iskema msemmija fl-Artikolu 1 li, fiż-żmien meta tingħata, tissodisfa l-kundizzjonijiet stabbiliti minn regolament adottat skont l-Artikolu 1 tar-Regolament (KE) Nru 994/98 jew minn kwalunkwe skema oħra tal-għajnuna approvata, hija kompatibbli mas-suq intern, sal-intensitajiet massimi tal-għajnuna applikabbli għal din it-tip ta’ għajnuna.
Artikolu 4
1. Spanja għandha tirkupra l-għajnuna inkompatibbli korrispondenti għat-tnaqqis fit-taxxa taħt l-iskema msemmija fl-Artikolu 1(1) mingħand il-benefiċjarji li d-drittijiet tagħhom f’kumpaniji barranin, miksuba fil-kuntest tal-akkwiżizzjonijiet ekstra-Komunitarji, ma jissodisfawx il-kundizzjonijiet deskritti fl-Artikolu 1(2)-(5).
2. L-ammonti li għandhom ikunu rkuprati għandu jkollhom interessi mid-data li fiha l-bażi tat-taxxa tal-benefiċjarji kienet imnaqqsa sad-data tal-irkupru.
3. L-interessi għandhom jiġu kkalkulati fuq bażi komposta skont il-Kapitolu V tar-Regolament (KE) Nru 794/2004.
4. Spanja għandha tikkanċella kwalunkwe tnaqqis tat-taxxa li għadu dovut taħt l-iskema msemmija fl-Artikolu 1(1) b’effett mid-data tal-adozzjoni ta’ din id-Deċiżjoni, minbarra għat-tnaqqis relatat mad-drittijiet fil-kumpaniji barranin li jissodisfaw il-kundizzjonijiet deskritti fl-Artikolu 1(2).
Artikolu 5
1. L-irkupru tal-għajnuna mogħtija taħt l-iskema msemmija fl-Artikolu 1 għandu jkun immedjat u effettiv.
2. Spanja għandha tiżgura li din id-Deċiżjoni tiġi implimentata fi żmien erba’ xhur mid-data tan-notifika tagħha.
Artikolu 6
1. Fi żmien xahrejn min-notifika ta’ din id-Deċiżjoni, Spanja għandha tissottometti l-informazzjoni li ġejja:
(a)
il-lista ta’ benefiċjarji li rċivew l-għajnuna taħt l-iskema msemmija fl-Artikolu 1 u l-ammont totali tal-għajnuna rċevuta minn kull wieħed minnhom taħt l-iskema;
(b)
l-ammont totali (interessi prinċipali u tal-irkupru) li għandhom jiġu rkuprati mingħand kull benefiċjarju;
(ċ)
deskrizzjoni dettaljata tal-miżuri li diġà ttieħdu u li huma ppjanati li jikkonformaw ma’ din id-Deċiżjoni;
(d)
dokumenti li juru li l-benefiċjarji ġew ordnati jħallsu lura l-għajnuna.
2. Spanja għandha żżomm lill-Kummissjoni infurmata bil-progress tal-miżuri nazzjonali meħuda sabiex tiġi implimentata din id-Deċiżjoni sakemm l-irkupru tal-għajnuna mogħtija taħt l-iskema msemmija fl-Artikolu 1 ikun lest. Għandha minnufih tissottometti, fuq talba mill-Kummissjoni, informazzjoni dwar il-miżuri li diġà ttieħdu u li huma ppjanati li jikkonformaw ma’ din id-Deċiżjoni. Għandha tipprovdi wkoll informazzjoni dettaljata dwar l-ammonti tal-għajnuna u l-interessi li diġà ġew irkuprati mill-benefiċjarji.
Artikolu 7
Din id-Deċiżjoni hija indirizzata lir-Renju ta’ Spanja.
Magħmul fi Brussell, it-12 ta’ Jannar 2011.

Metadata:
Eurovoc Level 1 Categories: 100152
100146
100161
Eurovoc Level 2 Categories: 100277
100227
100231
100283
100185
100230
100282
100226
Eurovoc Level 3 Categories: 539
813
5283
122
54
2106
4590
69
712
912
2200
All Eurovoc Categories: 1673
2264
5541
819
863
889